text:
منیب الرحمن
"سانۍ کن تہ ذہن ییلہ تم خالص کاشرۍ آسن، چھہِ نہ یمن وزنن ہندس آہنگس پورہ پورہ ساتھ ہٮکان دتھ۔” (کامل، سون ادب ۶۷۹۱، ص ۰۱۱)
وزن تہ آہنگ کہ تعلقہ چھہ امین کامل اتھ اقتباسس منز اکس اہم کتھہِ کُن حٮس دوان۔ سہ چھہ یمن منز فرق کٔرتھ آہنگس وزنچ بنیاد مانان۔ شاعری منز چھٮہ اتھۍ آہنگس اہمیت۔ عروضی بحث سمجنہ خاطرہ چھہ ضروری زِ وزن تہ آہنگس درمیان یۅس فرق تہ یس رشتہ چھہ تمن پٮٹھ ییہ غور کرنہ۔
آہنگس چھہِ کن تہ ذہن فوری تہ آسانی سان ژینتھ ہٮکان، مگر امیک تعریف کرُن چھہ مشکل۔ تاہم ہٮکو اسۍ ؤنتھ زِ آہنگ چھہ زبانۍ ہندٮن مخصوص عناصرن خاص کر آوازن ہندِ باقاعدہ تہ یکسان تکرارہ ستۍ پیدہ گژھان یُس شاعری منز اکھ خاص اہمیت تھاوان چھہ۔ آہنگ ہیکہِ نثرس منز تہِ ٲستھ مگر سہ بدِ کڈُن چھہ مشکل تکیازِ نثرہ چہ آہنگ چہ اکٲییہ یا امکۍ نمونہ آسن لازما زیٹھۍ تہ حدہ کھۅتہ زیادہ متنوع۔ نثرس مقابلہ چھہ شاعری ہند آہنگ ٹاکارہ پاٹھۍ یکسان آسان، آسانی سان ژیننہ یوان تہ اکثر شعوری طور طریقو پیدہ کرنہ یوان۔ مثلا
ارۍ نہ رنگ گوم شراون ہییے
کر ییے درشن دییے
اتھ شعرس منز چھٮہ گۅڈنی ؍ہییے، ییے تہ دییے؍ لفظن ہنز یکسانیت تہ تکرار قابل توجہ۔ امہِ علاوہ چھہ/ر/ تہ /ن/ آوازن ہند تہِ تکرار میلان۔ /شراون/ تہ /درشن/ لفظن ہنز صوتی یکسانیت تہ نشست تہِ چھہِ قابل غور۔ یتھے پاٹھۍ رنگ تہ گوم لفظن منز /گ/ آوازِ تہ درشن تہ دییے لفظن منز /د/ آوازِ ہند تکرار۔ یمو تمام لسانی تہ صوتی عناصرو ستۍ چھہ اتھ شعرس اندر آہنگ نوٚن نیران۔ گویا شعرہ کہ منظم وزنہ الگ یاعلاوہ تہِ ہیکہِ یکسان لفظن تہ آوازن ہندِ تکرارہ ستۍ آہنگ پیدہ گژھتھ۔ منظم وزن بارسس ینہ برونہہ یۅس شاعری قدیم زمانس منز مختلف قومن منز سپدانٲس، تتھ منز اوس آہنگ زبانۍ ہندیو یتھوے عناصرو ستۍ پیدہ کرنہ یوان۔ تتھ شاعری منز اوس آہنگ پیدہ کرنک اصول ہشن آوازن تہ نحوی ساختن ہندس تکرارس پٮٹھ دٔرتھ۔ یہ گژھہِ یاد تھاون زِ پرانہِ زبانہ آسہ زیادہ تر گردان تہ تصریف واجنہِ زبانہ شاید یمہ کنۍ آہنگ پیدہ کرنک یہ ساختیاتی طریقہ کارگر اوس۔
ییلہ لفظ تہ لفظہ کٮن لۅکٹٮن حصن آہنگ کہ لحاظہ اہمیت ہیژن میلنۍ، آہنگ پیدہ کرنکۍ کم یا زیادہ منظم، پیچیدہ تہ نازک طریقہ آیہ وجودس۔ یم طریقہ ٲسۍ لازما قاعدہ بند تہ یمنے طریقن چھہِ اسۍ عام طور وزن ونان۔ وزن چھہ نہ آہنگک مترادف بلکہ شعری آہنگ ترتیب دنک، دریافت یا پیدہ کرنک اکھ منظم طریقہ۔ وزنن ہند ارتقا سپد شعری ہیژن ہندس ارتقاہس لرِلوٚر۔ یعنی ییژ ییژ شعری ہیت منظم سپز تیوت تیوت سپد شعری آہنگ تہِ منظم۔ قدیم شاعری ہندۍ پاٹھۍ چھٮہ نہ پتمہِ صدی ہنز نثری نظم تہِ آہنگ پیدہ کرنک منظم تہ پیچیدہ طریقہ ورتاوان۔ اتھ منز چھہ زیادہ تر لفظن تہ فقرن ہند تکرار میلان یمہِ ستۍ آہنگ پیدہ چھہ گژھان۔ لہذا چھہ نثری نظمہِ ہند تکرار تہِ زیادہ تر ساختیاتی۔
نثری نظمہِ منز چھیہ جدید دورس منز زبانۍ ہند پنن ہیجلۍ یا تاکیدی آہنگ تہ اکہ خاص طرز ادا سیتۍ پیدہ گژھن وول یا شہہ چہ مخصوص کھس وسہِ سیتۍ تہِ پیدہ گژھن وول آہنگ تہِ ورتاونہ چہ کوششہ سپزمژہ۔
قدیم شاعری تہ نثری نظمہِ منزباگ تہ لرِ لوٚر چھہ دنیاہ چہ تمام معیاری شاعری منز آہنگ پیدہ کرنک اکھ نتہ بیاکھ، کم یا زیادہ منظم تہ قاعدہ بند طریقہ ورتاونہ آمت۔ یعنی وزن۔
آہنگس تہ وزنس منز چھٮہ نہ اکثر پاٹھۍ فرق کرنہ یوان شاید امہ کنۍ زِ آہنگک بیان کرن چھہ نہ آسان تہ امیک بیان چھہ وزنہ چیو معروضی اکاییو ستی ممکن سپدان۔ وزن چھہ شعرک آہنگ ترتیب دنک یا بیان کرنک طریقہ یُس تصوری طور شاعری ہندِ خاطرہ شاید ضروری چھہ نہ مگر شاعری ہنزن مخصوص ہیتی ترتیبن یعنی اصنافن ہندِ ہیتی تنظیمک لازم تہ ملزوم حصہ چھہ۔ یُتھے اسۍ ہیتی تنظیمن یا اصنافن نٮبر نیران چھہِ، وزنچ اہمیت چھٮہ کم گژھان تہ امچ جاے چھہ سہ آہنگ رٹان یتھ وزنہ چہ تنظیمہِ ورٲے غیر واضح تہ مبہم آسنہ کنۍ لازما زبانۍ ہندٮن ساختیاتی تہ صوتی عنصرن ہند سہارہ ہیوٚن پٮوان چھہ۔
نثری نظم کٲژا کامیاب روز، سہ چھہ الگ بحث۔
شاعری ہنز ہیتی اکایی ییژاہ لۅکٹ آسہِ، تیوتاہ چھہ تمیک آہنگ متاثر کران۔ سہ آہنگ قایم کرنہ خاطرہ چھہ نسبتا منظم وزن ورتاونک ضرورت پٮوان۔ یعنی غزلہ کہ شعرک آہنگ چھہ تمہِ کہ تاثرک اکھ اہم عنصر تہ سٮٹھا لۅکٕٹ ہیتی اکایی آسنہ کنۍ چھہِ نہ اتھ منز وزنہ رنگۍ زیادہ یلہ گی تہ تنوع ممکن۔ نظم یۅس امہِ کھۅتہ بٔڈ اکایی چھٮہ ہیکہ کافی یلہ گی تہ تنوع ورتٲوتھ۔ تمیک آہنگ چھہ نہ تیوتا فوری یوتاہ مثلا غزلہ کہ شعرک چھہ۔اس لیے ییژاہ بٔڈ ہیتی اکایی تیوتاہ چھہِ وزنس منز یلہ گی تہ تنوع ممکن۔ نثر چھٮہ امچ مثال۔
زمرے:عروض


c: text/html

text:
شفیع شوق تھاوتن تکونہ کِس ہیرۍ مس کونس پیٹھ ۔۔۔ آ۔ یہ بہن۔۔۔ چھہ سخ کٲکۍ، داہ ؤری چھِس گمتۍ مانکُن بٔنِتھ پیٹھہ کنہِ بہت۔ یڈ تہِ گٔیہ پوٚزے، پتھ چھہ حد […]
فار ایور ان لو ود یو (افسانہ) – شفیع شوق
کہانی، افسانہ تہ کتھ
یتھ اسۍ اردو کاشرس منز افسانہ ونان چھہِ تتھ ہندی پاٹھۍ کہانی ونن چھہ دلچسپ تکیازِ اتھ منز چھہ افسانہ کس اکس اہم عنصرس کن اشارہ۔ یعنی افسانہ گژھہِ پزۍ پاٹھۍ اکہ […]
شعری، تنقیدی استفادہ
منیب الرحمن غزلیہ شاعری منز چھہ بییہ زبانۍ ہندٮن شعرن ہند ترجمہ یا مضمون ورتاون عام۔نظمن منز تہ ہیکہ یہ سپدتھ۔ رحمن راہی چھہ جدید فارسی شاعرن ہنزو نظمو منزہ سید سیوٚد […]
اکھ نظم پانژھ خیال — منیب الرحمن
1 پوشہ تھرین پیٹھ چھا زنہ گاش کِنہ شبنم خۅشبو وتھراوان 2 یمن اچھن منز تارکھ ٲسۍ از چھہ تمن منز اوٚش ناپان 3 پتھرس پیٹھ چھکرنہ آمژ ٹنگہ پھلے کمۍ وچھ، […]
زہ غزل — علی شیدا
1 نذر کامل گاشہ زژن ہند پھوٚت اوسس اٹہ بارِ تہ گوٚو سۅرملۍ کاکد موٚرنم ہیرہ بۅن دارِ تہ گوٚو کھسہ وُن شہہ گوٚو رٔے, پھوٚلۍ زخمن کم سزہ پوش اسہ ونہِ […]
ٲٹھ غزل — رفیق راز
1 لجم چھگ کوترس پے چھا بہ کوٚت لاریوس اسمٲنی یہ ما از بے مکانس لا مکانچ میج دربٲنی پھلتھ آمتۍ چمن برجستہ جلون ہندۍ برے گژھۍ تن میہ کیا میانین اچھن […]
انور وار انور سند اکھ وژن
تجزیہ: مظفر عازم [انور وارنہِ شعرہ سۅمبرن "یک رنگ” منزہ اقتباس] لٲجتھس داوہ وٲجتھس مۅلو وۅلو/ وۅلہ یاون ژورہ ونیو حال زٲجتھس تاوہ کوہ شیہلو وۅلو/ وۅلہ تن توٚندورہ ونیو حال سۅرگہ […]
دپھ ووٹ تروو (افسانہ) – شکیل الرحمن
شکیل الرحمان زنگہِ کینہہ دۅہ برونہہ ٹاس ینہ تہ لگنہ پتہ اوس سہُ حبہ صٲب یُس آٹو وس تہِ ماتھ اوس دِوان سٮٹھاہ لوٚت لوٚت پکان۔ تسُند نیچو اوس خۅش زِ تس […]
فیس بک طرحی مشاعرہ
تبصرہ: منیب الرحمن یم غزل چھہِ تقریبا تم سٲری غزل یم فیس بک کٮن گۅڈنکٮن دۅن مشاعرن منز فی البدیہہ، لگ بگ فی البدیہ تہ فرصت سان وننہ آے۔ یمن مشاعرن منز […]
کاشرِ ادبک داستان ۔۔ اند
شفیع شوق، ناجی منور کٲشرِ ادبک داستان چھِہ اسۍ یمہِ آزردہ کرونہِ بیانہ سیتۍ اند کران زِ کٲشر ادب چھہ وۅنۍ ٲخری شہہ ہیوان. امیک موجودہ حال وچھِتھ چھہ باسان زِ ادبچ […]
نوٚو تٲریخ (افسانہ) — شکیل الرحمن
صدیق کیاہ کٲم کار اوس دوہس کران اتھ ٲسۍ نہ عام لُکھ وٲقف ، تکیازِ یہ اوس پریتھ وزِ گری آسان۔ صدیقس یُس روزُن کیُت مکانہ اوس تتھ ٲسۍسڑکہ اندہ کینہہ دُکان […]
تریہ غزل، اکھ نظم — نثار اعظم
1 در بدر پھیراں سڑک کیاہ سنا ژھاراں سڑک ماجہِ ۂندۍ آلو بنِتھ چھیم پتے لاراں سڑک رأتۍ راتس کُنۍ تہ زنۍ آسہِ کیاہ سونچاں سڑک کور کُن پھِرۍ پھِرۍ وُچھاں کس […]
غزل — شہنواز منتظر
بے سر وجارہ ہستی بے پایہ نیب ڈیشِتھ ژھاین چھہ گاش گراوُن عکسس چھہ ٲنہ روشِتھ چھکرِتھ چھہ کایناتس مرکز چھہ پھانپھلاوُن وٹنس چھُ واو کھوژان اَکھ لا مقام بوزِتھ انہِ گوٚٹ […]
کاہ غزل ۔۔ شفق سوپوری
1 خبر ژیہ یاد چھیا، کُلۍ کنٮر تہ شام سفر اکے برگ تہ ہوا، کُلۍ کنٮر تہ شام سفر چھہ ژیر تام پکُن، بس پکُن پکاں روزُن چھِہ دور تام خدا، کُلۍ […]
وزنن ہنز پارۍ زان
منیب الرحمن یہ چھہِ اسۍ مٲنتھ زِ عروضچ بنیاد چھیہ حروف ملفوظی ین پیٹھ۔ یمہ ساعتہ اسۍ یہ تسلیم کران چھہِ ، اسۍ چھہ یکدم صوتیات کس میدانس منز قدم تراوان۔ صوتیات […]
زہ نظمہ — شفیع شوق
شفیع شوق گۅلاب روے، سبز وُڈنہِ تُلہ کُلِس تل ٹینہ چھپرس تل بہتھ اتھ کنہِ دٔسۍ دٔسۍ کیاہ لبکھ؟ ٹِکر ژھیوٚن ہیتھ کنہِ منزونِرکھ ژہ تنہِ ہندۍ سنۍ وۅگنۍ! کسب نے چھُے […]
کرب (نظم) — الیاس آزاد
زون چھیہ از تہِ اوٚبرہ لنگیو تلۍ ژورِ ژلان پھرٹہ ہژ، دم پھُٹ راتک ہا ہا کار وچھتھ زونہِ ڈبن منز خوابن ہندۍ بازار گرم واو چھہ ہکۍ نتہ بکۍ زن گومت […]
زہ غزل — سجاد حسین
1 انزانۍ وتو شام ڈلتھ راوِ خبر چھا از بیاکھ ؤری آو تہ کیا ہاوِ خبر چھا پوٚت کال وتن نال ؤلتھ شانکہِ یِتھے ما کیا یاد کتٮتھ پاوِ تہ ودناوِ خبر […]
کرالۍ (افسانہ) – علی شیدا
اچھن منز آوسیمتۍ دبنۍ، وٹھن پیٹھ پرانہِ بے معنہِ پریژھہ ہلمس، نٲٹھیمتۍ دعایہ خیر تہ مۅچھہِ منز ژھٮپل پونپرۍ ہٮتھ گوٚو سہ اڈلیوٚک کاڈ کڈمتس ٲنس برونہہ کنہِ استادہ۔ گردِ بٔرتھ ہردہ […]
کوچہ پھیُر (افسانہ) – رحیم رہبر
تمۍ کوٚڈ کلہ تیرِ چھۅکھ تہ اشہ وانہِ نطرن گراے کڈتھ کوٚڈن سۅچہ پچہ واش۔ یہ عجب منظر وچھتھ گوس بہ حیران۔ "پزر چھہ یی!” بٔڈہ افلاطونن دوٚپ میہ۔ "حضرت، کیا—کیا چھہ […]
شیہ غزل ۔۔ رفیق راز
1 دارِ بر تالو تہ پش دیوار لیکھ یُس شہر گم گوٚو تمکۍ آثار لیکھ دامنس پیٹھ سونتہ کی سبزار لیکھ دۅن اچھن منز آبہ کی فموار لیکھ قٲفلن پیٹھ قٲفلا رۅخصت […]
پانژھ نظمہ — نذیر آزاد
نذیر آزاد پھٹمژ قلاے دور اکس بالس پیٹھ دۅہدش وقت زوال تھوٚکمت سرۍیہ چھہ ڈکھراں آسہ تہ لر تراواں برمجہ کلٮن نزدیکھے پھٹمژ پختہ قلاے ییتہ کینہہ روح چھہِ درۍ گنڈۍ گنڈۍ […]
روایت مدِ نظر تھاونہ بغیر ہیکہ نہ انفرادیت حٲصل سپدِتھ: نذیر آزاد
نذیر آزاد تہ نیب نیب: یمن نظمن منز چھہ وزن تہِ پابندی سان ورتاونہ آمت تہ قافیہ تہِ۔ آزاد ٲستھ چھیہ نا تۅہہ آزاد نظمہِ سٍتۍ برابری؟ نذیر آزاد: آزاد تخلص آسنک […]
بے قراری (افسانہ) – شکیل الرحمن
شکیل الرحمان گاڑِ کھسانے ترٲو تمۍسیٹہِ موجب سٲرۍسے نظر۔ اکھ سیٹ خالی وُچھتھ پوٚک تیز پہن یہ زٲنتھ خبر بییہ کانہہ ما بیہیہ اتھ سیٹس۔ سہ اوس نہ جوانے اوت بلکہ عاشق […]
شہناز رشید تہ طرز غالب
نذیر آزاد پنن شاعرانہ بجر بیان کرُن، یتھ فارسی تہ اردوہس منز تعلی ونان چھہِ، چھہ سانہ شعری روایتک اکھ اہم حصہ۔ امہ ستٍۍ چھہ نہ صرف شاعرہ سندِ تصّورِ شعرک پے […]
فیس بک محفل افسانس پیٹھ تبصرہ
فیاض دلبر معروف فرانسیسی نقاد تہ لکھارۍ رونالڈ جیرارڈ بارتھس (Roland Gerard Barthes) سند دوٚپ چھہ زِ "ییلہ اکھ افسانہ نگار افسانہ لیکھنہِ چھہ بیہان دراصل چھیہ تمہِ افسانچ کہانی تمی وزِ […]
کامل نین ترین شعرن ہند اکتشافی تجزیہ
حامدی کاشمیری صنف غزل یا امہ کس کُنہِ تہِ شعرس تنقیدی سام ہینک یُس روایتی طریقہ رودمت چھہ، سہ چھہ یۅہے زِ یا تہ امیک لفظہ معنی یا امیک کلہم معنی، خیال، […]
تریہ غزل ۔ محمد رمضان
1 ژھرین گرین چھہِ اکس اکھ وچھان ٲنہ تہ بہ لبن الاندۍ گمتۍ بے زبان ٲنہ تہ بہ یُسے دوان چھہ ووٚن تسۍ کراں دلس منز جاے ڈلاں چھہ نظرِ تہ خالی […]
اکھ نظم — حیات عامر حسینی
نے نیب نشانا نے پتہا نے وہم گمانا نے لفظا وق سورے ییلہ شریپہ چشمن منز رنگ ساری لوسن اتھہ ہاوان رفتار سری گژھہِ تھامہِ، رٔہتھ گژھہِ نار وُہتھ گفتار سورے ژٹہِ […]
ہو٘تمت ٹنگ دۅہ (نظم) — گلشن مجید
شمہ بژِھہِ ہندِس براندس تلہ کنہِ ژھایہ ہلِس کُن تچھہِ بچھہِ پھوٚجمژ ہی تھٔر منگۍ منگۍ او٘گرے تھو٘گرے، آوسیومت اکھ تاپہ ٹیوٚکا پیو٘و ژھۅٹہ ڈیرس پیٹھ شمہ بژھہِ بییہ پریڈییہ اڈپاکۍ تریلن […]

robotstxt: allowed

filter: keep


text:
میہ تہِ آو اندرمہِ دیگہ پِستھ
وۅندہ ژھٹنس سپدس پابند
میہ چھہ نہ سیاستس سیتۍ کانہہ تعلق تہ نہ چھیم اتھ منز کانہہ دلچسپی، مگر کشیرِ سیتۍ تعلق آسنہ کنۍ تہ وری پتہ وری اتہِ کس خون خرابس پیش نظر چھس کُنہِ ساعتہ کانہہ کمینٹ کران۔ کمینٹ کٔرتھ اکثر پچھتاوان۔ کشیرِ ہندۍ حالات چھہِ سیٹھا پیچیدہ، بلکہ چھہِ سیاسی معاملات ہمیشہ پیچیدہ آسان تہ میہ ہِوس سادہ منوش سندِ خاطرہ چھہ زگ تہ پرون الگ الگ کڈن ناممکن۔
بہ چھس نہ ذاتی طور آزادی ہنزن تحریکن ہند دلدادہ، وجہ چھہ یتھ جمہوریت کس دورس منز چھہ نہ آزادی ہند سہ مطلب یس حملہ آور بادشاہن تہ ڈکٹیٹرن ہندس دورس منز آسان اوس۔ آزادی ہنزہ تحریکہ چھیہ غیر جمہوری دورن تہ غیر جمہوری حکومتن سیتۍ تعلق تھاوان۔ انسان کُنہِ تہِ ملکس منز ٲسۍ تن، سہ چھہ نہ توت تام آزاد یوت تام نہ تتھ ملکس تہ سماجس منز پایدار جمہوری روایت قایم آسہِ۔ کُنہِ ملکہ نش الگ نیرُن چھیہ نہ آزادی ہنز کانہہ گارنٹی، چاہے سہ الگ نیرُن مقامی تمدنی شناختس پیٹھ دٔرتھ آسہِ یا مذہبی شناختس پیٹھ۔ اسہِ نش چھہ ونکین دستیاب نظام حکومتن منز صرف جمہوریتے سہ نظام یتھ مقابلتا بہتر نظام ؤنتھ ہیکو۔ ازۍ کس دنیاہس منز گژھہِ سانۍ کوشش یہ روزنۍ زِ یتھ جایہ تہ یتھ ملکس منز اسۍ بسان آسو یا بسن پسند کرو، تتہِ جمہوری نظام قایم گژھنچ تھاوو یژھ تہ ییتہ یہ گۅڈے قایم آسہِ تتہ یہ نظام مزید مستحکم گژھنچ پژھ۔
یس ملک تہ سماج صحیح معنی یس منز جمہوری آسہِ تتھ منز چھہ پریتھ شخص آزاد۔ دنیاہس منز ٲس ساسہ بدین ؤرین بادشاہت چلان۔ سہ اوس اکھ نظام۔ جمہوریتس گوو نہ واریاہن ملکن منز ونہِ ہتھ ؤری تہِ۔ اکثر چھہ ونہِ کھۅکھشہ پکان۔ لہذا چھیہ صبرچ ضرورت۔ بادشاہتہ یِن نہ واپس، ڈکٹیٹرشپ ین نہ واپس۔ دنیا چھہ دۅہہ کھۅتہ دۅہہ اتھ معاملس منز ترقی کران۔ انسان چھہ نہ تبدیلی ویسے تہِ آسانی سان قبول کران، مفاد تھاوۍ توکھ الگے۔
انسان گژھہِ جذباتۍ ردعملو نش آزاد گژھن، جہالت نش آزاد گژھن۔ یہ دور چھیی نہ سہ دور یتھ منز سیاستس منز یا اعتقادس منز "رہنما” آسان ٲسۍ۔ یتھ دورس منز چھہ پریتھ شخص پننہِ خاطرہ پانہ ذمہ دار۔ امس چھہ کٲنسہِ پتہ پتہ پکنہ بجایہ پانہ سوچن۔ یہوے گوو جمہوری طرز عمل۔ سہ کیا چھہ سوچان تمیک اظہار گژھہِ صرف دۅن طریقن منز سپدُن۔ پنن موقف مدلل پاٹھۍ بیین برونہہ کنہِ تھاوُن تہ دویم پنن ووٹ ترٲوتھ۔ جمہوریتس منز چھہ پریتھ شخصس پنن موقف پیش کرنک حق تہ آزادی؛ تہ پنن ووٹ ترٲوتھ حکومتی نظامس منز شامل گژھنچ آزادی۔ جمہوری دور چھہ رہنماہن ہندِ بدلہ سیاست دانن تہ منتخب نمایندن ہند دور۔ عوامچ کٲم چھیہ یم منتخب کرنۍ تہ کٲم یمن حوالہ کرنۍ۔ اگر نہ مطلوب کٲم یہندِ دسۍ انجام ییہ، یم یِن نہ دوبارہ منتخب کرنہ۔ عوام اگر سیاستس منز پننۍ نمایندہ منتخب کٔرتھ تہِ سرگرم روزِ زانن گژھہِ، تمہ وقتہ تہ تمہ جایہ ہندۍ حالات چھہِ نہ صحیح۔
بہ ووتس یتھ نتیجس پیٹھ زِ کشیرِ ہند مسلہ گژھہِ جمہوری طریقے حل۔ یعنی راے شماری۔ وجہ یہ زِ یہ مسلہ اگر نہ جمہوری طور حل کرنہ آو، یہ روزِ نوسور بٔنتھ بار بار یتھے پاٹھۍ کلہ کڈان تہ خون خرابہ تہ روزِ چالو۔
بہ چھس اکس ملکس منز روزتھ اتیک فرمابردار شہری تسلیم کٔرتھ پنن پان تمہِ انسانیتک اکھ اٹوٹ حصہ زانان یُس یتھ سارۍ سے زمینس پیٹھ مختلف جاین، شکلن، رنگن تہ سوچن منز چھکرتھ چھہ، اکہ گلشنکۍ پاٹھۍ، پتہ زن چھس بہ کاشرے!


text:
1 در بدر پھیراں سڑک کیاہ سنا ژھاراں سڑک ماجہِ ۂندۍ آلو بنِتھ چھیم پتے لاراں سڑک رأتۍ راتس کُنۍ تہ زنۍ آسہِ کیاہ سونچاں سڑک کور کُن پھِرۍ پھِرۍ وُچھاں کس […]
غزل — شہنواز منتظر
بے سر وجارہ ہستی بے پایہ نیب ڈیشِتھ ژھاین چھہ گاش گراوُن عکسس چھہ ٲنہ روشِتھ چھکرِتھ چھہ کایناتس مرکز چھہ پھانپھلاوُن وٹنس چھُ واو کھوژان اَکھ لا مقام بوزِتھ انہِ گوٚٹ […]
کاہ غزل ۔۔ شفق سوپوری
1 خبر ژیہ یاد چھیا، کُلۍ کنٮر تہ شام سفر اکے برگ تہ ہوا، کُلۍ کنٮر تہ شام سفر چھہ ژیر تام پکُن، بس پکُن پکاں روزُن چھِہ دور تام خدا، کُلۍ […]
وزنن ہنز پارۍ زان
منیب الرحمن یہ چھہِ اسۍ مٲنتھ زِ عروضچ بنیاد چھیہ حروف ملفوظی ین پیٹھ۔ یمہ ساعتہ اسۍ یہ تسلیم کران چھہِ ، اسۍ چھہ یکدم صوتیات کس میدانس منز قدم تراوان۔ صوتیات […]
زہ نظمہ — شفیع شوق
شفیع شوق گۅلاب روے، سبز وُڈنہِ تُلہ کُلِس تل ٹینہ چھپرس تل بہتھ اتھ کنہِ دٔسۍ دٔسۍ کیاہ لبکھ؟ ٹِکر ژھیوٚن ہیتھ کنہِ منزونِرکھ ژہ تنہِ ہندۍ سنۍ وۅگنۍ! کسب نے چھُے […]


text:
شفیع شوق اختر محی الدین تہ ہری کرشن کول نہ وفاتہ پتہ چھہ از برونہہ وُہ ؤری افسانہ پرون ، تہ پتمین وُہن ؤرین ہندس تاریخی پس منظرس منز لیکھنہ آمتۍافسانہ معاصر […]
ہمعصر افسانہ: موضوعی تہ ہیتی تجربہ
فنچ فطرت چھیہ بے ساختگی، روانی تہ زاوۍجار تہ معنی: حیات عامر حسینی
حیات عامر حسینی، نیب نیب:یمن دۅہن اسۍ علی گڈھ پران ٲسۍ ژہ اوسکھ منزۍ منزۍ اردو پاٹھۍ نظما وظما ونان۔ تمنے دۅہن چھپییہ چانۍ اکھ نظم امیزان کی بچیاں شب خونس منز […]
وزن چھا شاعری ہندِ خاطرہ ضروری کنہ نہ؟
منیب الرحمن وزن چھا شاعری ہندِ خاطرہ ضروری کنہ نہ؟ وزنہ نش چھہ مراد کانہہ تہِ وزن یس مختلف شعری روایژن منز مروج چھہ یا اوس، چاہے سہ پتہ ہیجلۍ وزن چھہ […]
میانۍ افسانہ چھہِ واحد متکلمس منز
نیب رسالن کوٚر معروف افسانہ نگار ہردے کول بھارتی یس سیتۍ تہنزِ تازہ کہانی "گیس بال” کہ تعلقہ کتھ باتھ یۅس بۅنہ کنہِ پیش چھیہ۔ نیب: کہانی ہند بنیادی اسلوب چھہ بیانیہ […]
زول اپٲرم (افسانہ) — ہری کرشن کول
ناتھ جی تہ پیاری دۅشوے ٲسۍ ٹی وی یس پیٹھ چھکر وچھان– آ وچھانے ٲسۍ، بوزان نہ شاید کینہہ تکیازِ آواز آسہِ ہٲس سیٹھا لۅتہِ تھومژ۔ مگر ہنگہ منگہ گیہ اکی وزِ […]
حبہ خوتون تہ أرنہِ مال
امین کامل حبہ خوتونہِ س63تۍ چھیہ اکثر أرنہِ مال تہِ چکاونہ یوان تہ دۅنونۍ مینہ تول کٔرتھ چھہ وننہ یوان زِ ٲرنہِ مال چھیہ حبہ خوتونہِ کھۅتہ پووا ہیو٘رے ٲسمژ۔ مگر حقیقت […]
مہجور — میہ سیتۍ قرابت داری
امین کامل گرچہ خوردیم نسبتی است بزرگ ذرہ ای آفتاب تابانیم اکہ لٹہِ وو٘ن میہ مہجورصابس زِ تہۍ چھوہ میہ رشتہ دار تہِ۔ میہ باسیوو سہ روو ہیو تہ وو٘ننم۔ خبر کمہِ […]
درویش مرد: مولوی عبداللہ وکیل
امین کامل جناب جگن ناتھ آزادن چھہ از برونہہ واریاہ وری علامہ اقبال سندین ژۅن شعرن سانۍ سیاسی تحریک پو٘ت منظر بنٲوتھ معنہِ کو٘ڈمت۔ ہرجہ چھہ نہ ہرگاہ اتھ معنیس ہنا سام […]
قدیم صٲبن گرہ، پرون شعرہ ماٹھ
امین کامل شتوہ اکتوبر 1952 اوس، وۅستہ قادر کھار، مرزا عارف، ابراہیم بیگ تہ بہ گے سدرہ بل قدیم شاہ صابن گرہ۔ تمن ٲس سانہِ ینچ کالے شیچھ گامژ تہ سانہِ خاطرہ […]
رابرٹ بلیۍ سندۍ غزل تہ اکھ کتھ باتھ
[2000 منز چھپییہ پیرس ریوو رسالس منز رابرٹ بلییس سیتۍ اکھ زیٹھ کتھ باتھ۔ امہ کتھ باتھہِ ہند اکھ حصہ اوس بلیۍ سندین نام نہاد غزلن متعلق۔ بۅنہ کنہ چھہ کتھ باتھہِ […]
شفیع شوق – تریہ نظمہ
ساد دیدِ ہنز دین گذارۍ ساد دید کھژمژ چھیہ دۅہدش پاٹھۍ پھۅچہِ کنۍ بنکرس نش بربزس نش نکۍ تہ بڈۍ شام گ٘وو شی!! یتھ نہ پرژھہ ہم کو٘ت گیی تم نکۍ تہ […]
سنیتا رینہ پنڈت سندۍ شیہ غزل
1 دادۍ وۅتلاوو تہ ادہ لیکھو غزل مس گژھو راوو تہ ادہ لیکھو غزل شوقہ ہو٘ت انہار شعرس منز برو نار شہلاوو تہ ادہ لیکھو غزل کیاہ نزاکت یتھ تہ ہُتھ کٲژاہ […]
آغا شاہد علی تہ امریکی غزل
اکھ ریڈیو کتھ باتھ جنوری ۵۰۰۲ شامچہِ ٲٹھہ بجہ آیہ وسکانسن پبلک ریڈیو پیٹھہ Here on Earth ناوہ اکس پروگرامس منز آغا شاہد علی تہ غزلہ چہ لچکدار تہ دلگداز شعرہ […]


text:
غلام احمد مہجورن اوس وننہ کنۍ حبہ خاتون ناوہ اکھ کتابچہ لیوکھمت شاید 1951 منز۔ یہ اوس 190 صفحن ہند۔ کلیات مہجورس منز چھہ ٹینگ صٲب "مہجورنۍ تصانیف و تالیفات” ناوہ ساڈن ترین صفحن پیٹھ اکھ لسٹ دوان، مگر اتھ منز چھہ نہ یہ حبہ خاتون مسودہ شامل۔ میہ چھہ کامل صٲبس نش بوزمت یہ تمن اوس مہجور سندۍ زرۍ عبدالرشید صٲبن وونمت زِ سہ مسودہ اوس اکیڈمی ہندۍ سیکریٹری ین ابن مہجورس نش چھاپنہ خاطرہ نمت۔ مگر تمیک چھہ نہ اکیڈمی منز کانہہ نیال تہِ۔ امیک رسید چھہ تمن نش موجود۔
ابدال مہجور صابس آسن اتھ متعلق معلومات۔ جان گیوو تم اگر اتھ متعلق کینہہ ونہن۔ وچھن اوس زِ مہجورن کیا اوس اتھ کتابہِ منز حبہ خاتونہِ متعلق لیوکھمت۔ مہجور چھہ اکھ اہم شاعر تہ امۍ سند کانسہِ کاشرس شاعرس متعلق تحریر تہِ آسہ اہم۔
یہ مسودہ گۆو کۆت ٲخر؟


text:
غلام محمد نور محمد تاجران کتب چھہ بڈِ انعامک مستحق زِ یمو رژھروو سون واریاہ کلام یُس زیادہ پہن چھکرتھ اوس۔ یمو چھوپ پرانین کیو نوین شاعرن ہند کلام لۅکٹین کتابچن ہندس صورتس منز۔ تہندوے کتابچو پیٹھہ نیہ پتہ لوکو شاعرن ہنزہ کلیاتہ تہ سۅمبرنہ بنٲوتھ تہ پنن ناو کھولہکھ بطور مرتب ۔ غلام محمد نور محمد سند نہ ناوے کُنہِ۔ یہ چھیہ نا افسوسچ کتھ۔ مون زِ کٲنسہِ آسہِ نہ ٲخرتس پیٹھ یقین مگر دنیاوی ذمہ داری تہِ چھنا کانہہ چیز۔ امۍ سندوے کتابچو پیٹھہ بنییہ اکیڈمی ہنز کلیات رسول میر، ہو بہو تمی بٲتہ ترتیبہ۔ صوفی شاعر (موتی لال ساقی) تہِ چھیہ اہندی بٲتھ پیش کران۔ مگر اوہند ناو نہ کنی۔
غلام محمد نور محمدن کتھہ پاٹھۍ کرۍ یم بٲتھ جمع، تتھ متعلق تہِ گوژھ کانہہ تحقیق سپدُن۔ یتھہ پاٹھۍ تہ تتھہ پاٹھۍ کٔرن جمع، تعریفن لایق چھہ زِ یہ ظۅن پیوس زِ یہ سرمایہ گژھہ رژھرتھ روزُن تہ لوکن تام واتُن۔ واریاہ حضراتن نش چھہ مسودن ہندس صورتس منز واریاہ کینہہ پرون کلام موجود مگر گاش تہِ چھس نہ دوان لگنہ۔
بۅنہ کنہِ چھہ اکہِ کتابچکۍ کینہہ صفحہ یُس امۍ ترقی پسند شاعرن ہند چھپوو یتھ منز دینا ناتھ نادم، شام لال در بہار، رحمن راہی، نور محمد روشن، غلام نبی عارض تہ پریم ناتھ پریم سند کلام شامل چھہ۔ از کل چھا کانہہ بک سیلر کانسہِ نوجوان سند کاشر کلام چھپاونہ خاطرہ تیار؟
اردوس منز آو نہ غزل ترقی پسندن زیادہ بکار تکیازِ امکۍ مضمون ٲسۍ نہ عوامی بنیاد تھاوان، مگر کاشر وژن آو امہ رنگہ یمن سیٹھا بکار۔ یہ اوس یمن عوامس سیتۍ سیدِ سیود جوڑان۔ یتھ کتابچس منز تہِ وچھو تہۍ سٲری شاعر وژن ونان۔ حالانکہ پوتس پھیرۍ یم تہِ نظمہِ کن۔


text:
شہل تہ شوژ چھہ کاشر غزل وناں عازم
ویو تہِ نے تہ گُذر ژورِ ما انتھ ہیکہِ مال
(نیب شمارہ اول اکتوبر 1968)
یہ چھہ مظفر عازم سند اکھ مشہور شعر، یمیک چرچہ میٲنس لۅکچارس منز واریاہس کالس رود۔ اتھ منز یۅس کتھ وننہ ٲس آمژ سۅ ٲس یتھہ کنۍ تہِ دلچسپ خاص کر تتھ وقتس منز ییلہ کاشرِ شاعری منز نویرہ رنگۍ واریاہ کینہہ لیکھنہ اوس یوان تہ نوۍ نوۍ تجربہ کرنہ رنگۍ مختلف ماخذن فایدہ تلنہ اوس یوان۔ مگر امچ دلچسپی ٲس امہِ کس انداز بیانس منز تہِ ۔ یہ استعارہ اوس شاعری ہندِ خاطرہ نو٘و تہ اتھ دورس منز ٲسۍ شاعر پننہ پننہ مقدورہ تہ مزاجہ مطابق نوۍ نوۍ استعارہ ورتاونچ کوشش کران۔
وچھو ہے تہ اتھ منز چھہِ زہ بیان۔ اکھ یہ دعوی زِ عازم چھہ شہل تہ شوژ کاشر غزل ونان۔ یہ دعوی چھہ یہندِ غزلہ چہ زبانۍ تہ استعارن ہندس حدس تام واریاہ صحیح۔ یہ اوس تمہ وقتہ تہِ صحیح ییلہ یہ شعر وننہ اوس آمت تہ از تہِ چھہ۔ حرف ڈاے چھیہ امچ گواہی دوان۔ زبانۍ ہندِ رنگہ شوژ کاشر غزل ونن والین شاعرن منز ہیکون اسۍ عازم سرس تھٲوتھ۔ یہ چھہ ساروے کھوتہ شوژ کاشِر زبان ورتاوان۔ میہ باسان یس غزل زبانۍ ہندِ رنگہ شوژ آسہِ، سہ آسہ شہل تہِ۔
دو٘یم بیان چھہ گزر ژورِ ہند۔ مال انن چھہ نہ گناہ مگر یہ مال گژھہِ جایز طریقہ اننہ یُن۔ اگر الیٹ سند قول نظرِ تل تھاوون (حالانکہ الیٹن تہِ چھہ یہ قول بیۍ سے ژورِ نِتھ ورتومت) جایز طریقہ چھہ نقل کرنہ بجایہ ژورِ انن۔ مگر گزر ژورِ ہند استعارہ چھہ اسہِ ونان زِ مال تارنہ خاطرہ چھہ اتھ ٹیکسہ ہن دنۍ ضروری۔ یہ ٹیکس چھہ شاعر نقل کرنہ بجایہ اتھ پننہ زبانۍ تہ روایتس ہم آہنگ بناوان۔ یہ چھہ اتھ کاشراوان۔
مظفر عازم چھہ پننہ شاعری منز اتھ اصولس سختی سان پابند باسان۔ امہ علاوہ چھہِ یم شعرن منز کتھ اشارن منز وننک قایل۔ یمہ ساتہ یم شعرہ نیبر کانہہ کتھ نثرس منز تہِ ونن اشارنے منز ونن یمہ کنی یہ سمجن کنہ ساعتہ مشکل گژھان چھہ زِ تم چھا الف ونان کنہ بے۔
دو٘یمہ بیانک بیاکھ دلچسپ نکتہ چھہ شود تہ شوژ مال نہ ویُن۔ اتھ منز چھہ طنزتہِ تہ پیراڈاکس تہِ ۔ امہ کین معنوی پہلوون چھہِ اسۍ سٲری بخوبی واقف۔
مظفر عازم صابنی یم لفظ تھاووکھ ییتہ نس بطور یاداشت محفوظ:
گۅڈہ گۅڈہ یم میٲنۍ اردو شعر اذان رسالس منز یا اورہ یور چھپے، تم تۯاوتکھ الگٕے۔ گۆڈنیک کٲشر غزل چھپیو کۅنگہ پوش رسالس منز۔ دلیل بنییہ، جرنلسٹ مقبول حسین اوس مے یار۔ (شاید آسہ ہے 1954\1955) ۔ مقبول حسینن وۆن یہ دمو کۅنگہ پوش کس اڈیٹر، فراق صٲبس۔ بہ اوسس ازۍکی پٲٹھۍ تیلہ تہ مندچھہ بتھ ۔ مقبولن نیونس پانس ستۍ فراق صٲبن گرہ، غزل پۆرم تمس نشہ، تمۍ کۆر پسند تہ چھپیوو۔ یہ وۆنمے امہ کنۍ زہ سہ غزل چھم نہ کنہ اتھہ یوان، مگر اکھ شعر تمہ منزہ یتھ فراقن داد دژوو سہ اوس اتھۍ ژٲنگس زُتنۍ ہاوان: لٹِس اکھ گاشہ لٕے آسٕم پننۍ وتھ پانہ پۯزلٲوم یتُے وۆن زُتۍنہ وولن تارکن ہند بوش اسمانن (مے اوس لیوکھمت تارکن ہند تاو، فراق صٲبن دۆپ بوش لیکھوس، یُتے چھم یاد)۔


text:
اسہِ اوس اکھ شریف نفس دوستا اکھ۔ امۍ سے سنیوو اکس خوبصورت زنانہِ ہند عشق۔ میہ لج امچ خبر۔ کینہہ کال گوو، یہ آو میہ نش تہ دوپن بوز نظم۔ بہ رووس۔ میہ دوپ امس تہ نظمہِ کیا کٲم؟ اچھا امس مسمات ہند ناو مانۍ تو تہۍ کینژھا مثلا تبسم یا بدل کینہہ۔ فی الحال مانو اسۍ تبسمے۔ امۍ دوستن ہیوت کلام بوزناون، دوپن: "کہیں وہ تبسم تو نہیں، وہ تبسم تو نہیں”۔ اکہِ دۅیہ لٹہِ وونس نہ میہ کہنی۔ امۍ دوپ چلو منیبس تور نہ فکرِ ، امس نش آسو کلام بوزنٲوتھ پنن بوس لوژراوان۔ مگر میہ روٹ یہ اکہِ لٹہِ۔ دوپمس "یہ تبسم کۅسا چھیہ؟” یہ ہیوتن وۅشلن۔ اسہِ باسان اگر کٲنسہِ ہند عشق گوو، سۅ گیہ بدمعاشی تہ یہ اوس شریف انسان! بہرحال، امس گیہ گٹھہ کوجہ تہ اتھۍ منز ووتھ "سہ چھنا میون دوس، قریبی دوس۔۔۔” مانۍ تو امۍ سندس دوستس چھہ ناو نذیر تبسم یا یتھے ہیو کانہہ ناو۔ فی الحال مانۍ تون نذیر تبسمے۔ دوپن "یہ چھنا یہ نذیر تبسم، امۍ سنزے یاد چھیم آمژ۔” میہ دوپمس اچھا تورم فکرِ۔ امس آو بتھس پنن رنگ واپس۔
امہ کہانی ہند مطلب چھہ یہ زِ شاعر بننک اکھ بہانہ چھہ پتھ وتھ عشق رودمت۔ عشقک اظہار یا عشقہ چہ ناکامی ہند دۅکھ۔ یہ ہیکہِ کانہہ ٹوٹھ شخص راونک دۅکھ تہِ ٲستھ۔ کینہہ چھہِ خدایہ سندس عشقس منز گرفتار گژھان، یا عشق رسولس منز یا دین کس عشقس منز۔ مثلا سانۍ نوۍ شاعر مشروع نصیب آبادی تہ منظور خالد۔ عشقس چھہِ مختلف پہلو۔ کینژن چھہ بدل عشقک بہانہ گژھان۔ مثلا سون ارشاد ملک یا الطاف اندرابی۔ یہنزِ شاعری ہند بہانہ چھہ کشیرِ ہنزِ آزادی ہند عشق یا تمہ چہ ناکامی ہند دۅکھ، کشیرِ نش دورِ رک دۅکھ۔ یہ تہِ چھہ اکھ عشق۔ اکثرن چھہ عشقک یہ بخار جلدے وسان تہ تہنزِ شاعری ہنز رفتار تہ شوق تہِ چھہ ژھۅکان۔ مگر یم برونہہ پکان چھہِ تم چھہِ امہ ابتدایی جنونہ منزہ نیران۔ تتۍ نے چھہِ نہ بند گژھان۔ برونہہ پکن والۍ چھہِ یہ گۅڈنیک عشق منسٲوتھ شاعری ہندس فنس تہ زبانۍ ہندس تخلیقی ورتاوس منز غم دفایی کران تہ بحیثیت اکھ باضابطہ شاعر برونہہ کن یوان۔ یمن ہنزِ دلچسپی ہند کینواس چھہ ہران۔ یہندِ عشقک کینواس چھہ ہران۔ یم چھہ لٲلہِ ہندس جنونس منز ادبچ دشت نوردی شروع کران۔
یہ دشت نوردی چھیہ عشقک اکھ ضروری حصہ۔ یہ دشت نوردی چھیہ عشقس اکھ وسیع معنہ مطلب دوان تہ اتھ تیزی بخشان۔ یمن ژۅشونی شاعرن تہ باقی واریاہن شاعرن یمن منز بہ زبردست شعری قوت وچھان چھس، چھہ میون مشورہ یی زِ اکۍ سے جایہ چھہ نہ بند گژھن۔ خدایہ، رسول، قوم ہیکوکھ اسۍ مختلف انسانی تجربن منز تہِ لٔبتھ۔ اسۍ ہیکو گلابس پیٹھ شعر ؤنتھ، تارکس پیٹھ نظم ؤنتھ، بسہِ ہنزِ سوارِ پیٹھ شعر ؤنتھ، ٹرینہ ہنزن سوارین پیٹھ نظم ؤنتھ تہ "کہیں وہ تبسم تو نہیں” وننہ ورٲے،تمن ہندِ مشاہدہ چہ باریکی منز پننہ پننہ شوقچ تہ عشقچ بازیافت کٔرتھ۔
شاعر چھہ قطرس منز سمندر بند کران تکیازِ امۍ سنز نظر چھیہ قطرس منز سمندر وچھان۔ یہ چھہ نہ قطرن منز بند گژھان۔ شاعرے چھہ سانہِ سماجک سہ نادرشخص یمس عالم انسانی یس اکی نظرِ وچھنک مۅکجار حاصل چھہ۔ شاعر ہیکہِ نہ خانن منز بند گژھتھ۔ شاعر چھہ اکس مخصوص زبانۍ تام اتفاقی طور محدود ضرور آسان مگر امۍ سند تخیل، امۍ سند سوچ چھہ توت تام واتان ییتہِ زبان صرف اکھ وسیلہ بنان چھیہ۔ یہ چھہ اتھ وسیلس تہِ پٲراو کران تکیازِ یہ چھیہ امۍ سندین تجربن ہندِ محل خانچ ڈیڈۍ آسان۔ امہ ڈیڈِ ہند پٲراو چھہ ضروری مگر اتھ پیٹھ گژھن نہ دلہِ ہنزِ جامع مشیدِ ہنزن ڈیڈین ہندۍ پاٹھۍ بورڈ کھسنۍ۔ مثلا "چھٹن میاں کی چوڑیاں!”
میہ چھیہ سیٹھا خوشی زِ یمن ژۅن شاعرن ہند ناو پیٹھہ کنہِ خالص مثال دنہ کہ غرضہ آو ، تم چھہِ پننہِ پننہِ شاعری پریتھ رنگہ وسعت دنہ چہ کوششہ منز اکھ اکھ قدم برونہہ پکان۔ میہ اوس شاعر بننک شوق مگر حالاتو دیت نہ ساتھ، میانۍ نظر چھیہ کاشرِ زبانۍ لول برن والین یمن شاعرن پیٹھ۔ یمن چھہ زبانۍ پیٹھ تہِ جان دسترس تہ تخیل تہِ وفور۔
میون یہ دوست، یمۍ سنزِ کہانی سیتۍ یہ پوسٹ شروع گوو، چھہ بہترین شاعری کران، یتھ منز تبسمے تبسم چھہ مگر یہ تبسم چھہ وۅنۍ اندۍ پکھۍ کس تمۍ سندس وسیع مشاہدس منز نون نیران۔
[خون جگر وول شعر چھہ ارشاد ملک سند]


text:
کامل صابن اکھ خوبصورت بٲتھ۔ جدیدیت کس شورس منز چھہ یتھۍ چیز زن نہ لبنے یوان۔ یہ اوس کامل صٲبن زندگی ہندِ آخری ؤریک ٹوٹھ بٲتھ، وجہ چھیہ پتہے۔
گیت
(امین کامل)
سورنہِ ہو لٔج راتھ
وندیو گاش وۅلو
وزِ وزِ کورتھم وعدہ ژیہ میونے
پدِ پدِ روزی ساتھ
ادہ کوہ ژولہم منز وتہِ ترٲوتھ
کِتھہ لسہ، کۅسہ چھیم باتھ
سورنہِ ہو لٔج راتھ
وندیو گاش وۅلو
لولچہ وتہِ اندہ وندہ ازتامت
کمۍ کس دیتمت ساتھ
گلہِ زیو کٔرتھم، بادمۍ چشمن
لجمژ چھیم وہراتھ
سورنہِ ہو لٔج راتھ
وندیو گاش وۅلو
اکہِ اکہِ گگنچہ ویسہ گرہ سکھریۍ
کنۍ زنۍ روزس پاتھ
از چھیہ نہ کنہِ اندہ کانہہ وتہ زاگے
سیدِ برہ وۅلہ از وات
سورنہِ ہو لٔج راتھ
وندیو گاش وۅلو
(لوہ تہ پروہ، صفحہ 44-43)


text:
وِکیٖپیٖڈیا:کھاتہٕ کیازِ چھُ بَناوُن؟
یہِ چھُ وِکیٖپیٖڈیا، آزاد اِنساکلوپیٖڈیا۔ یہِ چھُ پَرُن مُفُت تہٕ اؠڈِٹ کَرُن تہِ۔ پَرنَس برونٛہہ پَکیو تہٕ عالمی رَزاکارَن مَنٛز گَژھِو شٲمِل یِم وِکیٖپیٖڈیا زِندہ چھِ تھٲوِتھ.
اؠڈِٹ کَرنہٕ چھُنہٕ دَرٕج گَژھُن ضروٗری، مَگر کھاتہٕ بَناونہٕ سٟتؠ چھِ یِم کامہ ہیکان کٔرِتھ:
- اَکھ رُکُن ناو دِتھ پانَس، یُس تُہؠ خٲطرٕ مَحفوٗظ ییٚہِ کَرنہٕ وِکیٖپیٖڈیاہَس تہٕ باقی مَنصوبَن پؠٹھ.
- پَنُن رُکُن صَفہٕ بَناوُن، تاکہِ تُہؠ ہیکِو پانَس مُتلِق مَعلوٗمات ظٲہِر کٔرِتھ یا ٹیسٹ اؠڈِٹ کٔرِتھ.
- باقی رُکنَن سٟتؠ کتھ باتھ کٔرِتھ کَتھ صَفَس پؠٹھ.
- باقؠَن خٲطرٕ تُہؠ سٟتؠ کَتھ باتھ کَرُن صحل بَناوُن.
- اِطلاع
- شَخصی تَرجیحات تَخلیٖق کَرن.
بیٚیہِ چھِ واریاہ کامہِ یِم کھاتہٕ سٟتؠ چھِ اَنجام دِینہٕ یِوان
طٔریٖقہٕ[اؠڈِٹ]
وِکیٖپیٖڈیاہَس پؠٹھ کھاتہٕ تَخلیٖق کَرُن طٔریٖقہٕ چھُ ویڈیوَس مَنٛز ہاونہٕ آمُت. اَمہِ ویڈیوٕک کیٚنٛہہ خاص کَتھہٕ چھِ أۄنہٕ کَنہِ دِنہٕ آمژٕ.
- گوڈٕ چھُ کٲشرِ وِکیٖپیٖڈیا ہٕنٛز وؠ. سایِٹہٕ پؠٹھ گَژھُن.
- اَمہِ پَتہٕ چھُ کھاتہٕ بَنٲیو لِنکہٕ پؠٹھ کِلِک کَرنؠ.


text:
وادس منز چھپییہ م ح ظفر سندۍ کل شیہ غزل۔ زہ شمارہ 4، تریہ شمارہ 6 تہ اکھ شمارہ 12 کس گۅڈنکس حصس منز۔ ظفر سند غزل ہیوک نہ کانہہ مقبولیت حاصل کٔرتھ۔ اتھ متعلق چھہ اکس خطس منز شفیع شوق لیکھان "فکرِ ہند غلبہ تہ ہیژ ہند نویر (چھہِ) میہ ہوین پرن والین مکمل حض حاصل کرنس منز رکاوٹ بنان۔”
ظفر سنزِ شاعری منز چھیہ سوچک گۅبیر پیدہ کرنہ چہ کوششہ منز لفاظی پیدہ گژھان، یمہ کنۍ امۍ سندِ ادراکچ (دربافتچ) شدت اکثر راوان چھیہ۔ دویمین لفظن منز ونو زِ امۍ سندِ غزلچ کمزوری چھیہ یہ زِ یہ چھہ زیادہ کتھہ کران۔ وجارہ گی تہ وجودی دۅکھ چھہِ ظفر سنزِ شاعری ہنز غالب دلچسپی یمن ہندِ عرفان کس نتیجس منز یہ شاعری غم ناک بنان چھیہ۔
ظفرس نش اوس اکس آیڈیل شاعر سند سامانہ ۔۔ فکر تہ فن تشکیل پذیر سپدان۔ کُنہِ ساعتہ چھہ کانہہ جداگانہ شاعر ہمعصرن ہنز مقبولیت وچھتھ تہ تتھ غلط پاٹھۍ شاعری ہنز اظہاری کامیابی تصور کٔرتھ پسپا تہ عدم دلچسپی ہند شکار گژھان۔ شاید سپز ظفر سنز شاعری امی وہمچ شکار تہ امۍ لوب نہ سفرس پیٹھ جاری روزنک تہ پننۍ وتھ شیرنک موقعہ۔ کینہہ شعر:
وشنہِ سوچکۍ ترنۍ رنگ مہ وچھ
کانہہ تہِ منطق غلط ون مہ گژھ
پرژھ ژیہ کیا چھے پرژھن ژیتھ مہ رچھ
میانہِ ژھۅپہِ ہند صدا بن مہ گژھ
کال برمرتھ چھہ آمت ظفر
ازلہ ابدک نقش کھن مہ گژھ
ظفر ژہ تھاو سامہ وِتھ یہ سریہ لوسنک سمے
میہ ٲسۍ کلۍ تہ کٹۍ پرژھاں گٹین شبن سنبالہِ کُس
دوپکھ وجارہ چھی لیکھتھ ڈیکس ژہ پکھ پکان گژھ
میہ پرژھ نہ زانہہ تہِ نیجرن اما چمن سنبالہِ کُس
بہ چھس وجارہ وتن ہند تھکن اچھن منز ہیتھ
بیہ سۅکھ وبالۍ ژہین دول رٔٹتھ کراں ارزتھ
اگر ظفرن "مہ گژھ” ہوۍ داہ وہ غزل تہِ ونۍ متۍ آسہ ہن تس آسہِ ہے نٔوس کاشرس غزلس منز پنن اکھ مقام۔ میہ چھہ نہ معلوم ظفرن کرییا پننۍ شاعری سۅمبرنہِ ہندس صورتس منز شایع کنہ نہ۔۔


text:
تجزیہ: مظفر عازم [انور وارنہِ شعرہ سۅمبرن "یک رنگ” منزہ اقتباس] لٲجتھس داوہ وٲجتھس مۅلو وۅلو/ وۅلہ یاون ژورہ ونیو حال زٲجتھس تاوہ کوہ شیہلو وۅلو/ وۅلہ تن توٚندورہ ونیو حال سۅرگہ […]
دپھ ووٹ تروو (افسانہ) – شکیل الرحمن
شکیل الرحمان زنگہِ کینہہ دۅہ برونہہ ٹاس ینہ تہ لگنہ پتہ اوس سہُ حبہ صٲب یُس آٹو وس تہِ ماتھ اوس دِوان سٮٹھاہ لوٚت لوٚت پکان۔ تسُند نیچو اوس خۅش زِ تس […]
فیس بک طرحی مشاعرہ
تبصرہ: منیب الرحمن یم غزل چھہِ تقریبا تم سٲری غزل یم فیس بک کٮن گۅڈنکٮن دۅن مشاعرن منز فی البدیہہ، لگ بگ فی البدیہ تہ فرصت سان وننہ آے۔ یمن مشاعرن منز […]
کاشرِ ادبک داستان ۔۔ اند
شفیع شوق، ناجی منور کٲشرِ ادبک داستان چھِہ اسۍ یمہِ آزردہ کرونہِ بیانہ سیتۍ اند کران زِ کٲشر ادب چھہ وۅنۍ ٲخری شہہ ہیوان. امیک موجودہ حال وچھِتھ چھہ باسان زِ ادبچ […]


text:
اکھ لفظ چھہ مس (مست) یعنی مستی منز۔ امہ لفظک مول کیا چھہ؟ کانہہ تہِ پورمت لیوکھمت شخص ہیکہِ اندازہ کرتھ۔ مگر کاشرِ ڈکشنری منز چھہ امیک مول سنسکرت لفظ (مدھیہ) دنہ آمت۔ سۅرگواسۍ پروفیسر توشخانی سنز کام ٲس یہے۔
مس (مست) چھہ کاشرس منز اردو زبانی ہندۍ پاٹھۍ فارسی پیٹھہ آمت۔ ممکن چھہ یہ ما آسہِ ہند آریایی لفظ۔ لاطینی زبانۍ منز چھہ مستم لفظ، معنی شراب، پہلوی لفظ چھہ مے مطلب شراب، سنسکرت لفظ چھہ مدھیہ، یا مدرا، یا مادھوری بیتر۔ فارسی یس منز چھہ مست مستعمل یس شراب کے اکھ گاچہ چھہ۔
سنسکرت طرفہ یم لفظ کاشرس منز آمتۍ چھہِ تم چھہِ مد، مدہ کھسن، مدہ والن، مدہ مژ، بیتر۔ مگر مس (مست) چھہ فارسی پیٹھہ آمت، توشخانی سنز کامہِ کتھہ پاٹھۍ میلہِ جواز اگر نہ پریتھ لفظ سنسکرت منزہ نیرِ۔
اصل کتھ چھیہ میہ بدل لفظچ کرنۍ۔ یہ چھیہ صرف تمہید یا مثال۔
کاشرس منز چھہ اکھ لفظ یس عام ورتاوس منز چھہ: سێُن (یتھ اردو ہندی یس منز سالن ونان چھہِ)۔ سالن کتہِ پیٹھہ چھہ آمت، اتھ متعلق چھہِ واریاہ خیال، کینہہ دپان سنسکرت پیٹھہ، کینہہ دپان ینہ پیٹھہ ہندوستان مسلمان کلچر آو۔ بہرحال اسہِ چھہ نہ اتھ لفظس سیتۍ کانہہ تعلق حالانکہ لفظ چھہِ کنہِ حدس تام رلان۔ کنہِ ساعتہ ہیکہِ یہ اتفاق تہِ ٲستھ۔ یتھے اکھ اتفاق ہیکہِ توشخانی سند سێُن لفظک مول تہِ ٲستھ۔ سہ چھہ ونان ز سێُن لفظ چھہ ویدک سنسکرت کہ لفظہ سَنہ، سووَنہ منزہ درامت۔
یہ چھہ امی سنسکرت انگریزی ڈکشنری منز ژھورمت۔ میانہ تحقیق مطابق چھہ یہ لفظ رگ ویدس منز صرف اکہ لٹہِ آمت یتھ انگریزی پاٹھۍ یم ترجمہ کرنہ چھہِ آمتۍ
A bite (morsel), possess stock, provision, store, stuck fist (as food in throat), a bond, white, a quantity bound together,
اکھ ترجمہ کار چھہ اتھ فوڈ ترجمہ کران، بہرحال یہ چھہ میہ "دور کی کوڑی” باسان۔ امہ کھوتہ نزدیک گژھہِ ہے سێون (آبس منز رونمت) یا سِوُن (آبس منز رنُن) یمن ہند آگر سنسکرت لفظ سوننہ چھہ۔
کاشرس سِنس چھیہ اسہِ فارسی روایت نزدیک۔ امچ کُنز چھیہ محاورس منز۔ اسۍ چھہِ ونان ستہِ سِنہِ بتہ کھیون۔ یہ محاورہ کتہِ آو؟ ایران پیٹھہ مسلمانن سیتۍ!
دپان اکہ زمانہ ٲسۍ دنیاہس منز چینی پیالہ تہ کٹورہ مشہور۔ یم ٲسۍ سیٹھا خوبصورت آسان تہ پونسہ والۍ ورتاوان۔ قدیم ایرانس منز تہِ ٲسۍ یم ورتاونہ یوان۔ نو روزس پیٹھ، یس زرتشتن ہند بوڈ دوہ اوس تہ اسلامی دورن تہِ قایم تھوو، ٲسۍ یم چینی بانہ ورتاونہ یوان۔ روایت تہ سنت چھیہ ز نوروز کس دستر خوانس پیٹھ ٲسۍ ستھ چینی بانہ سجاونہ یوان یمن ھفت چین یا ھفت شین ونان ٲسۍ۔ ھفت چین تکیاز ستھ چیں بانہ ٲسۍ آسان، ھفت شین تکیاز یمن منز ٲسۍ ستھ چیز آسان یمن ہندۍ ناو شین حرفہ سیتۍ شروع ٲسۍ گژھان۔ مثلا: شہد، شیر، شراب، شکر، شمع، شمشاد تہ شابہ۔ کینہہ روایتہ چھیہ کنہِ جایہ بدل ناو دوان مگر ساری چھہِ شین سیتۍ شروع گژھان۔ (از کل چھہِ واریاہن جاین بدل بدل چیز تھاوان۔)
ییلہ اسلام ایران ووت یمو بدلاوِ یم چیز چونکہ شراب بیتر اوس حرام۔ یمن ستن چیزن ہندۍ ناو گیہ شین (/ش/) بدلہ سین (/س/) سیتۍ شروع۔ یم چیز گژھۍ پارسی آسنۍ، سین سیتی شروع گژھنۍ، زمینس ووپدنۍ، کھینس لایق آسنۍ، اکۍ سے لفظس پیٹھ مشتمل آسنۍ۔ کینہہ چھہِ یمن ہند فہرست یتھہ پاٹھۍ دوان: سیب، سیر، سماک (سماق)، سرکہ، سمنو، سبزی، تہ سبزہ۔
یمنے ٲسۍ ونان ھفت سین۔ فارسی پاٹھۍ چھہِ ونان صفرہ ھفت سین۔ ستن بانن ہند دستر خوان۔
ییلہ ایرانۍ یا وسطی ایشیاہکۍ مسلمان کشیرِ آیہ یم ٲسۍ نوروز مناوان۔ نوروزک دسترخوان سجاوان۔ اتھ ٲسۍ یم ھفت سین ونان۔ کاشریو وونس ستھ سِن۔ سِن امہ کنۍ ز فارسی یس منز چھہ /س/ حرفک تلفظ سین ییلہ یہ واحد پاٹھۍ ورتاونہ ییہ، مگر گفتارس منز چھہ یہ سِن بولنہ یوان۔ اغلب چھہ اتی پیٹھہ چھہ ستھ سِنۍ شروع گومت۔ اگر دۅن بانس منز کھێن آسہِ ہے دپہن امس چھہِ زے سین (سِنۍ)۔
لہذا چھہ کاشر سێُن لفظ امی روایتہ تہ محاورہ پیٹھہ شروع گومت تہ امیک اطلاق روزمرہ کس کھینس پیٹھ سپدمت۔ واریاہن جاین چھہِ نہ چیزن مجموعی ناو ورتاوس منز۔ اوت تام آسہ ہن کاشرۍ ونان از کیا رونوہ؟ از رۆن ہاکھ، از رنۍ ہیند، بیتر۔ یمن ہند مجموعی ناو چھہ اتی پیٹھہ شروع گومت۔
یہ تہ ہیکہ محض اکھ اتفاقے ٲستھ۔


text:
ناتھ جی تہ پیاری دۅشوے ٲسۍ ٹی وی یس پیٹھ چھکر وچھان– آ وچھانے ٲسۍ، بوزان نہ شاید کینہہ تکیازِ آواز آسہِ ہٲس سیٹھا لۅتہِ تھومژ۔ مگر ہنگہ منگہ گیہ اکی وزِ زہ بجہ آوازہ یمہِ سیتۍ دۅشویو وۅٹھ ہش کٔڈ۔ اکھ دژ اپارِ کچنس منز پریشر ککرن زورہ چکھ، بییہ گوٚو بنمس برس زورہ ٹھس۔ پیاری ؤژھ تھوٚد تہ کچنس منز کٔرن گیسچ ریہہ لوٚت۔ ناتھ جی پراریو کینژس کالس مگر ییلہ نہ کٲنسہِ ہند آلوے گوٚو نہ کھوٚتے کانہہ ہیرن سہ تہِ ووٚتھ رسے تھوٚد۔
"کوٚت گژھکھ؟” پیاری پرژھس۔ سۅ ٲس کچنہ پیٹھہ واپس ترمژ۔
"بۅنہ گوٚو دروازس ٹھس مگر نوٚنے زن دراو نہ کانہہ۔”
"اگر کانہہ آسہِ ہے پانے کھسہِ ہے۔ بیہہ پتھر۔”
مگر ناتھ جی بیوٹھ نہ پتھر۔ سہ گوٚو وارہ وارہ دارِ کن۔ پیاری کھژ زیادے ژکھ تہ سۅ لج پانس سیتۍ دور دور کرنہِ– روزۍتن اتی نس دارِ سیتۍ درہ لٔگتھ۔ لوکن چھا کانہہ کار زِ یور یِن امس سیتۍ سخن کرنہِ– تمہِ ہررٲو ٹی وی یس آواز۔ چھکرِ گٔر زن ٲس سازو بدلہ وچھ ژیٹان۔ کلہ گلناوان گلناوان ٲس بڈِ ہٹہِ گیوان۔ یا تلہِ خنجر تہ مارے نتہ سانہِ شباہ روزے۔
ناتھ جی ین مژرٲو دٲر۔ سندیا وق تہِ اوس ڈلُن ہیوٚتمت۔ تس گوٚو نہ کینہہ درینٹھۍ۔ مگر دروازس ہے اوسس وارہ کارہ ٹھس گوٚمت کِنہ یہ اوس محظ تسند برم؟ تس پھوٚش اکہِ لٹہِ بییہ گلہ چھانہ سنز یمۍ تور تہ سپرنگ صحیح پاٹھۍ لٲگمتۍ ٲسۍ نہ۔ نیبرۍ کنۍ اگر اتھے یوت لاگوس یہ دروازہ چھہ پانے مژراونہ یوان تہ پتہ ٹاس کٔرتھ واپس دنہ یوان۔ ممکن چھہ ونکٮس تہِ ما آسہِ کٲنسہِ وتہِ پکونۍ اتھ زٲنتھ مٲنتھ دکہ دیتمت زِ وۅلا توتہِ کرون ماسٹر جی پریشان۔
ناتھ جی ین ترٲو نیبرمہِ کچہِ وتہِ کن نظر۔ پتہ تتھ بجہِ تلہ سڑکہِ کن یتھ سیتۍ یہ کٔچ وتھ رلان ٲس۔ اتھ سڑکہِ اپارِ آسہ دور تام ویرے ویرِ۔ اجہِ خۅشکی پیٹھ تہ اجہِ آسہ آبس منز۔ پتہ بیاکھ سڑک تہ سوٚتھ تہ اپارِ ویتھ۔ ویتھہِ اپارِبٔڈ جرنیلی سڑک تہ تتھ سیتۍ کۅہ دامنس تل فوجی ہسپتال، کینٹین تہ افسرن ہندٮن کواٹرن ہنزہ تندلہ۔ مگر یمہ کچہِ وتہ، بجہ تلہ سڑکہ، یم ویرِ وار بیترِ چھہِ تیلی بیوٚن بیوٚن بدِ نیران ییلہ دہلۍ گاش آسہِ۔ ونکٮن چہ انہِ گٹہِ منز اوس سورے کینہہ یکسان گومت۔ صرف ٲسۍ تھزرس پیٹھ استادہ فوجی افسرن ہندۍ کواٹر بجلی گاشہِ کنۍ ننۍ نیران۔ یہے اوس انہِ گٹہِ کہ سٔدرہ اپارِ کیہتام زول ہیو باسان۔۔۔
"چھا کانہہ؟” پیاری پرژھس۔ ناتھ جی ین کوٚر کلہ گلنٲوتھ نکار۔
"ادہ تیلہِ کونہ چھکھ دٲر دوان؟ تٍر ہے چھیہ اژان۔”
مگر ناتھ جی ین کٔر نہ دٲر بند۔ سہ ووٚتھ پیاری کن۔”خبر ژیہ چھیہ پے۔ شامس چھہ یپارۍ وچھن لایق نظارہ آسان۔ دور ویتھہِ اپارِ چھہ آرمی ایریاہک بجلی گاش برابر بمبیہ ہند برم دوان۔”
"یہ کر چھکھ ژہ بمبیہ گوٚمت زِ یتیک نظارہ تہِ چھے تتیک برم دوان؟”
"میہ کر ووٚن بہ چھس بمبیہ گوٚمت۔ممکن چھہ کنہِ فلمہِ منزما آسٮم تتیک یتھے نظارہ وچھمت یا پانے ما آسٮم باسیومت زِ انہِ گٹس منز آسہِ سمندر بٹھس پیٹھ میرین ڈرایو ک بجلی گاش یتھے پاٹھۍ سجان۔”
"پرسکہِ تہ پرارۍ سکہِ وندہ ہے کریونے زارہ پارہ۔ گژھۍ زِ ہے۔” پیاری ووٚنس لۅتی۔
ناتھ جی ین کٔر دٲر بند۔ آو تہ بیوٹھ پننہِ جایہ۔ برنزس کھنڈس کٔرن ژھۅپہ تہ پتہ دیتُن سوالہ سیتۍ پیاری ہندس سوالس جواب۔ "کتھہ پاٹھۍ گژھہ ہا؟ پریتھ ریتہ چھہ مکانہ کے ساس ساس نکھہ آسان والُن۔ وندہ چٮن چھٹین منزے چھہ انسان دۅن ژۅن گروپن ٹیوشن ہیکان رٔٹتھ۔ بییہ ییتہِ کُس تھوہ ہون؟”
"خیر یہس آو بۅنہ کرایہ دار۔”
"آ۔ آو ہے۔مگر آونا یہس۔” ناتھ جی ین تروو وۅش۔ پیاری تہِ ووٚتھ اندرۍ کیہتام تچھن ہیو۔ سۅ تٔر اپور کچنس منز تہ کوٚرن گیس ژھیتہ۔
ناتھ جی ین اوس کتابو تلہ لۅتی اٹلس کوٚڈمت۔ تتھ منز شمالی امریکہک صفحہ کٔڈتھ ہیژون نقشہ وچھنُے زِ پیاری تٔر گیس ژھیتہ کٔرتھ واپس۔ ناتھ جی ین تھوو اٹلس رسے تخت پوشس نکھہ ریکس پیٹھ اکس رجسٹرس تل ژورِ۔
"بتہ کر باگۍ کھیکھ؟” پیاری پرژھنس۔
ناتھ جی ین دژ ٹی وی ہس کن نظر۔ کستام مٲہر اوس کھادِ ہندۍ قسم ویژھناوان۔ "ونہِ کیا گوٚو۔ ونہِ چھیہ نہ ستھ تہِ بجیمژہ۔”
"ادہ تیلہ کرہ پتہ پہن سیُن گرم۔”
"سیُن کیا چھہ؟”
"یہ صبحنس اوس۔ دۅہلہِ ہے ونیومے گژھ ان پاو کھنڈ۔ ما أنتھ۔”
ناتھ جی ین ترٲو پیاری کن دولہ نظر۔ یمہِ سیتۍ سۅ پزۍ پاٹھۍ کھوژ تہ کھوژان کھوژانے ووٚننس۔ ’’آہن سا۔ ژہ کھیزِ ہے۔ میہ چھہ نہ خۅش کران ۔ نتہ کیا کٲنسہِ چھمہ ٹھاک کوٚرمت؟”
"خۅش کیازِ چھے نہ کران۔ تمیک پاپھ تہِ ہے چھے میۍ۔ اگر نہ تمہِ دۅہہ نیرتھ آسہِ ہم ژوٚلمت زِ یپارۍ کنۍ چھہ پارۍ گامہ کاکہ پورہ تہ دوٚیمٮن جاین ننہِ وانن۔۔۔”
"تلسا مہ پاوتم بییہ یاد۔ میہ ہسا چھے خبر کیا گژھان۔”
ناتھ جی ین وچھ پیاری ٲس پزۍ پاٹھۍ د61نن ہش گامژ۔ بۅنہ گوٚو دروازس بییہ ٹھس۔ ناتھ جی گوٚو ہکہ تھوٚد ؤتھتھ۔
مگر پیاری بیہنوو پتھر۔ "یہ چھہ نہ سون دروازہ۔ یہ چھہ میر صابنٮن ہند دروازہ۔”
"ژیہ کتھہ پاٹھۍ توٚرے فکرِ؟”
"اچھن چھم گاش سوریومت، مگر کن چھی میہ تیز۔ دوٚہۍ دۅہس چھیس صرف یمنے ٹھسہ برن ہنز ٹاسہ راے بوزان آسان۔ وۅنۍ تگیم نا یوت تہِ پرزہ ناوُن زِ کس ٹھس کمہِ برک چھہ؟ چانۍ پاٹھۍ ما چھیس دوٚہۍ دۅہس سکولس منز آسان۔”
"اوہ سکولس چھس ترٹھ ژھنان۔ یہ چھیم ہیڈ ماسٹری اٹس کھژمژ۔ توتہِ چھس ڈاین ترٮن بجن تامے واپس یوان۔ خبر کر ییہِ کانہہ منسٹر یا افسر ڈایہ بجہِ پتہ انسپیکشنس تہ خبر کر کرن میہ نوکری منزہ جواب۔ یہ کیا نوِ ہفتہ چھہ کارتک پُنم۔ ساری ماسٹر چھہِ ونان زِ تمہِ دۅہہ روزو پانپرے تہ چھاوو زونہ گاشس منز کۅنگہ پھلے۔ مگر بے چھسکھ پھیش دوا”
"خبر کیازِ؟”
"ژہ کیا کرکھ ییتہِ کنی زنۍ؟”
پیاری ڈٲج کتھ۔ وژھس۔”وۅتھ نیبرمس برس تہ اندمس دروازس، دۅشونۍ تھو ہانکل۔ وۅنی ییہ نہ کانہہ۔”
ناتھ جی یس اوس پزۍ پاٹھۍ پننہِ جایہ بہت زِ از ییہ تمن نش کانہہ نتہ کانہہ۔ کانہہ ٲشناو، یار دوس یا پرانہِ محلک کانہہ زانۍ کار۔ از بٹہ وار دۅہ تہِ ٲس چھٹی۔ پگاہ چھیہ آتھوار۔ ینہ والۍ یِن ازۍ پگہک چھہ نہ سوالے۔ کس یژھہِ صبحس مہابھارت سیریل تہ دۅہلہِ فلم ترٲوتھ گرِ نیرُن تہ یور گارۍ گاٹھس یُن؟ مگر از تہِ زن آو نہ کہنے۔ خبر کیازِ؟
"دوٚپمے وۅتھ لۅتہِ دِ دروازن ہانک۔”
پیاری ہنز آواز بوزتھ زن گوٚو ناتھ جی ہشار۔”ناے خبر بنم گپتا جی ماییہ۔ تمۍ اوس میہ ووٚنمت زِ سہ ما ییہ ہفتس کھنڈس تامے واپس تہ جیمہِ پیٹھہ کیا واتہِ ٲٹھ نو بجے برونہہ۔”
پیاری بیٹھ ناتھ جی ینۍ یہ کتھ بارۍ تھپھ ہش۔ حالانکہ کتھ ٲس بالکل اپز۔ امرتسر نیرنہ برونہہ اوس گپتا جی ین ناتھ جی یس صاف ووٚنمت زِ سہ ییہ بلہ بیترِ وگراونہِ وۅنۍ مارچسے منز کشیرِ۔
"یہ تہِ گوٚو کرایہ دارے۔ کراے چھہ پورہ ؤریچ دوان مگر کل ؤریس منز آسہِ نہ پنژاہو شیٹھو دۅہو علاوہ ییتہِ روزان۔”
"سۅے تہِ چھیہ پریشانی۔” ناتھ جی ین اوٚن اخبار تہ سہ برونہہ کنہِ رٔٹتھ ووٚن پیاری۔ "کرایہ دار تھویو امہِ باپتھ زِ رٲچھ روزِ مگر وۅنۍ چھہِ اسی پننہِ گرِ گرویٹھ سیتۍ سیتۍ تسندس سامانس رٲچھ کران تہ بییہ سندس مکانس چوکۍ دری کران۔”
"بییہ سندس مکانس چوکۍ دری کران؟” ناتھ جی گوٚو حیران مگر ییلہ کتھ فکرِ تٔرس سہ روش پیاریہِ۔ "یتھہ پاٹھۍ گژھن نہ بیوقوفی ہنزہ کتھہ کرنہِ۔ عقلہِ گژھہِ کٲم ہینۍ۔”
ناتھ جی ین دیت اکہ طرفہ عقلہِ کٲم ہینک مشورہ۔ مگر بییہ طرفہ گٔیس پننہِ اچھ تہِ أدرِ۔ عینک تھوٚد تلتھ وۅتھرووُن لۅتی اوٚش ۔ پتہ لوگن بییہ عینک تہ ہیوٚتن اخبار پرُن۔ پیاری تہِ ؤژھ تہ کچنہ منزہ آیہ توٚملہ تھال ہیتھ ۔ سۅ بیچھییہ توٚمل ژارنہِ مگر ٹیوب لایٹہِ تل تہ آیس نہ کنہِ یا کنہ بوزنہ۔ ناتھ جی ین تل پننیو اچھو پیٹھہ عینک تھوٚد تہ پلنووُن زنانہِ۔ پیاری لج وۅنۍ عینک لٲگتھ توٚمل ژارنہِ۔ ناتھ جی ین تھوو اخبار ؤٹتھ تہ لوٚگ ٹی وی وچھنہِ۔ کستام ڈاکٹر اوس تمن بیمارٮن ہنز ویژھنے کران یہندۍ شکار زیادہ تر بڈی چھہِ سپدان۔ یمن علامژن کن ڈاکٹر اشارہ اوس کران، تم باسییہ ناتھ جی یس پانس تہِ۔ سہ ووٚتھ تھوٚد تہ کوٚرن ٹی وی بند۔
اخبار ؤٹتھ تہ ٹی وی بند کٔرتھ باسیوو ناتھ جی یس پنن پان بیکار تہ بیقرار۔ پیاری سیتۍ کرِہے کتھہ مگر سۅ ٲس توٚمل ژارنس سیتۍ آوٕر۔ لہذا لوٚگ پانہ سے سیتۍ سوچنہِ زِ یور شہرہ نش یوت دور مکانہ بنٲوتھ کوٚرا تمۍ جان کِنہ ناکارہ۔ پزر چھہ زِ تہنز پرانۍ لٔر ٲس نہ لٔر بلکہ آوسیمژن لبن پیٹھ استادہ میژِ کجابا یس دیہ سنزِ دیایہ کنۍ دٔرتھ اوس۔ اگر کنہِ کٹھس منز کانہہ بٲژ یتھے لرِ پھرُن دیہِ ہے سارۍ سے لرِ اوس الہ الہ گژھان۔ اوے تہ بہریوو نہ سہ نیتھرہ پتہ واریاہس کالس پیاری برونہہ کن گژھنسے۔ مگر تہِ کٔرتھ تہِ کڈۍ دۅشوے بٲژو تتھۍ کجابس منز پنژاہ دونزاہ ؤری۔ تتۍ زاو بِٹہ، تتۍ بڈیوو سہ۔ مگر ییلہ سہ ٹرینگ پورہ کٔرتھ نیبرے نوکری لوٚگ تمۍ ووٚننکھ صاف زِ یوٚتام تم تتھ پرانہِ لرِ منز چھہِ، توٚتام ییہ نہ سہ زانہہ تہِ کشیرِ۔ ناتھ جی ین تہِ سونچ پننہِ جایہ زِ وونۍ چھہ بِٹس نیتھرکرنُے۔ کٲنسہِ ہنز کور یتھ کجابس منز اننۍ گییہ پزۍ پاٹھۍ مندچھے۔ یہ داش نداش اوسس تہِ تہِ خرچ کٔرتھ بییہ دون لچھ رۅپیہ قرض ہیتھ کوٚرن اکھ دپور مکانہ استادہ تتھ جایہ یۅسہ برونٹھ گام ٲس یوان ماننہ مگر وۅنۍ چھیہ شہرسے منز شمار سپدان۔ تہ بِٹہ؟ نہ کوٚر تمۍ نیتھرے تہ نہ آو کشیرِ بسنہِ۔ پرٲرس آو ریتس کھنڈس۔ مگر پرُس رود کل سداہن دۅہن۔ تہ یہس؟ یہس گٲس وۅنۍ زہ رٮتھ کینڈا گٲمتس۔ زانہِ بھگوان تورہ کر ییہ واپس؟ ییا کِنہ کہنی نہ!
"وشناوا تیلہِ سیُن؟” پیاری ٲس توٚملہ تھال ژٲرتھ مۅکلیمژ۔ تمہِ تل اچھو پیٹھہ عینک تھوٚد تہ دتُن ناتھ جی یس واپس۔
"یہ کیا گۅڈہ بوزو خبر۔” ناتھ جی ین لوگ اچھن عینک۔ اخبار وہروون بروننہ کنہِ۔ بیک وقت لوٚگ ٹی وی پیٹھہ خبر بوزنہِ تہ اخبار پیٹھہ خبرن ہنزہ سرخی پرنہِ۔ ییتس کالس سہ کاشر تہ اردو خبر ہ بوزتھ تہ اخبارہ کس گۅڈنکس تریمس پٲنژمس، نوۍ مس تہ دہمس صفحس پیٹھۍ پیٹھۍ نظر دتھ مۅکلیوو تیتس کالس ٲس پیاری تہِ تخت پوشس پیٹھ تسندِ باپتھ تہ بۅنہ کنہِ پننہ خاطرہ بستر ترٲوتھ مۅکلیمژ۔
"بلۍ چھیکھ دوٚیم بستر تراوان۔” ناتھ جی ین ووٚننس کھوژۍ کھوژۍ۔ "ژہ تہِ آ ستہ میانۍ سے بسترس منز اژان۔”
"ژیہ چھے دوتھ وژھمژ۔‘‘ پیاری کھوٚت پزۍ پاٹھۍ شرارت۔
ناتھ جی ین دیت اتھہ سیتۍ ڈیکس ٹاس۔”یہے تہ رودم طمع۔ زانہہ آسہِ ہی میانۍ کتھ فکرِ ترمژ۔ میون مطلب اوس زِ دۅہے دۅہے زہ زہ بستر تراونۍ۔ ترییہ ترییہ ژورِ ژورِ دۅہہ زہ ز لیفہ وورِ زہ ز شاندہ گنڈۍ وورِ زہ ز ک کپرژادرِ چھلنۍ۔۔۔ژہ چھیکھہ وۅنۍ ییژ کٲم ہیکان؟ اگر ژہ تہِ آسہ ہکھ میانۍ سے بسترس منز اژان کامہِ گژھہِ ہی نصفا نصف فرق۔”
"کر، وۅنۍ بوٗز‘‘ پیاری دیت تتھہ پاٹھۍ یل زِ ناتھ جی یس پییہ وہ پن61ژہ ؤری برونٹھم پیاری یاد۔ سہ ووت خیالن منز خبر کوٚت۔
"دوٚپمے بہ وشناوے سیُن۔ پتہ کر کھیمو بتہ؟”
"وشناو۔ کھیتھے ژھنو۔” ناتھ جی ین دیت پیاری جواب تہ پتہ ووٚنن پانس سیتۍ لۅتہِ لۅتہِ۔ "سارے راتھ زن پییہ پیٹھہ۔ پیۍتن۔”
بتہ کھیتھ اوس ناتھ جی دلہِ ہنز خبر بوزانے زِ پیاری تٔر کچنہ منزہ بانہ مٲنجتھ۔ ’’ژہ چھکھہ ونہِ بہتے؟”
"ونۍ کیا کرہ بہ شوٚنگتھ؟”
"توتہِ اژۍزِ ہے بسترس منز۔ وشنیر گژھہِ ہی۔”
ناتھ جی ووٚتھ ٹی وی کوٚرن بند۔ بسترس منز ژاو مگر اتھس کیتھ تُجن اکھ رحسٹر۔
"کراہ بجلی ژھیتہ؟” پیاری پرژھس۔
"کر۔ بہ زالہ ٹیبل لمپ۔ میہ چھیہ سکول کٮن کاغذن نظر دنۍ۔”
پیاری کٔر ٹیوب لایٹ ژھیتہ۔ ناتھ جی ین زول ٹیبل لمپ تہ لوٚگ رجسٹر ورق پھرنہِ۔
"روز ژہ ہشارے۔ بہ چھیس ژھینتھ پیمژ۔” پیاری ووٚن تہ ژایہ پننہ نس بسترس منز شۅنگنہِ۔
"گٔژھکھ نا ژھیننۍ۔ زہ ز لیفہ وورِ زہ ز کپرژادرِ تہ باقی پلو ڈیر چھلنۍ چھا ٹھٹھہ کتھا! ”
پیاری دیت لرِ پھرُن تہ تھر کٔرن ناتھ جی یس کن۔ ناتھ جی یس توٚر نہ فکری زِ تسنز کتھ بوزۍ تھے دیتا امہِ لرِ پھرُن کِنہ پزی اوسس نندرِ وار آمت۔ تمۍ تھٔو لۅتی رجسٹر ؤٹتھ تہ بییہ اکہِ رجسٹر تلہ کوٚڈن سہ اٹلس یس ٲدۍ اوسن ژورِ تھوومت۔ شمالی امریکہک نقشہ کڈتھ لوٚگ تتھ وارہ پاٹھۍ سننہِ۔ یہ گوٚو کنیڈا، تہ یہ گیہ امچ رازدانۍ۔۔۔اوٹاوا۔۔۔۔تہ یہ گوٚو ہیلی فیکس ییتہِ ونکٮن بِٹہ آسہِ۔ اوٹاوا پیٹھہ چھہ نہ زیادہ دور۔ بییہ چھہہ سمندر بٹھس پیٹھ۔۔ یا سمندر بٹھس نکھے اکھ زوا ہیو۔ یمہِ کنۍ ہیوٚر شمالس منز آسنہ باوجود تتیک آب ہوا معتدل آسہِ بمبیہ ہیوے۔ ادہ سا جانے گوٚو۔ بِٹہ بچور چھہ تٍرِ کیت سیٹھا لیوٚژ۔ بییہ آسہِ بمبیہ ہندۍ پاٹھۍ تتہِ تہِ سمندر اپارِ زولے زول باسان۔ ہنگہ منگہ پیوٚو ناتھ جی یس حیس زِ تس چھہ خبر کیا گوٚمت۔ تسندس منس منز چھہ ہر وزِ سے اکھ منظر وۅتلان یتھ منز کرہنہِ سٔدرہ اپارِ زولے زول چھہ آسان۔ شاید ما چھہ امیک وجہ یہ زِ تس چھہ زول، بجلی گاش، نٔنس آکاشس تل سریہِ سند پراگاش، بترٲژ پیٹھ خۅشیوُن وشن وشن تاپھ۔۔۔ سورے کینہہ خۅش کران۔ شاید چھہ سہ یہ سورے کینہہ چھاوُن یژھان مگر چھاوے تہ چھاوہ کتھہ پاٹھۍ؟ یہ سورے کینہہ چھہ اپارِ۔ سہ چھہ پانہ یپارِ تہ منزچھہ انہِ گٹہِ ہند ٲنتھہ روٚستے سمندر۔۔۔
"پییہِ نندر؟ دپان ہے اوسکھ ونۍ کیا کرہ شوٚنگتھ؟” پیاری ہنز آواز بوزتھ گوٚو ناتھ جی ہشار۔ تس ٲس پزی زِپھ گٲمژ۔
"ووٚتھ کمۍ تام مژروو دروازہ۔ دہۍ دۅہس تہ راتۍ راتس چھکھ ہانکلہ وژھے ترٲوتھ خبر کمن دردلن پراران آسان۔ لوکن چھہ نہ کانہہ کار زِ ژیہ نش ینے یور مسایہ ژٹنہِ۔ ووٚتھ وۅتھان کونہ چھکھ؟ یوٚتام کانہہ لوٹھ کٔرتھ گژھہِ۔” پیاری ٲس بسترس منز نیبر نیرتھ دورہ دور کران۔
گپتا جی ما آو پزی پاٹھۍ؟ ناتھ جی ین تج ٹارچ تہ ووٚتھ بۅن۔ پیاری کٔر ہمت۔ دٲر مژرٲوتھ دژن ژٕرنہِ کنۍ بۅن کن نظر۔ کیہتام ژھایہ جوراہ گٔیس درینٹھۍ۔ اکھ ژھوٚٹ مگر وہرٲوتھ ہش۔ بیاکھ تھٔز مگر شرۅکیمژ زن۔ مگر ییلہ ناتھ جی نہِ زیوِ ہدِ ہدِ ۔ ہے ژیہ چراغ بیگ پیوٚن بوزُن تمہِ تروو پھرکھ تہ دٲر بند کٔرتھ ژایہ واپس بسترس منز۔
گاو کڈتھ نیبرمس برس تہ بنمس برس ہانکل دتھ ییلہ ناتھ جی واپس کھوٚت، پیاری پرژھنس۔ "یمن چھنا پرژھنَے؟ راتس تہِ چھیہ ہٹرِ ہٹرِ آسان پھیران۔ یس گور یمن صبحس دۅد چھہ ہیوان سہ چھنا شامنس وچھان زِ تلا یم ہے گیہ تہ کوٚت گیہ؟”
"تیلہِ کیا گٔیوو ییلہ یم دۅد آسہ ہن دوان۔ ” ناتھ جی یس ژوٚل وۅش نیرتھ۔ “یم چھیہ ہۅچھمژہ گٲو تہ توے چھیہ یتھہ پاٹھۍ حال حیران تہ پرژھینہِ۔”
پیاری تہِ تروو وۅش۔
"توتہِ پییہ یہس جان بارش۔” ناتھ جی ین تھوو پنن کلامہ جاری۔ "نتہ پرُس یۅسہ ہۅکھے ؤژھ تمہِ کنۍ درۅگیوو گاسہ تیوت زِ گوریو تہ گریستیو ژھنۍ یلہ ہۅچھمژہ گاوہ تہ بٔڈہ داند پجن کنتھ ۔ تنے کیا چھہِ پارۍ گامہ، کاکہ پورِ، کیلر ننہِ وانہ یہ بلاے آسان کننۍ۔”
ناتھ جی ین رٔٹ زیو دندس تل مگر کتھ ٲس تسندِ مۅکھہ منزہ نیرتھ ژجمژ۔ تمۍ دژ کھوژۍ کھوژۍ پیاری کن نظر مگر خبر کیازِ ٲس نہ ونکٮس تس دٕنن گامژ تہ موتن پھیورمت۔ تمہِ دیت تسنزِ کتھہِ شانتی سان جواب۔ "پجن حوالہ کٔرتھ چھکِھ کھش کرناوان۔ یہ چھہِ تمن پیٹھ وۅپکارے کران۔ بوٚڈ وۅپکار۔ پرژھیوٚن ٲستھ پتھ کن ڈولنہ کھۅتہ چھنا شراکہِ سیتۍ ہوٚٹ ژٹناونے جان۔”
ناتھ جی یس باسیوو زِ پیاری چھیہ لیفہِ تل اندرۍ اندرۍ ودان۔ سہ ژاو لۅتی بسترس منز۔ ٹیبل لمپ کوٚرن ژھیتہ تہ کلہ نلہ ہیژن لیف۔
زمرے:افسانہ


text:
یُتھے غلام خان کۅکر ہٮتھ آنگنس منز ژاو، شاہہ مال گٔے تھوٚد وتھتھ۔ تس رود نہ پھٮرنس لونٹ ہٮنک تہِ ہوش، یُس ٲٹھہ مٲسۍ شرۍ بوٚرمت اوسس۔ تمہِ زن لوٚب کیاہ تام لاس، تتھے کنہِ ؤژھ خانہ دارس کُن۔
’اوٚنتھہ؟ میہ دوٚپ از تہِ ما آکھ ژھوٚرے۔‘ تمہِ نیو یہِ دپۍ زِ تہِ کۅکر أمس اتھہ منز تھپھ دتھ تہ تاجس تہ تیرٮن لٔجس اتھہ ڈالنہِ۔
’ساڈن ژۅن ڈبلن چھُے۔‘ غلام خانن تروو ’ڈبلن‘ لفظس پٮٹھ زور۔ شاید یہِ وننہ مۅکھہ زِ یُتھ نہ دپکھ لیٚوژ لوٚنگ ما چُھ۔ تہِ چُھ پور ساڈن ژۅن ڈبلن۔ مگر شاہہ مالہِ زن نہ اتھ ستٍۍ کانہہ تہِ غرض مطبل اوس۔ سۅ ٲس چھرا کۅکرس وچھان تہ ؤچھۍ ؤچھۍ أندرۍ شاد مرگ گژھان۔ تمہِ تروو کۅکر پتھر تہ ہمسایہ مکانچہ دارِ کُن نظر تُلتھ دِتُن بُمن درسہ۔ امہِ پتہ ؤژھ بیٚیہِ خاندارس کُن، مگر برونٹھمہِ کھۅتہ ہنا تھدِ پہن۔
’یِتھُے کۅکر کیاہ ٲسس بہ تہِ ژھاران۔ نتے راتس دۅہس کتٍۍ ژھۅٹہ کۅکر کننۍ ٲسۍ پھیران۔ یہِ کیاہ ، محلکۍ محلن ہے ہیٚتۍ متۍ چھہِ۔‘
غلام خانن ووٚنس نہ اتھ کانہہ تہِ جواب تہ سُہ ژاو سیٚودے اندر۔ کۅکرس اوس زنگن سُتلہِ ٹکرا ڈنگ دتھ تہ سُہ اوس بڈ جستہ خٲزی کٔرتھ پکنچ کوشش کران۔ سُہ اوس منزۍ اتھ ڈنگس دِگہ دوان تہ منزۍ أندۍ پکھس سام ہیو ہٮوان۔
شاہہ مالہِ آسہ کۅکرِ تار تہِ رچھہِ مژ۔ تمہِ آسہ امہِ وِزِ، آنگنس منز ژھۅٹہ پھلۍ ژھاران۔ تمن یُتھُے کۅکر سند ’کرٛو‘ کنن گوٚو، تمہ گٔے پننہِ پننہِ شایہِ روزتھ ہشہ تہ أمس کُن لجہِ شکہ بٔرژو نظرو وُچھنہِ۔ اکہِ کۅکرِ ہیٚوت ڈالہ مٲرۍ مٲرۍ أمس کُن پکن۔ مگر یۅہے بہ ماے پٲٹھۍ ہیو۔ زنتہ پننس مزس منز اور یور ٲس پھیران۔ بیاکھ کۅکر یۅسہ سُر بوٚنس تچھان ٲس، لٔج پانس جتھُر کٔرتھ بیٚیہِ لژھ کھارنہِ۔ زنتہ یل دِتھ ووٚنن۔ ’اونہہ۔ میہ دوٚپ خبر کُس چُھ۔ ٲسۍتن یُس چُھہ تہ سُہ۔ میہ کیاہ توتہِ۔‘ ییتِس کالس منز درایہِ شاہہ مال توٚملہ دۅژھا ہٮتھ تہ ترٲون أمس کۅکرس برونٹھ کُن۔
کۅکر لوٚگ بوٚچھ سندۍ پٲٹھۍ ہۅبٮو ہۅبٮو بوس برنہِ زن ژور کال ٲسس کینہہ بُتھہِ ؤچھنس گٲمتۍ۔ کۅکرٮو ییٚلہِ وُچھ زِ أمس ہا سپز کیاہ تام الگے یٲری، تمو نیہِ شی کٔرتھ دور تہ دٔچھنۍ کھوؤرۍ لجہِ چھکرنہ آمتٍۍ پھٔلۍ وٹنہِ۔ شاہہ مالہِ تُج بییٚہِ ہمسایہِ مکانچہِ دارِ کُن نظر۔ مگر اتہِ ییٚلہِ نہ کانہہ تہِ نظرِ گوس، امہِ دِژ زور کرٮکھا۔
’شی، تۅہہِ مٔرۍچہِ بٔڈ۔ أمس بچارس وتھ لجمژ، اد تہۍ دیوسا پھل پھلۍ کھٮنہ۔ زن نہ کینہہ تہِ چھو کھٮوان۔‘ کۅکرِ ژجہ امہِ کریکہِ ’کر ٛت‘ کٔرتھ پتھ۔ تمن توٚگ بوزن زِ یہِ کس چھیہ ونان۔ مگر اُکن پہن ژٔلتھ پھیرِ بییٚہِ پوٚت تہ کۅکرس أندۍ پکھۍ لجہِ کھوژۍ کھوژۍ پھٔلۍ ڈونہِ۔
’مبارک ہو شاہو۔ یہِ کرو اوٚن وون کۅکُر؟‘ جانہ بِژِ کوٚرس دارِ کنۍ نیرتھ آلو۔ شاہہ مال ٲس اسندۍ سے نیرنس پراران۔ امہِ رٔٹ چال۔ پھٮرنس دِژن برونٹھۍ کنۍ بٔلۍ دننا تہ کنس اندر رۅپہ کنہ وٲج نژ ناوان نژناوان ؤژھس در جواب۔
’ونۍ ہو اوٚن، یتھے پٲٹھۍ۔ ساڑن ژۅن ڈبلن۔‘ شاہہ مالہِ تروو ’ڈبلن‘ لفظس پٮٹھ تیوت زور یوت نہ غلام خانن تہِ أمس وننہ وِزِ ترایوو۔
’گامک آسہِ؟‘ جانہ بِژِ ووٚنس اور پھیرتھ۔ ’تی چھُم باسان، أر کۅکر ہن چھیہ۔‘
’توتہِ ہو چُھے یہِ ونہِ ستنے رٮتن ہند۔‘ شاہہ مالہِ کٔرس پانے وٲنسا کھر۔ ’یہِ ہو چھے بدل ذاتھ۔ یور چھا شہرس منز یمن کٔننہِ انان۔ تو پتہ یوت دروگ کُس ہییٚکھ مٔلۍ۔ ییٚتہِ گژھن یمے ژھۅٹہ کۅکر آسنۍ۔‘
شاہہ مالہِ وُچھ زِ جانہ بِژ وۅزلیٚۍ۔ ظاہر توٚگس بوزن زِ یہِ چھیہ لوکن کُن لٲگتھ یہِ میہ کُن ونان۔ سۅ ؤژھس ۔ ’اد با میہ چُھے سیُن بگارس، بر ژ أمس بوس۔‘ یہِ ؤنتھ ژایہِ سۅ اندر۔ اسندِ گژھنہ پتہ کوٚر شاہہ مالہِ اسہ ونہِ ہۅنجہِ وُٹھن بروٚڈ ہیو تہ أتھۍ ستٍۍ ہیٚوتن کۅکرس تھلہِ تھلہِ وُچھن۔
کتھ ٲس ژکہِ تلہ یہِ زِ شاہہ مالہِ اوس یہِ کۅکر جانہ بِژِ ہندِ شر انہ نوومت۔ جانہ بِژِ آسہ پانژھ کۅکرِ تہ اکھ کۅکُر تہ شاہہ مالہِ آسہ کۅکرے آژ۔ جانہ بِژِ ہند کۅکُر اوس دۅہس منز اکہِ دۅیہِ پھرِ پننہِ آنگنہ منز دۅسہِ پٮٹھ وُپھ تلان تہ تو پتہ شاہہ مالہِ ہندس آنگنس منز وسان۔ شاہہ مال ٲس پنن کۅکُر نہ آسنہ کنۍ اتھ خدٲیی یٲری زانان۔ مگر یٚمہِ وِزِ شاہہ مال آنگنس منز دانہِ یا بییٚہِ کانہہ یُتھ چیز تاپس تراوِہے، یہِ اوسس دۅن أچھن کھران۔ تکیازِ یہِ اوسس برٲژ در ہیو اگادِ گژھان۔ چھگ دی دی تہِ اوسس نہ یہِ چھلہ ؤدرۍ کرنس پژان۔ پچھ کھنڈ برونہہ ییٚلہِ أمۍ یتھے پٲٹھۍ سخ جیر تُلُس، شاہہ مال متے یس بہ حکمن وۅہون۔ جانہ بِژِ بوز تہ سۅ درایس دارِ کنۍ واد کرنہِ تہ أتھۍ منز دژنس پام۔
’تیٚلہِ ہو گژھہِ پنن کۅکُر انن۔ بوز تھو۔ ہُتھ ییٚلہِ مٲل خۅر چھہِ ہس روزان، داں پھلہِ کتھ چُھے زو نیران!‘
شاہہ مالہِ گوٚو اسند یہِ ونُن موتہ کۅتہ سخ۔ یہِ گٔے امی ساعتہ پیٹھہ خاندارس کۅکُر مٔلۍ اننہ کھٲتر نٲلۍ۔ پٮٹھہ کٔر جانہ بِژِ تہِ اتہِ اور أہندس آنگنس منز کۅکرس گژھنس رٲچھۍ۔ غلام خانن کجاو پوٚز اپز ؤنۍ ؤنۍ پچھ کھنڈ، مگر ٲخرس تہ لوٚگس نہ چار تہ مایسمہِ بازر منز ہیوٚتن أکس کۅکر وٲلس نشہِ ترٮن ڈبلن یہِ مٔلۍ۔ اگرچہِ زنانہِ نشہِ تھٲونس رۅپے کھنڈ زیادے پہن کھٲلتھ، یُتھ نہ سۅ پٮٹھے ونٮس۔ ’وُچھ اور کیتھ کۅکر آکھ ہٮتھ۔ زن نہ بییٚہِ کُنہِ تہِ بنیووُے!‘
جانہ بِژِ ہند کۅکُر اوس مٲنزِ رنگہ، وۅزل تہ منزۍ منزۍ آسس کریہنہِ تیر تہِ۔ شاہہ مالہِ ہند کۅکر اوس چھوٚت، صفا شین نپہ نپہ کروُن پروٚن۔ چالہِ ڈالہِ کنۍ اوس یہِ جانہِ بِژِ ہندس کۅکرس پووا کھسۍتھے ، مگر تتھے اوس سُہ اسندِ کھۅتہ نل نکھہ کنۍ زیاد اوٚر دوٚر باسان۔ یہِ اوس پزر، نتہ ٲسۍ دۅنوے اکی ذٲژ ہندۍ۔ ز ژور آنہ کم یا ژور آنہ زیاد اکی مۅلہ تہِ۔
دۅہ گژھتھ شامس ییٚلہِ سٲری شونگۍ، شاہہ مال ٲس بسترس منز شُرس لرِ سٲوتھ دۅد چاوان۔ امہِ اوس شاند گوٚندس پٮٹھ کھۅنہ وٹھ ٹھیکرٲوتھ اتھس پٮٹھ کلک سورے بار روٚٹمت۔ یتھہ کنہِ ٲس یہِ شُرس دۅد چاوان، مگر اندرۍ اندرۍ ٲس یہِ أمۍ سے کۅکر سند سونچان۔۔۔کۅکُر وُچھتھ کیاہ آسٮس بِژِ وٲنجہِ نون پیومت۔ میٚۍ ونہِ تہِ اسنز سۅ کتھ اوم تیل چھیہ تیلان۔ وۅنۍ گژھہِ اسنُد کۅکُر یور ترُن، زنگہِ نشہِ نے کوٚرم تیٚلہِ چھسے نہِ اد۔ یی سونچان سونچان پییٚہِ أمس خاندار سندس بتھس کُن نظر، یُس الگ کُن پننس بسترس منز شونگتھ اوس۔ أمس آو یہِ امہِ وِزِ تیتھ خۅش شکل بوزنہ زِ وننچ کتھ چھیہ نہ۔ مگر یُتھے امہِ کھۅنہ وٹھ کڈتھ شاند گوٚندس پٮٹھ کلہ تراٍوتھ شۅنگن ہیژاو، کۅکر مرِ منز گٔے تھدِ تھزے بانگ ’کۅکروکوں،ں،ں،ں‘۔
شاہہ مال گٔے ہے بنگہ روزتھ۔ امہِ تُل کلہ تھوٚد تہ وارپٲٹھۍ لٔج نوزنہِ زِ میٚۍ ما گوٚو بدل کینہہ کنن۔ مگر ییٚلہِ کۅلکرن بیاکھ بانگ تہِ دژ، أمس زن پھُٹ کٲر۔ یہِ گٔے یکبارگی بسترس منز بہتھ تہ خاندارس لٔج آلو دتھ ہشار کرنہِ۔
’ہتہ دوٚپمے۔ تلہ تھوٚد وۅتھ۔ یپٲرۍ۔‘
’ہونہہ، کیازِ؟‘ غلام خان گوٚو اڈہشار ہیو۔ ژیہ ووٚنتھہ میہ کینہہ؟‘
’ہتہ أمۍ دژ کۅکرن بانگ، کالہ کی پہر۔‘ شاہہ مال ٲس بانبرے مژ۔ ’ یہِ کُس پھیٚشل بلایہِ چھُتھ ژیہ اونمت؟‘
’بانگ؟‘ غلام خانن چونکھروو بُتھ۔ ’اد دژن، اسہِ کۅسہ سحر خٲنی چھیہ کرنۍتتھۍ گژھہ وقتہ پھیر۔‘
’وُچھ اور کیاہ ونہِ۔‘ شاہہ مالہِ کٔھژ ژکھ۔ ’ہتہ تھوٚد وۅتھ۔ کھش شھنس کٔرتھ۔ ژیہ چھے نا خبر، یُس کۅکُر کالہ کی پہر بانگ دِیہِ، تس گژھہِ تمی وِزِ کھش کرُن۔ سُہ چُھہ پھیٚشل آسان۔‘
’کینہہ چُھہ نہ پھیٚشل ویٚشل آسان۔ ژۅنگ پانس ژھۅپہ کرتھ۔ یمن بے قلۍ کتھن ٲزِ نہ گژھان۔‘ یہِ ونان ونان ہیٚژ غلام خانن کلہ پٮٹھۍ رضٲۍ۔ شاہہ مالہِ کریایہِ پننۍ کنۍ واریاہ ژھرٹہ ژھرٹھ، مگر غلام خانن نہ ووٚنس اتہِ اور اکھ تہ نہ ز۔ تٔمۍ ترٲو کھۅر شۅر نندر تہ پننس وقتس پٮٹھ گوٚو صبحس ستہِ بجہِ ہشیار۔
شاہہ مالہِ یوت نہ أمس کۅکر سنزِ امہِ بانگہِ ہند گوٚو، تیوت گوس وۅنۍ یمہِ کتھہِ ہند زِ ہرگاہ جانہ بِژِ یہِ بانگ بوزمژ آسہِ، سۅ کرٮم پامہ دی دی گٔدۍ۔ سۅ ونٮم زِ أتھۍ پٮٹھ ٲسکھے ونان زِ یُتھے کۅکُر کیاہ ٲسس بہ ژھاران۔ دنیاہ جہانکۍ کۅکر چھہِ سحر پٔتۍ صبحکہِ نورچ خۅش خبر دوان، أمس منحوسس وُچھتہ کالے کیاہ چُھہ نستہِ کنۍ اژان۔
جانہ بِژِ ہندِ امہِ خوفہ مۅکھے درایہِ نہ شاہہ مال کۅکر مٔرس درواز مژرٲوتھ تہ کۅکر یلہ ترٲبتھ آنگنس منز۔ حالا نکہ سۅ روزِہے نہ اتھ زنہہ تہِ پتھ، تکیازِ تس اوس وُنہِ خبر کٔژن دۅہن دۅسن تہ دیوارن کُن کتھہ دی دی جانہ بِژِ آنچ ہورن۔ یہِ روز وُزس منزے ژھایہِ ہلس کُن تہ کۅکرن نیہِ شی کٔرتھ کۅکرٮن ستٍۍ آنگنس منز ژھال۔ شاہہ مالہِ پھیر أمس کُن وُچھتھ وٲنج دُبہ۔ تیتھ کھوٚرس یہِ۔ کۅکرن کۅڈ شپۍواو کٔرتھ پکھن واشا ووشا۔ أکس پکھہِ بنٲون واوج تہ ماے محبتہ سان دِژن کۅکرٮن أندۍ أندۍ اوٚک اوٚک وارِ ڈالہ پونشہ۔ کۅکرِ ژجہِ دامن بچٲوتھ دٔچھن کھوور، زنتہ ووٚنہس۔’ہے کیاہ گوٚوے۔ یی چھا کران۔ پتھ برونٹھ چھکھ نہ وُچھانے کینہہ۔‘
کۅکرٮو ہیٚژ وُز برس کُن نظر دِنہِ زِ اما از کیا چھیہ نہ یہِ کُنہِ نٔنی۔ پھل مۅٹھ تہِ ترٲون نہ۔ تمو ہیٚوت شاہہ مالہِ اورۍ دورن۔ کۅکرس تہِ توٚر فکرِ زِ قصہ کیاہ آسہِ۔ تٔمۍ تہِ رٔٹ کۅکرٮن ہنزے وتھ۔ شاہہ مالہِ ییٚلہِ اسنزن زنگن کُن نظر پییٚہِ، أمۍ ژکہ نوو دے گٔژھتھ بُتھ۔ أمس آیہِ اسنز یمہ زنگہ پنجو پٮٹھہ باوڑِ تام کھرِ ژکل ہِشہِ درینٹھۍ۔ مگر شی شو ہیٚوکنس نہ کینہہ تہِ کٔرتھ، یُتھ زن جانہ بِژ بوزِ نہ۔ امہِ کٔڑ جل جل توٚملہ دۅژھا تہ وُز منزے دژنکھ آنگنس کُن دٲرتھ۔
جانہ بِژِ ہندِ آنگنہ منز ییٚلہِ تسندۍ کۅکرن دۅسہِ یپارِ نوٚوے کۅکر ’کروا‘ بوز، تس گٔے گردن کھڑا۔ تٔمۍ کوٚڈ سینہ نٮبر تہ پان ترکروون زنتہ بدنکۍ سٲری نٲر شروکونہ آیس۔
’کُٹ، کُٹاک، کُٹاک۔‘ تس ژٔج تھدِ کرٮکھ نیرتھ۔ زن کوٚرنس آلو زِ ہیو کُسو پٮژِڈار چھُکھ ژ اپٲرۍمس آنگنس اندر ژامت۔
’کُٹاک، کُٹ کُٹ،کُٹاک۔‘ شاہ مالہِ ہندۍ کۅکرن تہِ کٔر گردن کھڑا۔ ظاہر دیتنس جواب۔ ’ بہ ہا چھُس چھوٚت کۅکُر۔ کتہِ ترکھ یپورتہ ہاوے۔ نتہ چھُہم دوری مشتہ ہاوان۔‘
شاہہ مالہِ کھوٚر اسند یہِ کریکہ ناد لاگن۔ سۅ دپان یہِ ہے کُنہِ پٲٹھۍ دم پُھٹۍ گژھہِ ہے، دٮو نہ جانہ بِژ اسنز آواز بوزتھ دارِ اویزان گژھہِ۔ أمس شی کرنہ بدلہ تُج امہِ وُز منزے مٮژِ دتھ تہ کشہِ سان لٲۍنس پننۍ کنۍ کلس۔ سۅ آیہِ نہ أمس کینہہ تہِ، البتہ أمۍ کھییٚہِ ’کُٹاک‘ کٔرتھ وۅٹھ تہ جانہ بِژِ کوٚڈ دارِ کنۍ کلہ۔
’ژیہ کتھو پٮٹھ از صبحے صبحے شرارتھ کٔھژمژ۔ کوٚرنے کیاہ بچٲرۍ!‘
شاہہ مال زن رٔٹکھ ژورِ، تتھے پٲٹھۍ پھوٚٹس رمن رمن عرق۔ امہِ یمہِ مۅکھہ یوت ایحتیاط کریاو، سُہ رددس سورے طاقچس پٮٹھ۔ جانہ بِژِ ہنزِ کتھہِ تلہ گوٚوأمس شبہ زِ یہِ چھم ورگہ پٲٹھۍ ٹسنہ ژٹان زِ یہِ چھیہ اسندِ کالہ کی پہر بانگ دنچ شرارتھ۔ مگر توتہ کوٚرن کیاہ تام ژور جگرے ہیو تہ ووٚننس۔
’یہِ ناو دوان یمن کۅکرٮن پھلس لُن پکنہ تہِ۔ شرارتھ کٮہوزِ گٔژھم نہ آسنۍ!‘
’نوٚو نوٚوے چُھنا توے۔‘ جانہ بِژِ ووٚنس ٹھٹھہ پٲٹھۍ۔’پگہہ پٮٹھہ آپراوٮکھ یورے۔‘
’اہانو تہ گوٚژھ اسہِ رچھن آسُن۔ تتھ چُھ کھٮنہ خٲطر اوٚنمت۔‘ شاہہ مالہِ دوٚپ زِ أمس تھاو نہ بہ کانہہ کتھ ونہ نسے وار۔ ’تٔمۍ آسہِ ہے راتھے حلٲلۍ کوٚرمت، مگر سُہ اوس تھٔکتھ پیومت۔‘
’کٮہو رووو، مٲریون کیاز؟‘ جانہ بِژِ ووٚننس۔ ’وُچھ کژھ شکلہِ ہن چھٔس۔ پٮٹھہ چھس آوارز تہِ رٔژ۔‘
شاہہ مالہِ ڈوٚل بُتھیک رنگ۔ تمہِ نیو اسندِ ’رٔژ آوارز‘ وننہ منزے تُلتھ زِ امہِ چھیہ اسنز سۅ بانگ بوزمژ۔ مگر اورکُن اتھہ ننہ بدلہ ؤژھس بییٚہِ۔
’او یتھۍ ژھۅٹہ کۅکر ییلہِ میہ رچھنۍ آسہ ہن تیلیٚۍ کتٍۍ کننۍ ٲسۍ پھیران۔ میہ یُس کۅکُر أمس انن ونیاو، سُہ چُھس نہ وُنہِ تہِ بدس یوان۔ وۅنۍ چُھس کٔمۍ تام وعد کوٚرمت زِ یِتھہ زٲنتھ تتھہ دمنے بہم کٔرتھ۔ ‘ شاہہ مالہِ باسٮو زِ جانہ بِژ رٲو ہش اسند یہِ جواب بوزتھ۔ امہِ دوٚپ زِ یُتھ یہِ اور خبر کیاہ ونٮم بہتر چُھہ پانس اندر اژُن۔
شاہہ مالہِ ہیوٚت أندر کنہِ سماوارس تیٚونگل تراوُن، مگر ٲس أمۍ سے کۅکر سندس سیاپس سنیمژ۔ تہ ییلہِ غلام خان مٔشدِ پٮٹھہ اتھہ بُتھ چھلتھ گر ژاو، شاہہ مالہِ پھیرُس چیایہِ پیالہ تہ ووٚننس۔ ’چاے چٮتھ ژٔھنتہ أمس کۅکرس کھش کٔرتھ۔ محلس منزے لسن بسن چُھ۔‘
’اہانی تہ محلس کیاہ اتھ ستٍۍ۔‘ غلام خان ووٚتھس لواسہ کٔھنڈا ژاپان ژاپان۔ ’روز دٲری چھیہ نہ زِ سحر وقتک چُھکھ مغالطہ گژھان۔‘
’ژیہ کیاہ ، ژیہ چھے کتھے آژ ۔‘ شاہہ مالہِ کٔھژ ژکھ۔ ’اد ییلہِ نہ ژ مارہن بہ کر ناوس پانے صمدۍ کھشس اتھہِ کھش۔ دٮو یہِ پھیٚشل بلایہِ رچھن۔‘
’کر ناوُس۔‘ غلام خانن کٔر ژٹہ ونۍ کتھ۔ ’مگر یُتھ نہ پتہ بییٚہِ نوٚو کۅکُر اننچ فرمٲیش آسٮم!‘
’کینہہ کرے نہ فرٲیش۔‘ شاہہ مالہِ دتۍ بٔلۍ سماوارس پھۅکھ پونشہِ۔ ’یہ کیاہ جانہ بِژِ ہند کۅکُر ہے دوٚہۍ دۅہس آنگنس منزے آسان۔‘
غلام خان ییلہِ کامہِ دراو شاہہ مال ؤژھ تہ گٔے صمدۍ کھشس گر، یہِ وچھنہ مۅکھہ زِ تتھۍ چھا کِنہ اور یور چُھہ کُن درامت۔صمدۍ کھشہِ اوس محلہ کٮن کۅکرن ہند کھشہ ملہ۔ ا۔مس ورٲے تہِ ٲسۍ واریاہ کھش کرُن زانان مگر ا۔مس اوس وۅنۍ کیاہ تام ناوے ہیو لوٚگمت۔ توے تہ اوس اتہِ کۅکرن ’شی ژیہ صمدۍ کھشہِ پیٚون‘ ویتھ وۅہو کڈنہ یوان۔ صمدۍ کھشہِ اوس امہِ وِزِ گری تہ دارِ پٮٹھے ووٚنن شاہہ مالہِ۔
’گژھ با انن بہ کرس کھش۔ مگر بہ تہِ کیاہ ووت سو شامس بٲگۍ۔ ینہ دٔپو زے بٲژ کھٮمون، او۔‘
’اد یِتہ ژیہ کٔمۍ کوٚرے ٹھاک۔ چانہِ کھۅتے چھا۔‘ شاہہ مالہِ ووٚنس جواب تہ اسان اسان آیہِ گر واپس۔ یہِ ٲس خۅش زِ جانہ بِژِ نشہِ روزم نس سیٚود۔ نتہ آسم وۅنۍ کالہ صبح تسنز پامہ بوزنہِ۔
شاہہ مال یُتھے اور پھیرتھ آنگنس منز ژایہِ، اتہِ وچھُن بدلے حالاہ گوٚمت۔ بچار کۅکرِ أکس اندس کُن شروٚکنٮن ژامژ۔ جانہ بِژِ ہندۍ کۅکرن أہندس کۅکرس ستٍۍ سخ پٲٹھۍ جنگ لوگمت۔ یمو سۅ قیامت پانہ وٲنۍ ملہ نٲومژ تہ سہُ گردِ بشتنگہ تُلۍ متۍ زِ کُنس خدایس چھیہ خبر۔ پٮٹھہ جانہ بِژ دارِ پٮٹھ بہت أہنزِ اتھ لڑایہِ تماشہ وچھان۔
شاہہ مالہِ باسٮو زِ جانہ بِژ چھیہ أندرۍ کنۍ خۅش۔ تس چُھہ پور یقین زِ میون کۅکُر چُھ زینتھ۔ تکیازِ سُہ اوس نلہ نکھہ کنۍ رٲنڈۍ ہیو باسان۔ بییٚہِ ٲسِن محلکۍ سٲری کۅکر اکہِ اکہِ آنپہ منگہ نٲوۍ متۍ۔ شاہہ مالہِ ہیٚوتن وٲنجہِ دُب دُب گژھن تہ بُتھس اکہِ رنگہ بیاکھ رنگ سپدن۔
جانہ بِژِ ہند کۅکُر اوس وۅزل تہ شاہہ مالہِ ہند چھوٚت۔ یمن آسہ گردنہِ ہنز تیرِ پور دٲیرن منز کھڑا گٲمژ۔ شرارتہ ستٍۍ ٲسکھ کلن نٹھ نٹھ تہ تھتھرایہِ۔ امہِ تھتھرایہِ ستٍۍ آسہ یمن گردنہِ ہنزن تیرٮن بجلی کرنٹہ ہشہِ یوان۔ ندن ٲسکھ زیٹھے متۍ پھوتٮن واش ہیو درامت۔ یم ٲسۍ اکھ أکس مقابلہ روزتھ تہ تھتھرایہِ ہژ گردنہ زیٹھہ رٲوتھ اور یور نار شیٚچھہ باوان۔ تہ أتھۍ اندر بہ پرسان پٲٹھۍ اکھ أکس جف ژھنان تہ تونتو ستٍۍ ہڑدُس بڑدُس تُلان۔
جانہ بِژِ ییلہِ شاہہ مال آنگنس منز اژان بُچھ، سۅ بیٹھ وار پٲٹھۍ دارِ پٮٹھ۔ شاہہ مالہِ باسٮو زِ امہِ روٚٹ چاو۔ جانہ بِژ وژھس۔ ’یہِ چھکھو وچھان۔ اد با میون یہِ ژھۅٹہ کۅکُر کیاہ پوشہِ أمس چٲنس کۅکرس۔ مگر کٔھرِس کیاہ ہیہ پانژھ تہ دِ پانژھ کُنی۔ اما پوٚز یتہِ ونے ژلہ راوٮس۔ تہِ چھن محلکۍ کۅکر دٮد وننٲوۍ متٍۍ۔‘
شاہہ مالہِ گوٚو أندری ہیہ، مگر ونہِ ہٮس کیاہ۔ یہِ ٲس پچھتاوان زِ یتھ کیاہ گوٚو یہِ۔ أمس گوٚو شکھ زِ جانہ بِژِ چُھ زٲنتھ مٲنتھ پنن کۅکُر یور تروومت۔ أمس ٲس وٲنج نوہ نوہ کران زِ وۅتھہ تہ چیر أمس جانہ بِژِ ہندس کۅکرس ہوٚٹ۔ امہِ سوانچ زِ یُتھ یہِ پتہ پام دِیم تیتھ کونہ تھاوس بہ برونٹھے لور پٮٹھ۔ یہِ ؤژھس۔ ’ میون یہِ کۅکپر لگہِ نہ اتھ جنگہ جنگہِ۔ یہِ چھنا بدل ذات، توے چُھ دروگ تہِ۔‘
کۅکرو لٲج ہڑدُس تہ بڑدُس تُلۍ تُلۍ قیامت۔ یم ٲسۍ اکھ أکس رتھ والان تہ تیرِ کٔھنزان۔ جانہ بِژ ٲس دارِ ہندس دمس زور سان تھف کٔرتھ کلس نوہ تہ نوہ کران۔ شاہہ مالہِ اوس بُتھ أتۍ نے نار چپاتھ ہیو گژھان تہ أتۍ نے لیٚودر پوش ہیو گژھان۔ سۅ ٲس أندرۍ کِنۍ اتھہ موران تہ زہر ژاپان۔ بلکہ ٲس وُٹھ پھسرارے کٔرتھ جانہ بِژِ حندس کۅکرس وۅہوان۔ ’گژھ ژیہ تونتھ پیٚنۍ ؤستھ۔ ژیہ زنگن وج گژھُن۔‘
کۅکرو ول اکھ أکس رتھ۔ جانہ بِژِ ہندس کۅکرس اوس نہ وۅزُل رنگ آسنہ کنۍ بوزنہ یوان زِ کوتاہ آس تہ کیاہ آس۔ مگر شاہہ مالہِ ہند کۅکُر اوس وھوٚت آسنہ مۅکھہ خونے خون گوٚمت باسان۔ اسند یہِ حال وُچھتھ رود نہ وونۍ شاہہ مالہِ پانس تام کینہہ تہِ۔ أمس ژوٚل نیرتھ۔
’ہہ یہِ چانہِ رتہ چھیٚپہِ لگُن۔ وُچھ کُس حال کوٚرنے۔ أ،س پییٚہِ یہِ تونتھ ؤستھ۔‘
’اوٚت پٮٹھ کوٚتو وٲژکھ۔ وُنہِ کیا گوٚو۔ وُنہِ وُچھ ییلہِ دٮد ونناوٮس۔‘ جانہ بِژِ کوٚرس واد۔
شاہہ مالہِ اوس وۅنۍ جانِ منس پٮٹھ آمت۔ أمس اوس کالہ پٮٹھے اکہِ پتہ اکھ حٲرۍثاتھ بٔنتھ آمت۔ یہِ دِیہِ ہے جانہ بِژِ خبر کیاہ ٹیٚوٹھ جواب یتھ نہ جانہ بِژ تہِ ژھۅپہ کرِہے۔ تہ یہنز یہِ أندرۍ جنگہ جنگ واتہے وۅہون تہ بکواسس پٮٹھ، زِ ہنگہ تہ منگہ ژوٚل اکھ کۅکُر۔ یہِ اوس جانہ بِژِ ہند تہ شاہہ مالہِ ہندۍ کۅکرن ہیٚژس سٲرۍسے آنگنس لار لار کرنۍ۔ شاہہ مالہِ باسٮو زِ جانہ بِژِ ژٔج عرقہ ژھٹھ نیرتھ تہ بُتھ گوس تمنۍ تٲو ہیو، مگر پنن ژٮتھ رچھنہ خٲطر کوٚرن بُکر دوٚر زن نہ اتھ جنگہ جنگہِ ستٍۍ کانہہ تہِ غرض اوسس۔
’اد با تہ یۅہے کۅکُر مٲریونا۔‘ جانہ بِژِ ووٚنس اتھہ ہۅنگنہِ دتھ۔ ’میونے بوزو، رٔچھون، مہ مٲریون!‘
’نتہ بوز تھو ژیہ پوٚزے۔‘ شاہہ مال ؤژھس رۅپہ کنہ وٲج نژناوان۔ ’ میہ نشہِ ٲسۍتن کۅکرس ہتھ ناصفتہ۔ کالہ کی پہر دی تن بانگ، میہ چھی نہ تمکۍ غم۔ مگر جنگہ جنگہِ کیت گژھہِ سخ آسُن۔ بہ ٲس سے یتھُے کۅکُڑ ژھاران!
کوکر جنگ تصویر چھہ یمہ جایہ پیٹھہ ننہ آمت:
https://www.dailypainters.com/paintings/25923/Cock-Fight/Delilah-Smith


text:
[2000 منز چھپییہ پیرس ریوو رسالس منز رابرٹ بلییس سیتۍ اکھ زیٹھ کتھ باتھ۔ امہ کتھ باتھہِ ہند اکھ حصہ اوس بلیۍ سندین نام نہاد غزلن متعلق۔ بۅنہ کنہ چھہ کتھ باتھہِ […]
شفیع شوق – تریہ نظمہ
ساد دیدِ ہنز دین گذارۍ ساد دید کھژمژ چھیہ دۅہدش پاٹھۍ پھۅچہِ کنۍ بنکرس نش بربزس نش نکۍ تہ بڈۍ شام گ٘وو شی!! یتھ نہ پرژھہ ہم کو٘ت گیی تم نکۍ تہ […]
سنیتا رینہ پنڈت سندۍ شیہ غزل
1 دادۍ وۅتلاوو تہ ادہ لیکھو غزل مس گژھو راوو تہ ادہ لیکھو غزل شوقہ ہو٘ت انہار شعرس منز برو نار شہلاوو تہ ادہ لیکھو غزل کیاہ نزاکت یتھ تہ ہُتھ کٲژاہ […]
آغا شاہد علی تہ امریکی غزل
اکھ ریڈیو کتھ باتھ جنوری ۵۰۰۲ شامچہِ ٲٹھہ بجہ آیہ وسکانسن پبلک ریڈیو پیٹھہ Here on Earth ناوہ اکس پروگرامس منز آغا شاہد علی تہ غزلہ چہ لچکدار تہ دلگداز شعرہ […]


text:
ییتہ سانیو اکثر شاعرو پننۍ ابتدایی شاعری مشرٲوتھ کھٹتھ چھیہ تھٲومژ، امین کاملن چھہ پننہِ اولین شعرہ سۅمبرنہِ "مس ملر” منزہ واریاہ کلام پننس کلیاتس (زیر ترتیب) منز شامل کورمت۔ یہندِ ابتدایی کلام منزہ چھیہ یہ اکھ نظم تہِ:
آلیک پوشنول
امین کامل
ہا نندرِ متیو نیر یہ منزُل تہ گگس تراو
مژراو اچھ کڈ واش پکھن ہاو کینہہ چکہ چاو
وۅتھ تازہ سفر پراو
نٔو زندگیا چھاو
رنگہ رنگہ ولاں جامہ گلن رنگہ روس افتاب
وچھ ٲنہ جۅین منز چھہ نژاں آب زن سیماب
ژہ تہِ لاگ کینہہ بیتاب
زیو چانۍ چھیہ مضراب
گیہ بٲے تہ بند چانۍ ہیتھ کرتام پنن ساز
انجام تہند پوشہ چمن لولہ ہژ آواز
چھیہ نہ زندگی کانہہ راز
آغاز چھہ پرواز
پتھ زندگی زانہہ ہیوت نہ وچھتھ شراکھ تہ اہریز
چھہ نہ رودمت ازتام عشق کانسہِ ہند آویز
پھٹراو یہ پرہیز
کر نار دلک تیز
ونۍ چھی ژیہ دوان پوشہ چمن تھارِ٭ وچھان پوش
تنہا ژہ بہت دورِ نہ غیرت تہ نہ کانہہ جوش
چھکھ یوت کیا مدہوش
سونتس ژہ ہنا توش
وۅتھ تراو یہ غم غصہ منزُل واے سۅکھک ساز
مضراب دِ سازس تہ کنی لولہ ہژ آواز
رٹھ یاونک انداز
پرواز کر پرواز
یہ بٲتھ چھہ دعوت زندگی۔ وۅمید یودوے تمہ زمانہ ترقی پسندی ہنز علامت ٲس، یہ بٲتھ ہیکون از تہِ امہ کہ مرکزی جذبہ کنۍ پٔرتھ۔ مایوسی، غم، غصہ، تنہا پسندی چھہ نہ انسانہ سند ِ روحک جوہر۔ کامل چھہ "مس ملر” کس دیباچس منز ونان زِ اتھ منز شامل کینژن چیزن منز چھہِ کینہہ عروضی تجربہ کرنہ آمتۍ۔ اگر یہ پزۍ پاٹھۍ عروضی تجربے چھہ، یتھ نظمہِ منز چھہ کینژن جاین فارسی تقطیعی وزنہ مطابق کھوند لگان، پرنہ کنۍ نہ کینہہ۔ کامل سنزِ ابتدایی شاعری ہنز خاصیت چھیہ امیک روایتی عشقیہ شاعری نہ آسن، یۅس نہ اسۍ خاص کر راہی، فراق یا عازم سنزِ شاعری منز وچھان چھہِ۔ اتھ منز چھہ ترقی پسندی ہند واریاہ دخل۔ اتھ منز یمہ عشقچ دعوت چھیہ سہ چھہ زندگی ہند عشق تہ امیک لول۔ "مس ملر” شعرہ سۅمبرنہِ منز چھہ نہ خلاف معمول اکھ تہِ عشقیہ غزل یا نظم موجود ییلہ زن اتھۍ زمانس منز باقی ترقی پسند روایتی عشقیہ غزلو سیتۍ تہِ پننۍ تخلیقی ٹیٹھ موران ٲسۍ۔ کاملس کشمیر یونیورسٹی ہندِ کاشرِ شعبہ کس پروپیگنڈاہس تحت اکھ خالص رومانی شاعر گنزرن والین ہندِ خاطرہ اکھ لمحہ فکریہ۔
ممکن چھہ کانہہ ما ونہِ نہ اتھ شاعری یا میانۍ پاٹھۍ ونیس صرف بٲتھ۔ مگر اکس نظمہِ تہ بییس نظمہِ یا اکس بٲتس تہ اکس نظمہِ منز چھہ نہ قسمک یا چیزک فرق، بلکہ ہیکہِ یہنز حیثیت، یہند درجہ الگ الگ ٲستھ۔ شاعری ہندۍ ظاہری جز وزن، قافیہ، ردیف، فارم، پیکر، استعارہ تہ مخصوص شعری زبانۍ ہند ورتاو چھہ یتھ بٲتس منز تہِ تہ کنہِ اعلی نظمہِ منز تہِ۔ لہذا ہیکو نہ اسۍ یتھین چیزن غیر شعر یا غیر شاعری ؤنتھ۔ یہ چھہ ممکن یم بٲتھ ہیکن ادبہ کس اعلی تہ درسی تددیسی سوتھرس پیٹھ شاعری ہندۍ صرف بنیادی درجکۍ چیز تہ تمہ کنۍ معمولی حیثیکتۍ ٲستھ۔
٭ خبر یہ لفظ پورا میہ صحیح پاٹھۍ


text:
اگر نہ کاشر ادب درامت آسہِ ہے، ممکن چھہ نیب تہِ ما آسہِ ہے نہ درامت۔ کامل گو٘و کاشر ادب نش دۅیو شمارو پتہ الگ، وجہ چھہ نہ پتاہ۔ مگر سنتوشس سیتۍ روز امۍ سنز دوستی برقرار ۔ کامل رود کاشر ادب رسالس منز چھپان تہ سنتوش تہِ رود نیب رسالس منز چھپان، خاص کر تمۍ سنز ظرافت نگاری یۅس سہ بکواس کاشیمری فرضی ناوہ لیکھان اوس۔ سنتوشس پیٹھ چھہ واریاہ لیکھنہ آمت مگر واریاہ کینہہ چھہ لیکھنے تہ تمۍ سندِ ہمہ گیر شخصیتکۍ واریاہ پہلو چھہِ اکثرن نش پوشیدے۔ بقول مظفر عازم "رومانوی ہیرو سندۍ پاٹھۍ جوش تہ جذبہ سان محبت کرن وول، اغواہک پلان بناون وول، گرفتاری ہند سامنہ کرن وول، نیک زندگی کرن وول، کھلہ ذہن تھاون وول، اندہ وندہ فیاض، متنوع زندگی کرن وول سنتوش ۔۔۔ چھہ تژھ شخصیت یمۍ سنز کہانی وننس لایق چھیہ۔” (فیس بک) سنتوشن لیکھۍ افسانہ، ناول، نظمہ، غزل، تنقید، ظرافت، فلسفہ، امۍ کو٘ڈ رسالہ۔ امہ علاوہ اوس یہ تھیٹرس سیتۍ وابستہ تہ ہندروستان کین اہم مصورن منز شمار۔
(پیٹھہ کنہِ تصویر غلام رسول سنتوش)
اکی وقتہ، لرِ لو٘ر نیرتھ ما آسہِ ہے یمن دۅن رسالن پانہ وانۍ مان مان تہِ۔ نیب رسالن اگرچہ ادبس منز جدید سوچ پھانپھلوو تہ اکھ نو٘و معیار قایم کو٘ر، امیک پیش رو اوس ژکہ سنتوشن کاشر ادب۔ مگر نیب بنیوو نوِ رجحانک نمایندہ۔ نیب 9 کس اداریہس منز چھیہ کاشر ادب رسالس متعلق یہ شکایت میلان "کنہِ ہم زمانہ رسالس متعلق کینہہ ونن چھہ نہ اخباری آدابو انۍ جان۔ مگر اسۍ چھہِ نہ رسالہ ذاتی مفادو یا ہارہ کماونہ خاطرہ کڈان بلکہ چھہ یہ زبانۍ ہند ژکھ یمۍ اسۍ بیہ سۅکھ چھہِ بناوۍ متۍ۔ اتھ کن وچھتھ ہرگہ اسۍ پانوانۍ تنقید تہِ کرو سہ گژھہِ اسونہِ ہۅنجہ ویتراونہ یُن۔ کاشرِ ادبک بانی تہ اڈیٹر چھہ غلام رسول سنتوش۔ اتھ چھہ نہ شک زِ امس چھہ کاشرِ زبانۍ پوچھر دنک سٲنی پاٹھۍ سخ ہمسوس۔ مگر پانہ کشیرِ نیبر روزنہ کنۍ یمن دوستن امۍ یہ رسالہ وزِ وزِ حوالہ کو٘ر تمو کٔر امچ تژھ خراب روایت قایم زِ زبانۍ فایدہ واتنہ بدلہ ووت نقصانے۔ اکہ لٹہِ دراو زہ ژور شمارہ تہ گو٘و بند۔ وہرۍ جوراہہ دراو بییہ مگر نون ریتن منز درایہ کل بل تریہ شمارہ۔ وۅنۍ گیس بییہ زہ ریتھ زِ نو٘نے چھہ نہ کنہِ۔ حالانکہ رسالہ چھہ ریتوار۔ یہ صورت چھیہ نہ جان۔ امیک اثر چھہ زبانۍ پیٹھ تہِ ناکارہ پیوان تہ ہم زمانہ رسالن تہِ برونہہ پکنس تھۅس یوان۔”
کاشر ادب اوس سنتوش سندین پونسن پیٹھ نیران، پونسن ہنز کمی نہ آسنہ باوجود ہیو٘ک نہ یہ رسالہ تواتر سان نیرتھ، تکیازِ یمن شخصن یہ تیار کرناونچ کٲم ذمہ ٲس تم ہیکۍ نہ سنتوش سندس جذبس پوشتھ۔
ستوشس پیٹھ اوس دینا ناتھ نادم سنزِ شاعری ہند سیٹھا اثر، لہذا چھہ نہ یہ کانہہ اتفاق زِ اتھ رسالس منز چھپییہ نادم سندۍ واریاہ چیز یمن منز "حارثات” ناوہ چیو ستو نظمو علاوہ سانیٹ، نوِ طرزک غزل، میٔژ، ڈلہ بٹھۍ بٹھۍ، ژور، گاسہ تُل، زندگی، ونل ناوچہ نظمہ شامل چھیہ۔ نادم صابس سیتۍ سنتوشن اکھ کار آمد انٹرویو تہِ چھپیوو اکس شمارس منز۔ ییتہ نس تھاوون نادم سنز میٔژ نظم رژھرتھ تکیازِ یہ چھیہ نہ تہنزِ شایع کتابہِ منز شامل کرنہ آمژ۔
میٔژ
مژھج میٔژ
گرٕٹ، شوخ، سریہہ دار، شبنمۍ
پشج پۆٹ پشمینہ ٲوج
شہج بونہ ہند شاہ، وشنۍ گٲو ہند تھن
طرحدار، زٲوج، ملایم
مژھج میٔژ ملایم
*
میہ مۆند آب واراہ
مگر ییلہ وچھم دل جگر شانت سپدم
چھہ زن پھرستہ پھمب از ژواپارۍ وہرتھ
اتھو تلۍ میہ پوٚک ماجہ ہند ٹوٹھ آلو
نظر غیب گیہ واوہ مالن اندر
ہی چھیہ پراران پستہ جار گو٘ژھ واو چھاون
تہ پمپوشہ پیٹھۍ رکنہِ وو٘تھ اکھ خیالا
چھہ کچہ پوت پھنمبہ تو٘نب ونی ماجہ زامت
نرم لوو کلہ رن
گُرس کئۍ، وشنۍ تھنۍ
مژھج میٔژ، طرحدار، زٲوج، ملایم
مژھج میٔژ، ملایم
گرٕٹ، شوخ، سریہہ دار، شبنم
*
رنگو منزہ چھہ رنگ پۅختہ اڈہ زوو جافر
اگر دٲن کٔنڈ لج دُسس گو٘و سہ بادامۍ
ژُدشۍ زونہ ہند گاہ، لیدر اۆبرہ سٔدراہ
ژندُن مٲنزِ شر ہیتھ
منڈتھ کنکہ رنگۍ پۆٹ
چھہ نتہ دانہِ تاپس
سندِج ژیرۍ آمژ پھۆلتھ وُڈرہ پیٹھۍ کنۍ
گرٕٹ، شوخ، سریہہ دار، شبنم
مژھج میٔژ، ملایم
طرحدار، زٲوج تہ دایم
*
چھیہ خۅشبو گلابس پنن راز قایم
ژٔڈس منز یہ دۅد تھنہ تلک مشک ادفر
نتے زاشُرس آیہ زامن
یُتھے آس مژرن ہوا نافہ سپدیو
وزنۍ عطرِ لج بالہ پیٹھۍ نیرۍ پوشن
تہ اکھ واوہ رنگ آیہ زن پھللہ چھاوان
کۅنگ مشک کوفور للہ وان لۅلہ منز
چھیہ ہرنن شہس زنتہ کۆستورۍ کھسہ وس
چھہ عنبر تہ وُدہ پانہ وانۍ راس کھیلاں
خبر ووت دۅہ کوت؟
اگر رود انہِ نیرِ وہرٲژ مہرینۍ
مشکدار وردن پھۅلن یوسمن
لگہ دِوے زن نشاطس
طرحدار، زٲوج تہ دایم
مژھج میٔژ ملایم
چھیہ خۅشبو گلابس پنن راز قایم
مژھج میٔژ ملایم
*
امیک رنگ و بو یا پشُل یا پھہُر چھہ
ترُن یا وشن زانہِ تن میانۍ کیُتھ چھہ
بہ ییلہ زاس تیلہ آس امۍ سند شۅزر ہیتھ
یہ بتہ مٲج ازلچ
دٔہر ۍ بوج ابدچ
میہ لۅکچار رنزہ نوو امۍ لول برۍ برۍ
پننۍ دید میہ رٲوم امی دید میہ لٲجم
دِتن پھہہ بۆرن سریہہ سگُن میون باڈو
مگر از میہ گۅڈنی گیوُن بوز امۍ سند
میہ ما ٲس خبر میٔژ گیوُن زانہِ کوتاہ
یُتھے آب پۆک رۅنہِ ہیژن وزنہِ
تھج نارہ نے منز
وۅگن سینہ بترٲژ زن شولہ ون نب
بٔرتھ آو دۅدہ وُے یہ ما گٲو ماجے
ہیۆتن لۆت وُزن سریہہ میٔژے لولہ ماجین
تہ سۆت سۆت صدا اکھ
تہ لۆت لۆت مدٕر لے
رٔسل گنگرایا، مژھج تان نغمچ
ہہ شو شو، شہ ہو ہو
ہہ ژھہِ ژھہِ تہ ژھہِ ژھہِ
اموب ماجہ ہیچھہ نوو شُر وۅدنہِ روزن
ہیۆتن د اں کلین گۅڈ لگن دیوہ کھہس منز
یہ شو شو تہ ژھہِ ژھہِ
یہ ہو ہو تہ سی سی
یہے بولۍ کۆستورۍ دچھ پونپرن ہیچھ
یہے ککلہِ لٔب کۆر قمرۍ اتھۍ نقل ما
یہ واوُک صدا پۆت صدا ما چھہ امہ کے
طرحدار زٲوج تہ دایم
مژھج میٔژ ملایم
چھیہ ازلچ تہ ابدچ یہ سُرتال قایم
مژھج میٔژ ملایم
*
کران چھم میہ دل ڈُلگناہ دِمہ بہ ییتہ نے
بہ کرہ سران میٔژِ منز بہ ملہ خاک پانس
تہ میٔژِ مۆہنیوا جنگلی پتھ ونس منز
بہ وچھہ قۅدرتک سُے گۅڈک جلوہ شاید
سہ ییلہ آدمس دستِ قدرت پھرِتھ گو٘و
سہ ییلہ تمۍ کنس تل گژھتھ "قم” ونیونس
دپیونس ژہ وۅتھ تھۆد
تہ ادہ کیا گیوو کانہہ قدم برونہہ تہ کانہہ پۆت
تہ کانہہ جل پچیوو، کانہہ ڈۅچر دِتھ پچیو سو٘ت
تہ سُے ان ہِشر پھۆر جہانس
بہ ملہ خاک پانس بہ کرہ شران میٔژِ منز
بہ چھلہ عالمس مل
بلن دادۍ لوکن ژلن جادۍ زدہ لس
تہ ہییہ زندگی بییہ کرنۍ نٔو تیاری
تہ ییہ بارسس میٔژ
مژھج میٔژ
گُرٕٹ شوخ سریہہ دار شبنمۍ
پِشج پوٹ پشمینہ ٲوج
شہج بونہِ ہند شاہ ، وشنۍ گٲو ہند تھن
طرحدار زٲوج ، ملایم
مژھج میٔژ ملایم
***
(یہ نظم دژ مظفر عازم صٲبن ٹایپ کٔرتھ، یمہ مۅکھہ شکریہ کرن لازم چھہ۔)
یہ نظم چھیہ تقریبا گال کھاتس گمژ تکیازِ امہ نظمہِ ہند چھہ نہ کٲنسہِ پے پتاہ۔ یہ ہیکہِ امۍ سنزن شامل کتاب نظمن مقابلہ ڈیج ٲستھ مگر خالص یمہ حقیقت کنۍ تہِ زِ یہ چھیہ نادم سنز نظم چھیہ یہ رژھرنس لایق۔ امہ نظمہِ ہند ڈیجر ہیکہِ یمہ کنۍ تہِ ٲستھ زِ نادمن چھیہ سیٹھا کم نظمن نظرِ ثانی کرمژ۔ یمہ وقتہ یہ نظم لیکھنہ آمژ چھیہ تمہ ساعتہ ٲس نظمہ ہنز مروج شکل یہے چناچہ چھیہ امہِ شکلہِ ہنزہ نظمہ اسہِ اردو شاعر ن م راشد تہ میراجی یس نش تہِ میلان یمن منز تکراری عنصر غالب چھہ۔
رسالس منز چھپیوو نادم سنزن ژور تہ گاسہ تل دۅن نظمن پیٹھ اختر محی الدین تہ فرحت گیلانی سند تبصرہ۔ (یہ تبصرہ ییہ جلدے نیب ویب سایٹہِ پیٹھ دستیاب کرنہ۔)


text:
لسانیات کہ علمہ مطابق چھہ نہ کلاسیکل زبانۍ ہندس تصورس کانہہ معنی۔ لہذا چھہ امیک تعریف غیر لسانیاتی بنیادن پیٹھ قایم۔ زبانۍ سیتۍ کلاسیکل لفظ جوڑتھ چھہِ قدیم، ادبہ کہ لحاظہ باگہِ برژ، تہ شاید ورتاوس منز نہ آسنکۍ خیال ذہنس منز یوان۔ برٹش راجس دوران ییلہ تہندِ دسۍ قدیم یونانۍ تہ لاطینی زبانن ہندۍ پاٹھۍ سنسکرت تہِ کلاسیکل قرار دنہ آیہ، مغل دربارن کرۍ تم ہندوستانس منز فارسی تہ عربی تہِ کلاسیکل قرار دنہ خاطرہ مجبور۔ یورپس منز اوس کلاسیکل زبانۍ ہند تصور اکھ «مردہ» زبان یۅس تواریخی طور انسانی ارتقاہس منز اہم آسہِ روزمژ۔ مگر مغلن ہندِ دسۍ ژایہ اتھ منز سیاست، امہ کنۍ نہ زِ عربی تہ فارسی کیا چھیہ نہ انسانی ارتقاہس منز اہم، بلکہ امہ مۅکھہ زِ یم دۅشوے زبانہ آسہ زندہ جاوید، متواتر تہ مسلسل۔ازۍ کس سیاقس منز تہِ چھہ کینژن زبانن کلاسیکل زبانۍ ہند درجہ دنک سلسلہ کانگریس سرکارچ سیاسی کھیل۔ تامل ٲسۍ اکثر امیک یہ تصور ہیتھ مطالبہ کران زِ یہ چھیہ سنسکرتس تہِ پرانۍ زبان تہ یو پی اے 1 سرکار ینس سیتی آو 2004 منز اتھ کلاسیکل زبانۍ ہند درجہ دنہ۔ ینہ شمالی ہندوسستانس منز شور وۅتھہِ، دویمی وریہ (2006) منز آو سنسکرتس تہِ یہ درجہ دنہ۔ شاید اوس نہ اتھ سرکارس یہ اندازہ زِ یہ مطالبہ کرن اکہِ اکہِ ساریۍ زبانہ۔ جنوبی ہندوستانس منز تج باقی ریاستو پننہ پننہ زبانۍ ہندِ خاطرہ کلاسیکل زبانۍ ہندِ درجہ کہ مطالبچ علم۔ نتیجہ یہ زِ جنوبی ہندوستان چین ژۅشونی بجن زبانن تلیگو، کنڈ (2008) تہ ملیالم (2013) آو کلاسیکل زبانۍ ہند درجہ دنہ۔ زبانن متعلق اتھ سیاسی مطالبس منز گیہ باقی زبانہ تہِ شامل۔ بنگالۍ، گجراتۍ، اوڈیہ بیترِ تہ وۅنۍ کاشر۔
ملیالم کہ تعلقہ ییلہ سوال ووتھ زِ ٲخر کلاسیکل زبان کتھ ونو، ہندوستانکۍ منسٹری آو کلچرن دیت جواب زِ امہ زبانۍ ہنز تحریری تواریخگژھہِ ڈۅڈ ساس، زہ ساس وری پرانۍ آسنۍ، امچ ادبی روایت گژھہِ واریاہ قدیم تہ تحریری آسنۍ، امچ ادبی روایت گژھہِ نہ مستعار آسنۍ بلکہ اوریجنل، تہ کلاسیکل زبان تہ ادب گژھن ازۍ کہ جدید ادبہ نش مختلف آسنۍ بلکہ گژھہِ یمن درمیان اکھ ژھین آسن۔
ملیالم زبان یۅس شاید کاشرِ چی وٲنسہِ چھیہ تہِ آیہ یمن معیارن پیٹھ وتراونہ۔ امہ زبانۍ ہندیو عالمو ژھٲنڈۍ ملیالم لفظ پرانین مسودن منز یتھہ پاٹھۍ اسۍ راج ترنگنی منز کاشرۍ لفظ ژھٲنڈتھ کاشرِ زبانۍ ہنز قدامت ثابت کران چھہِ۔ سوال چھہ ٲخر گژھہِ کیا حاصل کلاسیکل زبانۍ ہندِ درجہ سیتۍ؟ مرکزی سرکار کہ طرفہ رۅپیہ۔ رۅپیہ بلاے!
فروری 2013 منز دیت مدر لینگویج ڈے یس پیٹھ سانۍ دوست مجروح رشیدن بیان زِ مرکزی سرکار کہ طرفہ گرانٹ ترنہ سیتۍ واتہِ سانہِ زبانۍ واریاہ فایدہ، مختلف اصنافن، ترجمہ کاری تہ تحقیقس لگہِ پوچھر۔ کلاسیکل زبانۍ ہندس تقاضس منز شامل اکثر ادیبن چھیہ نہ خبرے زِ کلاسیکل زبانن کمہِ مۅکھہ چھہ گرانٹ دنہ یوان۔ مجروح چھہ پننہ سادگی منز شاید میانۍ پاٹھۍ سوچان اگرے سرکار گرانٹ دیہِ، سہ گژھہِ زبانۍ ہنزِ موجودہ ترقی ہندِ خاطرہ آسن۔ اگر تژھ کتھ آسہِ ہے تیلہ ما پزِ ہے تامل ہشہِ ترقی یافتہ، بجہ تہ عالمس منز متعارف زبانۍ دنہ یُن۔ سۅ کیا پتھ گمژ زبان ٲسا؟ کٲژا زبانہ ہے تریشہ پیمژہ چھیہ، تمن کونہ دیتکھ کانہہ گرانٹ؟
کلاسیکل زبانن چھہ (ازکل 100 کرور) یہندس پتھ کالس پیٹھ تحقیق کرنہ خاطرہ دنہ یوان۔ یعنی قبرو منزہ مۅردہ واپس کڈنہ خاطرہ۔ تمہِ سیتۍ کیا نیرِ؟ امہ خاطرہ چھہ منسٹری آف کلچرن سینٹر آف ایکسلینس ان کلاسیکل لینگویجز ناوہ اکھ ادارہ بنوومت، یونیورسٹی ین منز چھہِ شعبہ تہ چیرہ بناونہ یوان۔ غرض پروجیکٹ ہا یمن پیٹھ رقم خرچ کرنہ یوان چھہِ۔ مگر کیا پزۍ پاٹھۍ چھا امہ قسمچ کانہہ کٲم سپدان؟ اسہِ چھہِ کشمیر یونیورسٹی منز کاشرِ ادبہ، زبانۍ تہ کلچر کہ تعلقہ شعبہ ژۅمبرہ قایم، تمو کُس تۅرہ کور ( امہ ورٲے زِ کینژن شخصن بنییہ نوکری) زِ وۅنۍ کرن کلاسیکل زبانۍ ہنزِ ترقی ہندۍ ادارہ تہ پروجیکٹ۔ آندھرا پردیشس منز آو تلیگو زبانۍ ہند قبل مسیح خطس تہ مسودن پیٹھ کٲم کرنہ خاطرہ کرور بود رۅپین ہند پروجیکٹ پیش کرنہ۔ پتہ کیا کور تمو ونیک تام؟ تم عالمے کتہِ رودۍ یم امہ قسمہ کین مطالعن پیٹھ کٲم کٔرتھ ہیکن یا کرنٲوتھ ہیکن! کلاسیکل کنڈ زبانۍ ہندس سکالر ٹی وی وینکٹا چالا شاستری یس پتہ کُس اکھا چھہ یمس امہ زبانۍ ہند تیوت تواریخی علم چھہ؟ یۅہے حال چھہ یمن سارنے بجن زبانن ہند۔ اکہ بجہ امریکی یونیورسٹی کٔر وری وادن کوشش تلیگو زبانۍ ہند اکھ پروفیسر ژھانڈنہ خاطرہ یُس امہ زبانۍ ہندِ ادبک ننایا دورہ پیٹھہ ازتام کہ ادبک عالم آسہِ۔ دعوا دار ٲسۍ سیٹھا مگر اکھ تہِ اوس نہ لایق کار۔
کلاسیکل کاشرس پیٹھ کُس کرِ کٲم؟ کژتام بٹہ ٲسۍ تم تہِ مۅکلیہ۔ کشیرِ منز کُس چھہ سنسکرت زانان؟ سہ کس تگہِ شاردا پرُن؟ اتہِ چھہ نہ لوکن ہندی پرُن تگان۔ ہندی کیا وۅنۍ چھہ نہ اسہِ فارسی تہِ وۅتھان۔ پتھ کیا ہش کٲم سپدِ کلاسیکل کاشرس پیٹھ؟ ییتہ اوس اختر محی الدین راج ترنگنی منز آمتین جایہ ناون پیٹھ تبصرہ کران، سہ تہِ انگریزی ترجمہ پٔرتھ۔ یورپی عالمو یۅس کٲم کاشرس پیٹھ کٔرمژ چھیہ ، اسۍ چھہِ ونہِ سۅے پھران، تمہ علاوہ نہ کہنی۔ بوڈ بڈیم ییہ کلاسیکل زبانۍ ہندِ ناوہ ینہ وول پونسہ مشاعرن پیٹھ، محفل موسیقی ین پیٹھ تہ نمایشن پیٹھ خرچ کرنہ۔ تمہ علاوہ کیا زن ہیکو اسۍ کٔرتھ۔ نصفہ کھوتہ زیادہ رقم نن کشیرِ نیبرم پنڈت ساہتیہ اکادمی تہ سنٹرل انسٹی چیوٹ آف میسور کہ ذریعہ وڈٲوتھ تکیازِ تمن زیادہ چھہ نہ کانہہ کلاسیکل زبانۍ ہند دعویدار۔ تمہ پتہ تمن منز تہِ کُس چھہ رودمت یس اسۍ عالم ؤنتھ ہیکو۔ تم چھہِ لل دیدِ تہ شیخ العام سندِ پیٹھہ وۅٹھ تلِتھ پرمانند، زندہ کول تہ دیناناتھ نادمس تام وٲتتھ کس تام تکو صٲبس پیٹھ تھکھ کڈان۔ کاشریو ادیبو تہ زبان دانو کم ریسرچ پییپر چھہِ وچھمتۍ۔ سانہِ ثقافتک بوڈ ترجمان محمد یوسف ٹینگ چھہ تنقید تہ تحقیق بدلہ انشاییہ لیکھان تہ امی انشاییہ کہ برکتہ بنیوو سہ بوڈ عالم۔ بیاکھ عالم چھہ اورچہ یورچہ کتابہ تلِتھ ییتۍ نے سیدیس تتۍ نے ترجمہ کران۔ امی ترجمہ کاری بنوو سہ سون بوڈ بارہ نقاد۔ یمو پتہ کُس اکھا چھہ یُس یہ تہِ ہیکہِ کٔرتھ یہ یمو کور؟
کلاسیکل زبانۍ ہندس درجس سیتۍ چھہِ زہ بڈۍ بین الاقوامی ایوارڈ وابستہ یم یمن زبانن منز عالمن سالانہ دنہ یوان چھہِ۔ اکھ نی تن ٹینگ تہ بیاکھ راہی۔ آیہ تہ گیہ کتھ۔ مگر یمہ خیالہ چھس بہ تہِ خۅش زِ کلاسیکل زبانۍ ہندس درجس سیتۍ ییہ کلاسیکل زبانۍ ہندِ تحقیق خاطرہ اکھ ہتھ کرور رۅپیہ کشیرِ اندر۔ چلو اصل کامہِ پیٹھ نہ سہی، کنہِ نتہ کنہِ چیزس پیٹھ ین خرچاونہ۔ کاشرِ زبانۍ نہ سہی، کٲنسہِ نتہ کٲنسہِ واتہِ فایدہ۔
اوڈیہ زبانی کلاسیکل زبانی ہند درجہ دنہ کہ مطالبک لوگو۔


text:
مَدَتھ:تَعارُف طَرٕز نامہٕ/1
طَرٕز نامہٕ
اَہَم ہؠدایَتھ
مَضموٗن حِصہٕ
مَضموٗن اَصٕل بَناونہٕ خٲطرٕ
تَصویٖر تہٕ حَوالہٕ
مَواد تَصدیٖق دار بَناوُن
لِنکہٕ
صَفہٕ جۄڈٕنؠ
ہیِشَر
ہیِشَر بَرقرار تھاوُن
خُلاصہٕ
وُچھِو تُہؠ کیا ہیٚچھوہ
وِکیٖپیٖڈیا طَرٕز نامہٕ چھِ وِکیٖپیٖڈیا پؠتھ مَتنُک تہٕ باقی چیٖزَن ہُنٛد طَرٕز بَیان کَران، یُس طَرٕز مَضموٗنَن مَنٛز عَملاونہٕ چھُ یِوان. یِمَن پؠٹھ عَمل کَرنہٕ سٟتؠ چھُ وِکیٖپیٖڈیا سَہَل، ہیو تہٕ ڈٕٹِتھ روزان.
اَکھ سَہَل طٔریٖقہٕ چھُ اَکھ اَصٕل پٲٹھؠ لیٚکھنہٕ آمُت مَضموٗن مُطٲبِق باقی مَضموٗن لیٚکھِن. اَگر تُہؠ یَژھ چھِ نٔو مَضموٗن اَصٕل پٲٹھؠ لیٚکھنٕچ، تیٚلہِ گَژھِ وِکیٖپیٖڈیا طَرٕز نامہٕ وُچھنہٕ یُن.
طَرٕز نامہٕ چھِ ہؠدایَتھ، یہِ رَٹہٕ یاد تھاوُن چھُنہٕ ضۆروٗری! اَمہِ سٟتؠ چھِ مَدَتھ لَگان مَضموٗن بَہتَر بَناونَس مَنٛز.
مَضموٗن مَواد چھُ طَرٕزٕ کھوتہٕ اَہَم، باقی صٲرِف تہٕ چھِ اؠڈِٹ کَران مَضموٗن، اَتھ حالتَس مَنٛز گَژھِ اَصٕل نیتھ عَملاونہٕ یِنؠ.


text:
اختر محی الدین سند افساانہ جلہِ ہندۍ دندہ پھلۍ چھہ شوکت صوفی ین آواز بند کورمت۔
جی ایم آزاد سند افسانہ ” یم ژہۍ”
شاہ صٲب اوس موہنوۍ سندِ گھرہ کھسنہ کنۍ پننسے بنگلس منز نِنہ آمت۔ تمۍ کوٚڈ لینفہِ تل کلہ تہ پانس کھوورِ طرفہ کمرہ کس کونس ترٲون سٹووس پیٹھ سیوٚد نظر۔ گیس دانس […]
امین کامل سند افسانہ ” قصاص”
ستارہ ژاو وارہ کارہ شیتن، توتہِ چھس نہ بوزن تگان زِ میانہِ ماجے تمن مارہ واتلن میون مول مارنک قصاص ہیژاو تہ کیا ہیژاو۔ کتھ چھیہ وری واد پرانۍ ییلہ ترہ ترہ […]
فاروق مسعودی سند افسانہ "یا بار صاحبو”
فاروق مسعودی چھہ روایت شکن افسانہ نگار تہ یہے امیج ہیتھ آو سہ از برونہہ 40 ؤری نوجوانی منز کاشرِ افسانہ کس منظرنامس پیٹھ۔ امۍ کو٘ر کینہہ فضول سیکنڈ، نوش لب، کوہ […]
کلایمکیس (افسانہ) — محی الدین ریشی
ڈاکٹر انیس چھہ دۅہےہمراز صٲبس تازہ ناولہِ متلق پرژھہ گٲر کران تہ بوز ناونہ با پتھ تس زارہ پارہ کران تکیازِ تس چھہ باسان زِ امہِ ناولہ ہنز کہٲنی چھیہ تسنزِ زندگی […]
لغزش (افسانہ) — رحیم رہبر
پننہ جسمکۍ ناپاک انگ چھلان پییہ تس گِلہِ ہندس برونہہ پلوس پیٹھ نظر، یتھ رتہ سیتۍ چھِٹھ درامژ ٲس۔ تس آو ٲدیک سہ منظر بییہ اچھن تل۔۔۔تمۍ لوے گِلہِ بڈِ آلو ۔۔۔ […]
سنگر مالن پییہ پراگاش (افسانہ) – راجہ یوسف
راجہ یوسف احساسس ییلہ ززُر چھہ اژان فکرِ تہ عملہِ ہنزہ وتہ چھیہ شُروکراونہ یوان۔ انسان چھہ گاہے دۅلابن منز وۅتلان بۅڈان تہ گاہے سیکلین منز آب ژھٲرِتھ پانس تسلی دوان۔ احساس […]
شاٹہ ہون (افسانہ) – ہردے کول بھارتی
ہردے کول بھارتی وچھنہ تلہ اوس نہ اتھ بونہِ تیتھ خاص کینہہ یتھ غیر معمولی ونہو۔ کلین منز یہ تہِ اکھ کُلا۔ وۅنۍ گوٚو باڈو اوسس بوٚڈ تہ شہجار واریاہ گوٚن تہ […]
شینہ مہۍ (افسانہ) – محمد رمضان
محمد رمضان میدان کہ اکہِ اندہ نمودار گژھتھ پوٚک نوجوان الہ پلہ کلو میڑا تہ پکنک عادت نہ آسنہ کنۍ زن کھژس شانش۔ امۍ پرژھ مردیادمس «ہے ژہ کیا چھکھ گرا یپارۍ نیران […]
جوٚٹھ گوٚو پادشاہ (افسانہ) – ہردے کول بھارتی
ہردے کول بھارتی اکہِ دۅہہ آو دیس ہنگہ منگہ خیال زِ اسنس گوٚو واریاہ کال۔ دیس چھہ پانس اسُن خۅش کران، اوہ کنۍ گوس ہنا تشویش ہیو۔ ہنا کوٚرن سونچ تہ بنووُن […]
فار ایور ان لو ود یو (افسانہ) – شفیع شوق
شفیع شوق تھاوتن تکونہ کِس ہیرۍ مس کونس پیٹھ ۔۔۔ آ۔ یہ بہن۔۔۔ چھہ سخ کٲکۍ، داہ ؤری چھِس گمتۍ مانکُن بٔنِتھ پیٹھہ کنہِ بہت۔ یڈ تہِ گٔیہ پوٚزے، پتھ چھہ حد […]
دپھ ووٹ تروو (افسانہ) – شکیل الرحمن
شکیل الرحمان زنگہِ کینہہ دۅہ برونہہ ٹاس ینہ تہ لگنہ پتہ اوس سہُ حبہ صٲب یُس آٹو وس تہِ ماتھ اوس دِوان سٮٹھاہ لوٚت لوٚت پکان۔ تسُند نیچو اوس خۅش زِ تس […]
نوٚو تٲریخ (افسانہ) — شکیل الرحمن
صدیق کیاہ کٲم کار اوس دوہس کران اتھ ٲسۍ نہ عام لُکھ وٲقف ، تکیازِ یہ اوس پریتھ وزِ گری آسان۔ صدیقس یُس روزُن کیُت مکانہ اوس تتھ ٲسۍسڑکہ اندہ کینہہ دُکان […]
کرالۍ (افسانہ) – علی شیدا
اچھن منز آوسیمتۍ دبنۍ، وٹھن پیٹھ پرانہِ بے معنہِ پریژھہ ہلمس، نٲٹھیمتۍ دعایہ خیر تہ مۅچھہِ منز ژھٮپل پونپرۍ ہٮتھ گوٚو سہ اڈلیوٚک کاڈ کڈمتس ٲنس برونہہ کنہِ استادہ۔ گردِ بٔرتھ ہردہ […]
کوچہ پھیُر (افسانہ) – رحیم رہبر
تمۍ کوٚڈ کلہ تیرِ چھۅکھ تہ اشہ وانہِ نطرن گراے کڈتھ کوٚڈن سۅچہ پچہ واش۔ یہ عجب منظر وچھتھ گوس بہ حیران۔ "پزر چھہ یی!” بٔڈہ افلاطونن دوٚپ میہ۔ "حضرت، کیا—کیا چھہ […]
بے قراری (افسانہ) – شکیل الرحمن
شکیل الرحمان گاڑِ کھسانے ترٲو تمۍسیٹہِ موجب سٲرۍسے نظر۔ اکھ سیٹ خالی وُچھتھ پوٚک تیز پہن یہ زٲنتھ خبر بییہ کانہہ ما بیہیہ اتھ سیٹس۔ سہ اوس نہ جوانے اوت بلکہ عاشق […]
زول اپٲرم (افسانہ) — ہری کرشن کول
ناتھ جی تہ پیاری دۅشوے ٲسۍ ٹی وی یس پیٹھ چھکر وچھان– آ وچھانے ٲسۍ، بوزان نہ شاید کینہہ تکیازِ آواز آسہِ ہٲس سیٹھا لۅتہِ تھومژ۔ مگر ہنگہ منگہ گیہ اکی وزِ […]


text:
شوکت صوفی چھہ اکھ تازہ وارد یمۍ خاص طور نظم پننہِ اظہارک وسیلہ بناونک یرادہ کورمت چھہ تہ امیک ظاہر تہ بٲطن سرہ کھرہ کرنہ چہ کوششہِ منز لگتھ چھہ۔ عجیب کتھ چھیہ یہ زِ ییژ حوصلہ افزایی وۅتھہ ونس فن کارس درکار آسان چھیہ، تیژے چھیہ تمس تنقیدچ تہِ ضرورت۔ یم دۅشوے کامہِ اکی ساعتہ انجام دنہِ چھیہ دشوار تکیازِ پیٹھمس سوتھرس پیٹھ چھیہ یم کامہِ اکھ اکس مخالف۔ حالانکہ، اگر استعارہ چہ صورژ منز وچھو، نوو فنکار چھہ ادبچ نہالۍ یتھ حوصلہ افزایی تاپھ تہ تنقید سگ مہیا کران چھہ۔
شوکت صوفی یس چھیہ یمن دۅشونی چیزن ہنز ضرورت۔ مگر یپارۍ چھہ تنقید تہ تعریف دۅشوے سروگیمتۍ تہ فن کار دروگیومت۔ لہذا چھیہ امس پانے پننۍ وتھ بدِ کڈنۍ۔ یم کتھہ اوک طرف، فی الحال چھہ پیش امۍ سند اکھ تازہ غزل۔
غزل
شوکت صوفی
ژھاین نقاب ترٲوتھ گاشلۍ پکان آسن
واوس عجیب نیت صحرا وڈان آسن
باون اگرچہ گۅڈنیتھ خوابن بیہ دون تعبیر
تھاون حریر لٲگتھ پردن ژٹان آسن
شاید گژھاں چھہِ حاوی انہِ گٹۍ وۅں آفتابس
ژانگین ژہ رٲچھ کرۍ زے موکل یوان آسن
شہرس عجیب ژھۅپہ ہش دہہ چھس وۅتھان لیکن
چانین خراب حالن دل ونہِ دزان آسن
شامچ سہ زون تھاوی شاندس قریب ٲخر
ٲوج کتاب یتھ منز کاغذ ودان آسن
یہ غزل پٔرتھ چھہ احساس گژھان زِ شاعرس چھیہ امہ صنفہ ہندین لوازماتن پیٹھ نظر تہ سہ چھہ امہ چہ زبانۍ منز صوتی آہنگ قایم کٔرتھ ہیوکمت یُس غزلہ کہ خاطرہ اہم چھہ۔ وزن چھہ خوبصورتی سان ورتاونہ آمت، آوازن ہند دروبست تہِ چھہ متاثر کن۔ امہ وزنک آہنگ چھہ تفکراتی یُس غزلہ کس موڈس سیتۍ ہم آہنگ چھہ۔ غزلس منز چھہ نہ براہ راست معنوی نویر ۔ یعنی مضمون چھہِ تمے یم اکثر غزلن منز آسان چھہِ۔ مگر مضمون ادا کرنک یُس عام تعقلی طریقہ چھہ، تتھ برعکس چھہ شک گژھان زِ یمہ غزلک شاعر چھہ شعرن تہ مصرعن منز وۅپدن واجنین صرژن ہندس تاثراتی ماحولس زیادہ اہمیت دوان۔
بہ کورس "ٲوج کتاب” ترکیبہِ خاص طور متاثر۔ امہ تازہ ترکیبہِ سیتۍ چھہ شعر سیٹھا خیال آفرین بنیوومت، حالانکہ زونہِ سیتۍ "شامچ سۅ” فقرہ چھہ شعرس کنہِ حدس تام کمزور بناوان۔ غزلس منز چھیہ ژھاین نقاب تراونۍ، حریر لٲگتھ پردہ ژٹنۍ ہشہِ متاثر کن صرژہ اکھ نیک شگون۔
یمن پانژن شعرن منز چھہ صرف ڈۅڈ شعر تیتھ یتھ عام فہم پاٹھۍ فکرِ تروُن ونو۔ یہ ڈۅڈ شعر پچھانن چھہ نہ مشکل۔ شعر نمبر ژور پورہ پاٹھۍ تہ شعر نمبر تریہ اوڈ۔ باقی سٲری شعر چھہ معنیس یہ دپۍ زِ تہِ چلینج کران تہ پرن والس تفہیم بدلہ تخیل کس دنیاہس کن نوان۔ ذاتی طور چھس بہ یمہ کتھہِ ہند قایل زِ تخیلس تام واتناوتھ گژھہِ نہ شعر پوت کھوری ژلن بلکہ گژھہِ برونہہ کن پکنک آے رٹتھ تخیلس کامیاب پاٹھۍ کنہِ انسانی صورت حالس سیتۍ واٹھ دین۔ اگر یتھی ہوۍ تجربہ بارسس یِن، بے شک بنن تم غزلہ کہ موزونیت تہ مناسبتک جواز۔


text:
جَرمَن زَبان
جَرمَن زَبان (جَرمَن:Deutsch، تَلَفُظ: [dɔʏtʃ]) چھےٚ اَکھ مَغرَبی یوٗرَپی زَبان یۄس مَنٛز یوٗرَپَس مَنٛز بولنہٕ یِوان چھےٚ۔ جَرمَن چھُ جَرمَنی، سوِٹزَرلینٛڈ، آسٹرٛیٛا، لیٖخٹینٛسٹاین، تہٕ اِٹَلی ہُنٛد ٹایرول صوٗبَس مَنٛز سَرکٲری زَبان۔ بێیہِ چھُ یہِ لَکسَمبَرٛگ، بَلجیَم تہٕ جَنوٗبی-مَشرِقی پولَنٛڈ مَنٛز باقیَن زَبانَن سٟتؠن سَرکٲری زَبان۔ یہِ چھُ سارِوٕے کھۄتہٕ باقیَن مَغرَبی یوٗروپی زَبانَن ہیُٛو؛ مِشلَن آفرِکانٛس، ڈَچ، اَنٛگریٖزی، بۄن جَرمَن، لَکسَمبَرگی، تہٕ یِدی۔
یێمؠ سٕنٛدؠ لَفٕظ چھِ ڈینِش، نورشک تہٕ سویٖڈِش ہِوؠ۔
جَرمَن چھُ دُنێا ہُنٛد اَہَم زَبانَن مَنٛز اَکھ تہٕ تَقریٖبَن ۱۰ کۄرور لوٗکھَن خٲطرٕ ماجہِ-زؠو تہٕ تَقریٖبَن ۱۳ کۄرور لوٗکھ چھِ جَرمَن سَمجان۔ یہِ چھُ یوٗروپی اِتِفاقَس مَنٛز سارِوٕے کھۄتہٕ زیٛادٕ بولنہٕ یِنہٕ وول زَبان۔
تَوٲریٖخ[اؠڈِٹ]
جَرمَن ہٕنٛد زیٛادٕتَر لَفٕظ تہٕ گرٛامَر چھِ پرٛون تھۆد جَرمَن تہٕ مَنٛز تھۆد جَرمَن پؠٹھٕ آمٕتؠ۔
جَدیٖد جَرمَن[اؠڈِٹ]
جیکَب تہٕ وِلہَلم گرِٛم (گرِٛم بِرادَرَن) ٲسؠ جَرمَن أدیٖب یمَو اوس "ڈویٖشیس وورٛٹَربوٗخ" (Deutsches Wörterbuch) لیٖچھمٕژ۔ یہِ اوس اَکھ جَرمَن زَبان ہُنٛد لُغات یێمہِ پؠٹھٕ چھُ جَدیٖد جَرمَن آمُت۔ "ڈویٖشیس وورٛٹَربوٗخ" چھُ جَرمَن زَبانُک اَز تام تہِ سارِوٕے کھۄتہٕ بۄڈ لُغات۔
گرٛامَر[اؠڈِٹ]
جَرمَن زَبانَس مَنٛز چھِ ژور حالَتھ(case) تہٕ ترےٚ جِنٕس(gender)۔
ناوٕتؠ[اؠڈِٹ]
تِکیٛازِ جَرمَنَس مَنٛز چھِ ناوٕتؠ حالَتھ، جِنس تہٕ تیداد سٟتؠ بَدلان اَمِکِنؠ چھِ ناوٕتٕکؠ سؠٹھا روٗپؠ آسان۔
- ژور حالَتھ : آسَن حالَتھ، مَفعوالی حالَتھ، وَرگہٕ حالَتھ تہٕ مِلکیتی حالَتھ(جَرمَن: Nominativ(نۄامِناٹِف)، Akkusativ(آکوٗزاٹِف)، Dativ(ڈاٹِف)، Genitiv(جینِٹیٖف))
- ترٛےٚ جِنٕس : نَر(جَرمَن: Maskulinum)، مادٕ(جَرمَن:Femininum) تہٕ نٔتھؠ(جَرمَن:Neutrum)۔ جَرمَنَس مَنٛز پرؠتھ ناوتَس چھُ جِنٕس آسان۔ کٲشِر زَبانَس ہیُٛو چھُ یَتھ مَنٛز نَر تہٕ مادٕ، مَگَر جَرمَنَس مَنٛز چھُ اَکھ بیٛاکھ جِنس تہِ : نٔتھؠ۔
- زٕ تیداد : وٲحِد(Singular) تہٕ جَمَع(Plural)۔
مِشَلَن وُچھِو اَکھ جَرمَن ناوُت Apfel (تَلَفُظ: اَپفٔل، مَطلَب: ژوٗنٛٹھ)۔ یہِ چھُ اَکھ نَر ناوُت تہٕ وٲحِد روٗپ چھُ "Äpfel"۔
کرٛاوٕتؠ[اؠڈِٹ]
جَرمَن کرٛاوتَن چھِ یِمَن چیٖزَن سٟتؠ لٔگؠ (inflections) لَگان:
- قٕسٕم : جَرمَن کرٛاوٕتؠ چھِ زٕ قٕسمٕکؠ آسان: weak (تَلَفُظ: ویٖک، مَطلَب: کَمزور) تہٕ strong (تَلَفُظ : سٹرٛۄانٛگ، مَطلَب: مَضبوٗت)۔
- تیداد : وٲحِد تہٕ جَمَع۔
- شخٕص : أکِم، دۆیِم تہٕ ترٛێیِم شخٕص۔
- کَتھ : سَکرٛیےٚ کَتھ (جَرمَن : Aktiv Genus، اَنٛگریٖزی : active voice) تہٕ نیٛشکرٛیێ کَتھ (جَرمَن : Passiv Genus، اَنٛگریٖزی : passive voice)
- کال : جَرمَن مَنٛز چھِ زٕ موٗل کال : اَز کال تہٕ پَتھ کال۔ باقیَن کرٛاوتَن سٟتؠ ہێکَن بێیہِ ژور کال آسِتھ۔


text:
رسول میر سند اکھ شعر چھہ:
در دورِ حسنت چشمہ وچھتھ کاسہ گدا چانۍ
خورشید تے جمشید ہیتھ چھی جام نگارو
اتھ شعرس متعلق چھہ بقول نذیر آزاد، غلام رسول ملک پننس رسول میر مونوگرافس منز حافظ شیرازی سندس اکس شعرس سیتۍ مقابلہ کٔرتھ ونان ” فرق صاف ظاہر ہے، رسول میر خورشید اور قدیم پارس کے شہنشاہ جمشید کو یکجا کرتے ہیں ۔۔۔(جو) آپس میں کوئی نقطۂ اشتراک نہیں رکھتے۔”
یہ نقطۂ اشتراک ہاونہ خاطرہ چھہ نذیر آزاد یم مناسبتہ ژھانڈان:
1) معشوقہ سنزہ اچھ تہِ چھیہ بانہ چالہِ یمن منز اوش، شراب یا نور بٔرتھ چھہ
2) خورشید تہِ چھہ بانہ چالہِ یتھ منز زژہ یا نور بٔرتھ چھہ
3) جمشید سند جام تہِ چھہ بانہ چالہِ یتھ منز دنیا بٔرتھ چھہ
4) کاسہ چھہ بمعنی بیچھہ بانہ یُس ژھور چھہ تہ برنہ یُن چھیہ امچ خواہش
5) مگر خورشید تہ جمشید سندس جامس چھیہ محبوبہ سنزن اچھن برونہہ کنہِ بیچھہ بانک درجہ یعنی بانہ چالہِ اسنہ کنۍ خورشید تہ جام جمشیدس منز ہشر تہ یم چھہِ شعرس منز مشبہ کھوتہ کم تر ماننہ آمتۍ۔ یتھہ کنۍ چھیہ یمن ہنز مناسبت
اوت تام گیہ کتھ صحیح۔ نذیر آزادن چھہ شمس الرحمن فاروقی سندیو تحریرو پیٹھہ لفظن ہند اول وانگن کڈتھ تمن ہنزہ مناسبتہ تلاش کرنہِ ہیوچھمت۔مگر نہ چھیہ غلام رسول ملکس پتاہ تہ نہ نذیر آزادس زِ یہ خورشید تہ جمشید کیازِ چھہِ رسول میرن یکجا کرۍ متۍ۔ امیک جواب چھہ تتھ روایتس منز یتھ اسۍ وۅنۍ واقف چھہِ نہ۔ حقیقت چھیہ یہ زِ جمشید و خورشید ناوہ چھیہ مہروہاہ، وامق عزرا تہ ہما ہمایون، شیرین فرہاد تہ لیلی مجنون دلیلن ہندۍ پاٹھۍ اکھ عشقیہ داستان یۅس مثنوی ین منز بیان چھیہ کرنہ آمژ۔ مولانا رومی تہِ چھہ کران۔ جمشید چھہ چین کس بادشاہ سند نیچو تہ خورشید روم کس بادشاہ سنز کور۔ جمشید چھہ خورشیدس خوابس منز وچھان تہ تس عاشق گژھان۔ پتہ تس حاصل کرنہِ نیران تہ جنگ و جدل کران۔ بہرجال، یۅہے چھہ اتھ شعرس منز یم زہ ناو یکجا کرنک اصل وجہ۔ داستان پرتھ نیرِ رسول میر سندس شعرس شاید بییہ ہن پھٹھ۔
پس نذیر آزادنہِ لفظہ تفتیش برونہہ چھیہ جمشید و خورشید اتھ شعرس منز اکھ تلمیح۔
محمد یوسف ٹینگ چھہ پننس مرتب کلیاتس منز لفظن ہندین معنی ین سیتۍ جمشید تہ خورشید وول مصرعہ دوان تہ معنی رنگۍ چھس لیکھان "ایرانک بادشاہ یس جام جم اوس یمہ منزہ ساری دنیاہک حال بوزنہ اوس یوان۔” گویا ٹینگس تہِ چھیہ نہ خبر ز جمشید تہ خورشید چھیہ عشقہ داستان یہند ذکر اتھ شعرس منز چھہ آمت۔
ناجی منور چھہ کلیات محمود گامی یس منز صفحہ 204 پیٹھ زبانۍ روایتک اکھ بٲتھ دوان یُس یتھہ پاٹھۍ شروع چھہ گژھان:
قیصر رومنۍ ہاے دخترۍ یے
ٲخر درایکھ پرۍ یے ذاتھ
بۅنہ کنہِ چھہ قیصر رومس پیٹھ نوٹ لگٲوتھ لیکھان "یہ بٲتھ چھہ باسان کمہِ تام مثنوی ہند حصہ یۅسہ زن رٲومژ چھیہ۔” ضرور چھہ یہ امی جمشید و خورشید مثنوی ہند حصہ اوسمت یۅس محمود گامی ین ترجمہ آسہِ ہے کرمژ یا ممکن چھہ پورہ آسہِ ہن نہ کرمژ۔ قیصر رومنۍ کور ٲس خورشید۔ کشیرِ منز چھہ نہ از وۅنۍ امہ مثنوی کیا امہ عشقیہ داستانک تہِ کانہہ علم۔ رسول میرس چھہ امیک علم اوسمت تہ شاید آسہِ ہن محمود گامی سنز مثنوی تہِ وچھمژ۔
دورِ حسنت چہ جایہ چھہ غلام محمد شاد گِردِ چشمت دوان۔ اصل کیا چھہ بہ ہیکہ نہ کینہہ ؤنتھ مگر یہ چھہ نہ تران فکرِ یم حضرات کتھہ پاٹھۍ چھہ اکۍ سے لفظس کتہِ کور واتناوان؟ ییژ فرق وچھتھ چھہ میہ شک گژھان امہ شعرکۍ ساری لفظ چھا تہِ رسول میرنۍ ۔ بہرحال، نذیر آزاد چھہ دور لفظس متعلق ونان ” شعرس منز چھہ دورِ حسنت وننہ آمت تہ دورک اکھ معنی چھہ حکومت۔” یہ چھیہ حقیقت، مگر نذیر آزاد چھہ شعرکس پننس بحثس منز مشراوان زِ دورک مطلب چھہ گردش تہِ یُس جام کہ مناسبتہ زیادہ اہم چھہ۔
اچھا جمشید اوس اکھ ایرانی حکمران تہِ۔ اوستا زبانۍ منز چھہ جمشیدک مطلب "تابان” تہِ یۅس آفتاب (خورشیدچ) تہِ اکھ خاصیت چھیہ۔ فردوسی چھہ ونان زِ جمشید اوس کلس پیٹھ سۅنہ سند تاج تھاوان تہ ییلہ سہ لعل و جواہرات وٲلس تختس پیٹھ بیہان اوس سہ اوس زن آسمانس منز آفتاب آسان۔
برآمد بر آن تخت فرخ پدر
به رسم کیان بر سرش تاج زر
گویا کیا خورشید تہ کیا جمشید یم چھہ اکی چیزکۍ زہ پاس۔
ٲخرس پیٹھ کرن بہ مرزا غالب سند اکھ شعر پیش یُس رسول میر سندس شعرس سیتۍ پرن گژھہِ۔ خبر غلام رسول ملکس کونہ یہ شعر یاد پیومت؟ نذیر آزادس تہِ چھہ نہ یہ شعر ذہن نشین نتہ کرہے سہ اتھ ضرور نقل:
زکاتِ حسن دے اے جلوۂ بینش کہ مہر آسا
چراغ خانۂ درویش ہو کاسہ گدائی کا


text:
وِکیٖپیٖڈیا:اؠسَمبَلی (حِکمَتہِ عَملی)
Usage of global Wikipedia Policies till local policies are evolved[اؠڈِٹ]
I hereby propose that we use the global/enwiki Wikipedia policies for deletion, good article selection, blocking etc. till the time we evolve our own local policies through consensus.
Support[اؠڈِٹ]
- سٕہارٕ Rishabhbhat (بَِحَژ صَفہٕ) ٠٦:١٨, ٦ نَوَمبَر ٢٠٢١ (UTC)
- سٕہارٕ اِفلاق (بَِحَژ صَفہٕ) ٠٦:٢٣, ٦ نَوَمبَر ٢٠٢١ (UTC)
Oppose[اؠڈِٹ]
Comment[اؠڈِٹ]
Verification and References policy[اؠڈِٹ]
Dear members, I hereby want to propose وِکیٖپیٖڈیا:حَوالہٕ as a policy. That should be applied to whole wiki. Kindly put forward your opinions. اِفلاق (بَِحَژ صَفہٕ) 02:58, 5 فَرؤری 2022 (UTC)
- ٹھیٖکھ چھُم باسان، سٕہارٕ۔ Rishabhbhat (कथ) 06:39, 6 فَرؤری 2022 (UTC)
مِٹاونہٕ، جَلدی مِٹاونہٕ تہٕ پَکناونہٕ خٲطرٕ عَرٕض[اؠڈِٹ]
بہٕ چھُس مِٹاونہٕ، جَلدی مِٹاونہٕ تہٕ پَکناونہٕ خٲطرٕ نٔوؠ تہٕ آسان عَمَل تَجویٖز کَران۔ تَجویٖز چھےٚ زِ یِم گَژھَن سٲنؠ پالٕسی:
- تۄہؠ ہێکِو صَفَس ہیٛۆر کُن صۆروٗری فَرما (فرما:مِٹاونہٕ خٲطرٕ عَرٕض، فرما:جَلدی مِٹاونہٕ خٲطرٕ عَرٕض نَتہٕ فرما:پَکناونہٕ خٲطرٕ عَرٕض) ترٛٲوِتھ نوٹِس دِتھ۔
جَلدی مِٹاونَس:
- صَفَس ہیٛۆر کُن بٔرؠ زِ فرما:جَلدی مِٹاونہٕ خٲطرٕ عَرٕض تہٕ فَرماہَس مَنٛز دِزِ وَجَہہ۔ اَگَر چھُ مَضموٗن جَلدی مِٹاونٕکؠ پرَٛمان پاس کَران، اَکھ اِنتِظٲمؠ مِٹاوِ تَتھ صَفَس۔
پَکناونَس یا مِٹاونَس:
- گۄڈٕ بٔرؠ زِ ضۆروٗری فَرما (فرما:مِٹاونہٕ خٲطرٕ عَرٕض یا فرما:پَکناونہٕ خٲطرٕ عَرٕض)۔ وپ:مِٹاونہٕ خٲطرٕ عَرٕض یا وپ:پَکناونہٕ خٲطرٕ عَرٕض صَفَن مَنٛز گٔژھِو نۆو حِصہٕ بَناوُن۔ تَتێن چھُ لیکھُن مَضموٗنَس پَکناوُن یا مِٹاوُن کیٛازِ چھُ ضۆروٗری۔
- اَکھ ہَفتَس مَنٛز اَگَر کَتھ چھِ خَتٕم گٲمٕژ تہٕ شُہٲٹھ فی صٔدی (66%) یا زیٛادٕ لوٗکھ چھِ مانان تێلہِ صَفہِ گَژھِ پَکناونہٕ یا مِٹاونہٕ یُن۔ صِرِف اِنتِظٲمؠ ہێکَن مِٹاونُک عَرٕض بَنٛد کٔرِتھ۔
- تِکیٛازِ لوٗکَن آسہِ ہے بَحَث وُچھٕنؠ، اَمہِ کِنؠ مِٹاونہٕ یا پَکناونہٕ پَتہٕ پَحَث روزِ سَتَن دۄہَن یَلہٕ۔ اَگَر کٲنٛسہ تہِ چھُنہٕ اعتِراض سۄ گَژھِ مُحٲفِظ خانَن مَنٛز۔
مِہَربٲنی کٔرِتھ دِزێو پَنٕنؠ پَنٕنؠ راے۔ Rishabhbhat (कथ) 17:12, 24 فَرؤری 2022 (UTC)
بَحَث[اؠڈِٹ]
- سَوال: یِم فرما کَتھ جاے گژھَن اِستِمال کَرنہٕ یِنؠ مَضموٗن صَفَس مَنٛز ہا کِنہہ بَحَث صَفَس پؠٹھ ؟ — بے دَستہٕ خَط، اِفلاق (کَتھ • شَرکٔژ)
- اِفلاق مَضموٗن صَفَس مَنٛز۔ Rishabhbhat (कथ) 04:40, 25 فَرؤری 2022 (UTC)
- ٹییٖکھ چھُ، میانہِ راے مَنٛز، مَگَر وِکیٖپیٖڈیا:جَلدی مِٹاونہٕ خٲطرٕ عَرٕض کتھ خاطرٕ گژھہ اِستِمال۔ اسہِ چھا مَضموٗنَس پؠٹھ فرما ترٛٲوِتھ صَفہٕ اتھ جایہِ دَرج کَرُن؟ بیٚیہ چھُس نہٕ بہ «زٕ ہَفتَن مَنٛز اَگَر شُہٲٹھ فی صٔدی (66%) یا زیٛادٕ لوٗکھ چھِ مانان تێلہِ صَفہِ گَژھِ پَکناونہٕ یا مِٹاونہٕ یُن۔» یتھ سٕتؠ اِتِفاق تھاوان تِکیازِ میانہِ حِسابہٕ گژھہ بہتَر اَگر أسؠ بَحَث کَرنُک وَقت تھاوو اَکھ ہَفتہٕ تہٕ نتیٖجہٕ ژھانڈُن تھاوو اِنتِظٲمؠن تام۔ --کامِل علی (بَِحَژ صَفہٕ) 06:54, 25 فَرؤری 2022 (UTC)
- کامِل: زٕ ہَفتَن ہُنٛد کال چھُ صِرِف پَکناونہٕ تہٕ مِٹاونہٕ خٲطرٕ۔
- وِکیٖپیٖڈیا:جَلدی مِٹاونہٕ خٲطرٕ عَرٕض یہِ صَفہٕ بَنووُم غَلطی سان، جَلدی مِٹاونَس مَنٛز چھُ اِنتِظٲمؠن نٔتیٖجہٕ کَرُن۔ وُنؠ کؠنَس چھُ تَتھ صَفَس پؠٹھ جَلدی مِٹاون کہِ غملُک مِثال۔ جَلدی مِٹاونَس خٲطرٕ چھُ صِرِف اَکھ وَجاہ دێُن تہٕ اِنتِظٲمؠ کَرِ نٔتیٖجہٕ۔
- مےٚ چھَنہٕ یہِ راے زِ صِرِف اِنتِظٲمؠن چھُ مِٹاونُک یا پَکناونُک نٔتیٖجہٕ کَرنُک حَق۔ سارِنٕے رُکنَن گَژھِ جۆمہوٗرِیَتی طٔریٖقَس مَنٛز نٔتیٖجہٕ کَرنُک حَق آسُن۔
- Rishabhbhat (कथ) 08:09, 25 فَرؤری 2022 (UTC)
- Rishabhbhat، جَوابَس خٲطرٕ شُکرِیا۔ میانہِ راے مَنٛز چھُ اَکھ ہَفتہٕ وٕنؠ تہِ سؠٹھاہ – مِٹاونہٕ تہٕ پَکناونہٕ خٲطرٕ۔ کأشر وِکیٖپیٖڈیا چھُ لوٚکُٹ مَنصوٗبہٕ؛ أس چھِ خٲلی 5-10 رُکُن تہٕ اَکھ ہَفتہٕ چھُ واریاہ وَقت پانژھَن صأرفَن راے جَمَع کَرنہٕ خأطرٕ۔
- پَکناونہٕ دَرخاستہٕ ہیکہِ پرتھ کانٛہہ رُکُن بنٛد کَرتھ تہٕ بَرادری کہِ ووٗٹہٕ حِسابہٕ صَفُک ناو تَبدیٖل کٔرتھ یا عَرٕض نامُکَمَل پأٹھؠ بنٛد کٔرتھ، مَگَر مِٹاوُنہٕ دَرخاستہٕ ہیٚکہِ خٲلی اِتِظأمؠ بنٛد کٔرتھ تِکیازِ خٲلی اِتِظأمؠ ہیکہِ صَفہٕ مِٹاوُتھ۔ آ، راے ہیکہِ کانٛہہ تہِ رُکُن جَمَع کٔرتھ، مَگَر راے پؠٹھ کَرِ خٲلی اِتِظأمؠ عَمَل (مِٹاوُنَس مُتعلِق) تہٕ اِنتِظٲمؠ کَرِ صرِف راے حِسابہٕ کٲم۔ --کامِل علی (کتھ) 09:00, 25 فَرؤری 2022 (UTC)
- کامِل: اَچھا، مےٚ اوس باسان زِ تۄہہِ وۆن صِرِف اِنتِظٲمؠ ہێکَن ووٹ دِتھ۔ یہِ چھُ بِلکُل صٔحی کہِ مِٹاونہٕ عَرٕض ہێکَن صِرِف تِمٕے بَنٛد کٔرِتھ۔
- پَتہٕ چھُ وَقتُک سَوال۔ ٹھیٖکھ چھُ اَگَر أسؠ چھِ اَکُے ہَفتہٕ تھَوان۔ مَگَر بہٕ چھُس یَتھ کھوژان زِ شایَد بَحَث خَتٕم گَژھنہٕ برٛونٛٹھٕے کَرِ کانٛہہ بَنٛد۔
- اَگَر چھَم اِجازَتھ بہٕ دِمہٕ عَرٕض کَرنہٕ کہِ عَملُک مِثال۔
Rishabhbhat (कथ) 03:55, 1 مارٕچ 2022 (UTC)
- @Rishabhbhat کُن ساتھ ہیکہٕ بَحَث خَتٕم گَژھنہٕ برٛونٛٹھٕے تہٕ بَحَث بَند کَرنہٕ یِتھ. مِثال اَگر کانٛہہ اَہَم صَفہٕ مِٹاونٕچ عَرٕضی دییہ. اِفلاق (بَِحَژ صَفہٕ) 06:47, 1 مارٕچ 2022 (UTC)
- @اِفلاق: بہٕ چھُس نہٕ بَکواس عَرضَن ہٕنٛز کَتھ کَران۔ یہِ چھُ سؠٹھا مُمکِن زِ کَتھ گَژھِ نہٕ اَکھ ہَفتَس مَنٛز خَتٕم۔ تێلہِ چھا بَنٛد کَرُن صٔحی؟ Rishabhbhat (कथ) 09:45, 1 مارٕچ 2022 (UTC)
- Rishabhbhat، کھوژنٕچ چھےٚ نہٕ کانٛہہ وَجہ۔ اَگر کانٛہہ بَحَث چَلان آسہ، یہٕ چھےٚ عام زِ کانٛہہ کَرِ نہٕ تتھ بنٛد۔ اَکھ ہَفتہٕ چھُ صِرِف کَم کھۄتہٕ کَم وَقت بنٛد کَرنُک۔ وَقت ہیٚکو حالاتو حِسابہٕ بَدلِتھ تہِ (مِثال اَگر بَحَث چَلان آسہ، وَقتَس مَنٛز کَرو ہُرؠر)۔ کامِل علی (کتھ) 10:47, 1 مارٕچ 2022 (UTC)
- @Hulged تھیٖک چھُ. اِفلاق (بَِحَژ صَفہٕ) 10:58, 1 مارٕچ 2022 (UTC)
- @کامِل علی ٹھیٖکھ چھُ۔ بہٕ کَرٕ تَجویٖزَس مَنٛز یَتھ کَتھِ مُطٲبِق بَدلاو۔ — بے دَستہٕ خَط، Rishabhbhat (کَتھ • شَرکٔژ) 11:03, 1 مارٕچ 2022 (UTC)
ووٹ[اؠڈِٹ]
- سٕہارٕ یہِ پالٕسی کھۆت مےٚ واریاہ پَسَنٛد۔ بہٕ چھُس یَتھ سٟتؠ۔ Imranqazi90 (بَِحَژ صَفہٕ) 14:54, 25 فَرؤری 2022 (UTC)
- سٕہارٕ بہٕ چھُس سَہارٕ دِوان اَتھ تَجویٖز. اِفلاق (بَِحَژ صَفہٕ) 10:59, 1 مارٕچ 2022 (UTC)
- سٕہارٕ پؠٹھہٕ کَنہِ بَحَث مُطٲبِق۔ --کامِل علی (کتھ) 11:04, 1 مارٕچ 2022 (UTC)
نٔتیٖجہِ[اؠڈِٹ]
کَرنہٕ آمُت Rishabhbhat (कथ) 12:53, 5 مارٕچ 2022 (UTC)
وِکیٖپیٖڈیا:غٲر آزاد مَواد مٕیار[اؠڈِٹ]
- تٔلِم بَحَث چھُ بنٛد کَرنہٕ آمُت۔ مہربأنؠ کرتھ پَزِ نہٕ یتھ تَبدیٖلی اَنٕنؠ۔ باقٕے تَبصُرٕ پَزَن مُنأسِب جایہِ لیٚکٕھن۔ یتھ بَحَث منٛز گژھِ نہٕ یبیٚیِہ ایڑٹ کرنہٕ ینی۔
I hereby propose وِکیٖپیٖڈیا:غٲر آزاد مَواد مٕیار as a policy that will govern the use of Non-Free content on Kashmiri wikipedia. The policy is ported from enwiki.
Support[اؠڈِٹ]
- سٕہارٕ، مے چھُنہٕ باسان زِ اَتھ چھِ کانٛہہ نُقُص تِکیٛازٕ یہِ چھِ اَنگریزی وِکی پؠٹھ بَناونہٕ آمُت. 511KeV (کتھ باتھ) 16:32, 5 اَپریل 2022 (UTC)
Oppose[اؠڈِٹ]
Discussion[اؠڈِٹ]
غٲر جٲنِبدارانہٕ حِکمَتہِ عَملی[اؠڈِٹ]
- تٔلِم بَحَث چھُ بنٛد کَرنہٕ آمُت۔ مہربأنؠ کرتھ پَزِ نہٕ یتھ تَبدیٖلی اَنٕنؠ۔ باقٕے تَبصُرٕ پَزَن مُنأسِب جایہِ لیٚکٕھن۔ یتھ بَحَث منٛز گژھِ نہٕ یبیٚیِہ ایڑٹ کرنہٕ ینی۔
بہٕ چھُس یَمہٕ وِکیٖپیٖڈیا خٲطرٕ اَکھ حِکمَتہِ عَملی پیش کَران یۄس اَنگریزی وِکیٖپیٖڈیا پؠٹھ تُلنہٕ چھِ آمٔژ. یہِ پاسی چھِ (اَنٛگریٖزی: Neutral point of view) تہٕ چھِ رُکُن:511KeV/غیر جٲنِبدارانہٕ جاے دٕستِیاب. تَمام صٲرفَن چھُ یوان وَنہٕ زِ اَتھ پؠٹھ کَرن غور تاکہِ یَتھ وِکیٖپیٖڈیاہَس پؠٹھ یِیَن اَصل مَضموٗن تَخلیٖق کَرنہٕ کُنہِ حَصدٕ وَرٲے.
سَہارٕ[اؠڈِٹ]
- سٕہارٕ، حِکمَتہِ عَملی ہُند تَخلیٖق کار 511KeV (کتھ باتھ) 05:36, 5 مٔیی 2022 (UTC)
مُخٲلِف[اؠڈِٹ]
بَحَث[اؠڈِٹ]
Sharda Script[اؠڈِٹ]
- تٔلِم بَحَث چھُ بنٛد کَرنہٕ آمُت۔ مہربأنؠ کرتھ پَزِ نہٕ یتھ تَبدیٖلی اَنٕنؠ۔ باقٕے تَبصُرٕ پَزَن مُنأسِب جایہِ لیٚکٕھن۔ یتھ بَحَث منٛز گژھِ نہٕ یبیٚیِہ ایڑٹ کرنہٕ ینی۔
Dear Community, Hope you all are well. I want to propose to discontinue the use of Sharda Script on this Wikipedia. The Sharada script is the ancient script and is used by few people in religious ceremonies. It doesn't benifit this wikipedia in any way. Most sharda pages are stubs and there are very less views on the pages. I want to propose to discontinue the use of this script. Delete the pages in this script and create a policy that will not allow creation in first place. Thankyou
Support[اؠڈِٹ]
- 511KeV (کتھ باتھ) 02:23, 24 مٔیی 2022 (UTC) بہٕ چھُس یہِ بَحَث جَمع کَرن وول
- Imranqazi90 (کَتھ صَفہٕ) 06:22, 24 مٔیی 2022 (UTC) بہٕ چھُس ۱۰۰ فی صٔدی یَتھ سٟتؠ۔ Sharda script is an ancient script which is exclusively used for mystic purposes on special religious occasions. It is not used at all nowadays in book publications or type of media support (the latest publication dates back to the 1820's with a Bible published by missionaries). It was discarded throughout the years due to its inability to take into account kashmiri peculiar vowel sounds. Sharda pages in this wikipedia have been created only by a user who simply transcribed content using the main official script pages. It isn't relevant to keep them as being an ancient script it hasn't got its place in modern context. Like Ottoman Turkish script hasn't got its place in Turkish wikipedia due to obvious reasons, likewise should be Sharda as no longer in widely usage.
- Tajamul9Talk 04:36, 5 جوٗن 2022 (UTC)


text:
زمرے:شاعری
نیب رسالس متعلق
Online Edition ISSN 2166-3165
___________________________
نیب رسالہ کوٚر اکتوبر 1968 منز امین کاملن سرینگرہ شروع۔ اکتوبر 1971 تام درایہ اتھ 17 شمارہ یمہِ پتہ یہ مجبورا بند کرنہ آو۔ نیب اوس تمہ وقتہ سٮٹھا ہردلعزیز رسالہ یمۍ واریاہ نوۍ تہ نوجوان لیکھن والۍ برونہہ کن انۍ تہ کاشرس ادبس منز اکھ نوٮر یعنی جدیدیت انۍ۔
یہ رسالہ آو دوبارہ باسٹن امریکہ پیٹھہ 2005 منز کڈنہ۔ مزید 17 شمارہ کڑتھ آو فیصلہ کرنہ ز یہ بناوون خالص آنلاین رسالہ۔
نگارشات تہ خط ہیکن ایم ایس ورڑ یا ان پیجس منز ای میل کرنہ یتھ۔ اہم نوٹ: نیبس گژھن نہ شایع سپدۍمتۍ نگارشات سوزنۍ۔ نیب چھہ صرف غیر مطبوعہ چیز چھاپان۔
نیبس منز چھپن والٮن تخلیقاتن، مضمونن تہ خطن ستۍ چھہ نہ ادارک متفق آسن ضروری، نہ چھٮہ تمن اندر باونہ آمتٮن خیالن ہنز ادارس پیٹھ کُنہِ قسمچ کانہہ ذمہ داری۔
مدیر: منیب الرحمن
امین کامل -- اکھ مکمل ادیب
اپزے مپزے کیہتاں اوس
یتھ سمسارس اسماں اوس اپزے مپزے کیہتاں اوس یہ چھیہ تیلہ کالچ کتھ ییلہ زن دون زنگن پیٹھ انساں اوس پر تہ گژھتھ اوس واتاں کن گرہ تہ پنن ونئ راواں اوس رگہ رگ پھیراں اوسس خون خون خبر کیاہ آساں اوس سینس منز کیہتامت دل زیو روس شوگا بولاں اوس تارکھ نب وچھہ ہے […]
سوال چھہ کلک
تمۍ وۆنم ہنا ژکھہِ سان ہیو۔ “ژیہ ترنے نہ یمہ کتھہ فکرِ۔ یم چھہِ قانونی نکتہ۔ یہ بڑا نازک مسئلہ ہے۔ یہ چھہ نہ وۅتھہِ دیدی تہ شیرِ بتہ۔”
امۍ تج میزہ پیٹھہ سگریٹ ڈبۍ۔ میہ لج
ژھۅپہ۔
________
کۅکر جنگ
یُتھے غلام خان کۅکر ہٮتھ آنگنس منز ژاو، شاہہ مال گٔے تھوٚد وتھتھ۔ تس رود نہ پھٮرنس لونٹ ہٮنک تہِ ہوش، یُس ٲٹھہ مٲسۍ شرۍ بوٚرمت اوسس۔ تمہِ زن لوٚب کیاہ تام لاس، تتھے کنہِ ؤژھ خانہ دارس کُن۔
_______
قصاص
ستارہ ژاو وارہ کارہ شیتن، توتہِ چھس نہ بوزن تگان زِ میانہِ ماجے تمن مارہ واتلن میون مول مارنک قصاص ہیژاو تہ کیا ہیژاو۔
________
قصیدہ
تابانہ چھہ افتابہ مگر ہے قسمت!
مۅغلن چھیہ پننۍ ژھانپھ بہتھ دۅن چشمن


text:
میہ کور کمینٹ اکس افسانس متعلق زِ اتھ ونہ بہ زیادہ کھوتہ زیادہ انشاییہ تکیازِ سہ افسانہ چھہ اکس موضوعس اندۍ اندۍ ووننہ آمت۔ میہ وون افسانس تہ انشایہس درمیان چھیہ یہے فرق۔ افسانس منز اگر کانہہ مسیج آسان چھہ ، سہ چھہ کردارن ہنزِ عملہِ یا واقعاتن ہندِ ترتیبک اکھ ارتقایی نتیجہ آسان۔ افسانس منز چھیہ یہ عمل تہ ترتیب ضروری تہ اہم، مسیج چھیہ نہ، انشایہس منز چھیہ مسیج ضروری تہ اہم، کردارن ہنز عمل تہ واقعاتن ہنز ترتیب چھیہ صمنی آسان بلکہ بلۍ آسان۔
وننہ آو زِ انشاییہ چھہ حقیقت نگاری تہ افسانہ تخیل ورتاوان۔
یہ چھہ نہ یمن ہند امتیاز۔ تخیل چھہ نہ صرف افسانک امتیاز بلکہ پورہ ادبک (غزل، نظم، ناول، بیترِ) امتیاز یتھ منز انشاییہ تہِ یوان چھہ۔ انشاییہ چھہ تخلیقی تہِ آسان یعنی اتھ منز تہ چھہِ تم ول ورتاونہ یوان یمو سیتۍ یہ دلچسپ بنہِ ۔ از کل چھہ صحافتی سٹوری تہِ تخلیقی اندازہ شروع کرنہ یوان تہ تمن منز ڈایلاگ تراونہ یوان، مگر تمہِ سیتۍ بنہِ نہ صحافت افسانہ۔
یہ چھہ اکھ اہم بحث، تمن ہندِ خاطرہ یم افسانہ لکھنچ کوشش کران چھہِ۔


text:
اکتوبر 1971 منز دراو نیبک ٲخری شمارہ۔ امکۍ سرورق ٲسۍ رنگدار آسان، مگر ٲخری اوس طوطہ رنگس پیٹھ کرہن لیباڑہ۔ نیب ناو تہِ کرہن تہ ادبچ مہرینۍ تہِ کرہنس لیباڑس تل۔ امہِ برونہمس شمارس منز اوس وننہ آمت زِ "وتہ چھیہ زے” یا تہ رسالہ بند کرُن نتہ امیک حو٘جم کم کرُن۔ یہ شمارہ اوس ٲخری شمارہ۔ امیک اعلان آو نہ پرچس منز کرنہ مگر از ییلہ بہ امہِ کس سرورقس سنیوس یہ اعلان چھہ ٹاکارہ پاٹھۍ اتھ پیٹھ کرہنہِ رنگہ سیتۍ کرنہ آمت۔
امہ سرورق سیتۍ رسالک اند کرُن چھہ واریاہ کینہہ نہ وننے تہِ ونان۔
میہ کو٘ڈ 2005 منز یہ رسالہ بییہ مگر امہ باوجود زِ ناو چھہ سے، یہ اوس نہ سے رسالہ یُس 1971 منز بند گو٘و۔ میہ چھیہ نہ پتاہ نیب بند گژھنکۍ کم مخصوص حالات چھہِ ٲسۍ متۍ، کینہہ کینہہ چھم اندازہ گژھان تکیازِ میہ تہِ پیو٘و "پنن نیب” 2013 منز بند کرُن۔
بنم ژور خط چھہِ اتھ پس منظرس منز کاشرِ زبانۍ تہ ادبک درد ناک صورت حال پیش کران۔ نیب چھہ وۅنۍ آنلاین موجود، تمام ژۅیو نش دور، بالاتر۔ یہ آنلاین نیب چھہ تھری ان ون ۔۔ کامل صٲبن نیب، منیب الرحمنن نیب تہ یمن دۅن ہند کُنے ۔۔ آنلاین نیب۔
نیب، اکتوبر 1971
انہِ ماجہ کُنے گو٘بر
نیب رسالہ یمن حالاتن ہند شکار سپد، بہ چھس نہ تمو نشہِ بے خبر۔ اوہ کنۍ کو٘ر نہ میہ تعجب۔ اماپو٘ز تعجباتچ کتھ چھیہ تہند یرادہ زِ سہ سورے کینہہ سپدتھ تہِ چھو تہۍ کاشرِ زبانۍ ہنز یہ کنی آواز زندہ تھاونس پیٹھ کمر بستہ۔ حو٘جم کینژس کالس کم گژھن چھہ نہ غم، مگر بند گژھہِ نہ کرُن۔ سہ سپدِ بو٘ڈ ظلم زبانۍ پیٹھ۔ ہرگاہ اخبار تہ رسالہ کاشرس منز بییہ تہِ آسہ ہن تیلہ ونہو نہ شاید یہ، مگر انہِ ماجہ کنُے گو٘بر دفن کرُن یژھہِ نہ کانہہ تہِ زبان دوس انسان۔۔۔۔۔ محی الدین گوہر
دال تہ سیخہ تُجہ
تہۍ کٔرو رسالہ بند۔ میہ نہ گرین۔ میۍ یوت کیازِ، کٲنسہ تہِ نہ گرین۔ اسہِ گژھہِ ہاکھا بتا پوشن۔ زبانۍ تہ کلچرس بلایہ۔ گۅڈہ کاشر زبان کر چھیہ سیخس کھژمژ۔ یہ گیہ دال۔ لل دیدو، مقبول شاہ کرالہ واریو، رسول میرو، مہجورو تہ کاملو سیتۍ چھا یہ دال سیخس کھسان۔ اسہِ چھیہ پتھ کالہِ پیٹھہ سیخہ تجہ کھیمژہ۔ سنسکرت سیخہ تجہ، فارسی سیخہ تجہ، وۅنۍ اردو تہ انگریزی سیخہ تجہ تہ خداین ہے یوژھ جلدے کھیمو ہندی سیخہ تجہ تہِ۔ وۅنۍ گیہ خۅد غرضی زِ میون بکواسا اوس اتی کنہِ وزِ چھپان، تمہِ نشہِ کنزہ ہرگاہ یہ بند گژھہِ۔ یہ پھیریم ضرور نتہ زن چھیہ اسہِ کاشریو کٔنزتھ کھیمژ تہ انشااللہ ہمیشہ کھیمو کنزۍ تھے۔۔۔۔ بکواس کاشمیری
تیژ ژیپھ ہیمو اسۍ
"وتہ چھیہ زے” پٔرتھ گوس بہ ہے بنگہ روزتھ۔ بہ نہ چھس کانہہ ادیب تہ نہ کانہہ شاعر۔ مگر پننہ زبانۍ ہند چھم وسہِ۔ تکیازِ میون خیال چھہ یمس نہ پننہِ زبانۍ ہنز درد آسہِ، سہ چھہ نہ بنیادی طور انسان تہِ۔ تۅہہ یمن دوست نما دشمن انسانن کن اشارہ چھوہ کو٘رمت تم حض گژھن ننگہ کرنۍ۔ پردہ پوشی چھیہ میانہِ خیالہ بو٘ڈ گناہ۔ پتھ رود رسالہ، سہ گژھہِ نہ بند کرُن۔ بلکہ جاری تھون۔ ادہ گژھنس صفحہ کم، تمیک گژھہِ نہ پرواے برُن۔ تیژ ژیپھ ہیمو اسۍ۔۔۔۔ سعید احمد ڈار
بیقلازی چھیہ نہ جان
میہ ونیاو تۅہہ پتمس اکتوبرس منزے زِ رسالہ کٔرو تامتھ بند تکیازِ تۅہہ ٲسۍ حالاتھے تتھۍ زِ رسالہ اوس خسارس منز۔ مگر ییلہ میہ وچھ تہۍ چھو خسارہ تلنس پیٹھ تہِ کمر بستہ، میہ کٔر ژھۅپہ۔ از ونہ بہ دوبارہ زِ ہرگاہ صفحہ کم کرنہ سیتۍ رسالہ زندہ ہیکہِ روزِتھ تیلہ گو٘و کڈنے جان، نتہ ہرگاہ تمہ سیتۍ تہِ خسارے روزِ تیلہ چھہ گاٹہ جار یہ وانے وٹن۔ ازکس زمانس منز زبانۍ ہند ژکھ آسن چھیہ بٔڈ کتھ مگر پان خسارس منز تراوُن چھیہ بیقلازی۔۔۔۔ علی محمد لون
ٲخرس پیٹھ اتھ شمارس منز کامل سنزِ نظمہِ "افکار” منزہ یہ شعر:
نہ پوشہ مرگہِ وچھم بُتھ ژھندم سیٹھا شنہ ون
نہ گوم تاپہ شہر نظرِ ڈالۍ ڈالۍ او٘بر